
INTRODUCERE 
Posteritatea Bizanţului 

De-a lungul primului mileniu creştin, contactele dintre civilizaţia bizantină 
şi cea occidentală au fost sporadice, majoritatea acestora limitându-se la palierul 
oficial al relaţiilor diplomatice şi bisericeşti. Chiar şi în aceste condiţii, emisarii, 
misionarii, negustorii sau războinicii proveniţi din spaţiul creştinătăţii latine, care 
au intrat în contact cu realităţile lumii bizantine, au fost impresionaţi de bogăţia 
materială şi spirituală a capitalei imperiale şi s-au declarat copleşiţi de măreţia 
curţii basileilor. Până şi personalităţile cu un acut spirit critic, precum episcopul 
Liutprand de Cremona, trimis de Otto I pentru a negocia o alianţă matrimonială 
cu stăpânii de pe Bosfor, nu a putut să-şi camufleze fascinaţia pentru Bizanţ în 
ciuda delaţiunilor menite să-i justifice eşecul. 

După anul 1000, Cruciadele au dat prilejul celor două lumi să se cunoască 
nemijlocit, prilej cu care au descoperit, dincolo de unele analogii de civilizaţie, 
diferenţe profunde la nivelul modului de viaţă, a organizării sociale şi în ceea ce 
priveşte mentalul colectiv. Treptat, catolicii au ajuns să-i deprecieze pe ortodocşi, 
atribuindu-le însuşiri precum nestatornicia, avariţia excesivă şi chiar laşitatea. 
Astfel s-a ajuns la evenimentul tragic din 1204 când, dând curs unor solicitări 
izvorâte din frământările politice existente la curtea bizantină, cavalerii 
occidentali au cucerit cetatea de pe Bosfor, supunând-o unui jaf cumplit. Cu acest 
prilej, cronicarii celei de-a patra cruciade, Robert de Clari şi Geoffrey de 
Villehardouin au înfăţişat bogăţiile oraşului, însă nu şi-au ascuns ostilitatea faţă 
de populaţia cucerită. Acest eveniment a dus la adâncirea ostilităţii reciproce şi în 
cele din urmă a anticipat prăbuşirea Imperiului în 1453, într-o atmosferă de 
quasi-nepăsare din partea creştinătăţii latine. 

Imaginea pe care a avut-o Bizanţului în ochii celorlalţi nu trebuie analizată 
exclusiv din perspectiva contactelor politico-diplomatice şi militare, întrucât 
acesta a lăsat Europei o moştenire culturală colosală. întreg dreptul roman, 
sistematizat sub forma unui mare corpus juridic în vremea lui Iustinian a ajuns 
materie de studiu în Universităţile occidentale şi a constituit armătura 
argumentativă a Imperiului Occidental în disputa acestuia cu Pontificatul. După 
prăbuşirea Constantinopolului, o bună parte a elitei intelectuale bizantine s-a 
refugiat în vestul Europei, aducând un nou suflu mişcării umaniste aflate la 
apogeu. învăţaţi precum Bessarion, devenit cardinal după eşecul unirii religioase 
de la Florenţa, au adus o întreagă zestre culturală constând în manuscrise 
nepreţuite, care au stat la baza unor prestigioase biblioteci. în acest context, 
erudiţii Renaşterii italiene, precum Marsilio Ficino sau Lorenzo Valla au reînviat 
studiile clasice traducând, pentru prima dată în Occident, vechile opere ale 
antichităţii greceşti, direct din limba în care au fost scrise. Mai mult decât atât, 
prin interpretările unor savanţi precum neoplatonicianul Georgios Gemistos 
Plethon gândirea antică a fost asociată mişcării intelectuale care a animat perioada 
finală a istoriei bizantine. 

în prima parte a epocii moderne, interesul pentru civilizaţia bizantină a 
cuprins şi alte regiuni ale continentului. Astfel, unii dintre reprezentanţii trendului 
cultural dezvoltat sub auspiciile Reformei Protestante, precum Jeronimus Wolf 



sau Leunclavius s-au arătat interesaţi de moştenirea juridică romană filtrată de 
cultura orientală. Totodată, s-au manifestat unele încercări timide de sistematizare 
a izvoarelor şi de alcătuire a unor ediţii critice. Abia secolul al XVII-lea a adus 
primele explorări de factură ştiinţifică în ceea ce priveşte Imperiul Creştin de 
Răsărit. Acest interes s-a întemeiat, în bună măsură, pe dorinţa teoreticienilor 
absolutismului monarhic de a identifica în trecut un contrafort ideologic şi o sursă 
de legitimare a puterii. Sub auspiciile generoase ale regelui soare (Ludovic al 
XlV-lea), savanţii francezi au iniţiată prima acţiune sistematică de colectare şi 
editare a izvoarelor bizantine. Din 1645 a fost demarată celebra colecţie de la 
Louvre care a adunat, până în 1711, nu mai puţin de 34 de tomuri. In această 
perioadă şi-a desfăşurat activitatea şi Charles du Cange, autorul primelor glosare 
greceşti şi latine, alcătuite după criterii ştiinţifice. De asemenea, au apărut 
manuale de paleografie destinate să înlesnească accesul direct la mărturiile 
documentare produse în timp de cancelaria imperială sau de cea a patriarhiei 
Ecumenice. 

Dacă la începutul veacului al XVIII-lea interesul pentru Bizanţul politic se 
situa la cele mai înalte cote, în următoarele decenii s-a conturat un discurs 
profund depreciativ la adresa Imperiului Oriental. Această schimbare de trend 
ilustra conflictul dintre spiritul iluminist şi ideologia monarhică, a cărei criticii i- 
au asociat o serie de vicii structurale despre care se considera că au stat la baza 
lungii agonii a lumii romane. In celebrul Eseu despre moravuri, Voltaire 
considera că nimic din istoria bizantină nu poate suscita interesul unui spirit 
luminat, întrucât după epoca lui Iustinian aceasta nu ar mai conţine nici un episod 
memorabil. Pe aceeaşi direcţie s-a înscris şi Montesquieu, care reducea evoluţia 
Imperiului de răsărit la „o succesiune nesfârşită de revolte, sediţii şi perfidii", 
motiv pentru care ea nu merita să se bucure de atenţia contemporanilor. Mai mult 
decât atât, filosoful francez aprecia că statul bizantin a fost mereu subminat de 
numeroase slăbiciuni care i-au măcinat forţa politică, militară şi organizarea 
socială. Supravieţuirea sa milineră se datora doar unor factori conjuncturali 
precum inventarea focului grecesc, politica de învrăjbire a barbarilor şi comerţul 
înfloritor al Constantinopolului. 

La finalul secolului al XVIII-lea şi în zorii celui de-al XlX-lea, lumea 
intelectuală europeană continua să se raporteze într-o manieră critică la civilizaţia 
creştină orientală aflată sub tutela Constantinopolului. Spre exemplu, filosoful 
german Friedrich Hegel considera că istoria Bizanţului este lipsită de idei politice 
originale, precum şi de mari personalităţi. Pe fondul acestui trend depreciativ şi- 
au făcut simţită prezenţa şi primele manifestări de factură ştiinţifică relative la 
istoria bizantină. Ilustrativă în acest sens este lucrarea istoricului englez Edward 
Gibbon, Istoria declinului şi a prăbuşirii Imperiului Roman, care, deşi încă din 
titlu se înscrie în spiritul iluminist, reprezintă cea mai obiectivă abordare de până 
atunci. In felul acesta s-a deschis drumul spre alcătuirea unor sinteze în care se 
remarcă o certă propensiune spre obiectivitate. Spre exemplificare, pot fi amintite 
preocupările lui George Finlay, care tratează istoria Greciei de la cucerirea 
romană până în secolul al XlX-lea sau Karl Hopf, autor care a abordat o serie de 
probleme controversate, precum legătura dintre vechii eleni şi grecii moderni. Tot 
în secolul al XlX-lea s-au format primele şcolii istoriografice dedicate exclusiv 
istoriei bizantine. Cea mai prestigioasă s-a constituit în mediul intelectual de la 
Munchen şi a animat treptat o bună parte a spaţiului universitar german. Şcoala 
germană a iniţiat cel mai vast şi mai riguros efort de recuperare a surselor, care s- 
a materializat în colecţia intitulată Corpus Scriptorium Historiae Bizantinae, care 
reprezintă până astăzi una dintre cele mai complexe întreprinderi de acest tip. 
Mulţi dintre specialiştii formaţi în această ambianţă istoriografică unii s-au 



remarcat prin amploarea preocupărilor şi rigurozitate ştiinţifică, precum Karl 
Krumbacher sau Fr. Dolger. 

Din a doua jumătate a secolului al XlX-lea, preocupările de istorie 
bizantină au prins contur şi în Franţa, unde s-au aflat sub patronajul marelui 
savant Charles Diehl, care a îmbinat cu măiestrie rigurozitatea cu propensiunea 
spre popularizare. Grupul din jurul său a deschis larg porţile laboratoarelor, 
lăsând interesul publicului să pătrundă într-o lume fascinantă prin ineditul său. In 
perioada interbelică şi după al doilea război mondial, Şcoala franceză a urmat 
marile direcţii de cercetare deschise de Louis Brehier în ceea ce priveşte istoria 
economică, politică şi socială, Paul Lemerle în domeniul istoriei agrare şi al 
structurilor sociale rurale şi Andre Grabar la nivelul artei şi al raporturilor acesteia 
cu societatea. In jurul Centrului de Cercetări a Istoriei şi Civilizaţiei Bizantine de 
la Paris s-a format o nouă generaţie de savanţi, precum Helene Arhweiller, Alain 
Ducellier sau Gilbert Dagron. 

începând cu primele decenii ale veacului trecut s-au afirmat o serie de 
şcoli istoriograflce din centrul şi sud-estul Europei. Cea mai prestigioasă a fost 
cea rusă, având în primul plan reprezentanţi precum Vasili Vasilievski, Alexander 
Vasiliev sau Victor Lazarev. Nici spaţiul balcanic nu a rămas în afara acestei 
emulaţii ştiinţifice, în fruntea preocupărilor de istorie bizantină situându-se sârbul 
George Ostrogorsky, maghiarul Gyula Moravcsik şi grecii Nicolas Oikonomides 
şi Dyonisos Zakythinos. Odată cu schimbările politice din estul Europei mulţi 
dintre savaţii est europeni au fost nevoiţi să aleagă calea exilului, punând, în 
Statele Unite ale Americii, bazele Puternicului centru de studii bizantine de la 
Dumbarton Oaks. 

Datorită expansiunii studiilor bizantine au luat naştere primele foruri 
internaţionale menite să coreleze eforturile savanţilor din întreaga lume. Cea mai 
importantă instituţie de acest tip este Asociaţia Internaţională de Studii Bizantine, 
sub egida căreia se organizează congresele de profil. Primul dintre acestea a avut 
loc la Bucureşti în 1924, iar în iniţierea şi punerea sa în operă s-a implicat activ 
savantul Nicolae Iorga. Pe linia aceloraşi preocupări de internaţionalizare a 
studiilor bizantine trebuie menţionată şi iniţiativa vizând reunirea într-o manieră 
exhaustivă a izvoarelor, prin contribuţia celor mai avizaţi specialişti, în cadrul 
unei colecţii intitulate Corpus Fontium Historiae Bizantinae. 

Şcoala istoriograflcă românească din secolul al XlX-lea a arătat un interes 
cu totul pasager faţă de istoria bizantină. Cursurile universitare alcătuite de 
profesorii Academiei Mihăilene, ai Universităţii din Iaşi, apoi Bucureşti, nu au 
consacrat Imperiului creştin oriental decât scurte consideraţii, adesea într-o 
tonalitate depreciativă, în acord cu tradiţia raţionalismului iluminist. Nici primele 
mari sinteze de istorie universală, precum cea alcătuită de A.D. Xenopol nu au 
fost mai generoase în ceea ce priveşte spaţiul alocat împărăţiei basileilor. 
începuturile preocupărilor sistematice de istorie bizantină sunt legate de numele 
lui Nicolae Iorga şi Orest Tafrali. încă din tinereţe primul dintre aceştia s-a arătat 
fascinat de civilizaţia Imperiului Oriental şi a căutat să se informeze direct din 
izvoarele bizantine. Rodul acestui interes îl reprezintă sinteza intitulată Imperiul 
Bizantin, publicată la Londra în 1907. Lucrările de maturitate ale savantului 
dovedesc preocuparea sa de a-şi deschide un câmp original de cercetare a 
civilizaţiei bizantine. Momentul de apogeu al reocupărilor de profil s-a înregistrat 
în anul 1934, odată cu apariţia lucrării intitulate Istoria vieţii bizantine, care 1-a 
consacrat drept un fin cercetător al fenomenelor sociale, culturale, mentale şi de 
viaţă materială, în detrimentul abordărilor de istorie politică, militară sau 
economică. Acest volum a fost urmat de cercetarea intitulată sugestiv Bizanţ după 
Bizanţ (Paris, 1935), în cadrul căreia istoricul urmăreşte destinul bizantinilor în 



Europa. O altă direcţie de cercetare a reprezentat-o ceea ce Karl Krumbacher 
numea „sinteza Bizantină", apreciind că originalitatea civilizaţiei creştine 
orientale constă în diversitatea impresionantă a elementelor care i-au asigurat 
fundamentul: tradiţia politică romană, elenismul cultural, ortodoxia religioasă şi 
tradiţia orientală. Preocupările de istoria Bizanţului au căpătat prin Nicolae Iorga 
o anvergură europeană şi mondială, atât datorită implicării savantului în 
organizarea la Bucureşti a primului congres de profil, cât şi prin înfiinţarea, în 
1913, la Bucureşti, a Institutului de Studii Sud-Est Europene. 

Omologiile existente între cercetarea românească de profil şi cea 
europeană sunt ilustrate exemplar de Orest Tafrali, specialist care a realizat o 
impresionantă teză de doctorat consacrată Thesalonicului bizantin, sub 
îndrumarea lui Charles Diehl. Revenit în ţară, el s-a arătat preocupat de istoria 
artei bizantine şi post-bizantine, acordând o atenţie specială manifestărilor creaţiei 
artistice religioase din spaţiul românesc. In ceea ce priveşte vocaţia popularizării 
trebuie remarcată contribuţia lui Nicolae Bănescu, autor a unei voluminoase 
istorii a Imperilui Bizantin şi a unui volum ce reunea diverse Chipuri din istoria 
Bizanţului. 

Dintre istoricii români care au activat în prima jumătate a secolului XX 
trebuie remarcată activitatea lui Gheorghe I. Brătianu. Spre deosebire de Nicolae 
Iorga, acesta a preferat să-şi focalizeze atenţia spre aspectele punctuale ale istoriei 
bizantine, după cum o dovedesc studiile sale reunite într-un volum de studii 
privitoare la istoria economică şi socială. încă de la începutul carierei, savantul s- 
a arătat interesat de tendinţele majore care dominau cercetarea istorică europeană. 
Astfel, în cursul inaugural ţinut la Universitatea din Iaşi în 1924, intitulat 
Concepţiunea actuală a istoriei medievale, savantul a trasat un adevărat program 
de cercetare. Prin acesta propunea abandonarea interesului exclusiv arătat lumii 
occidentale de către cercetătorii istoriei universale şi recuperarea reperelor 
fundamentale ale civilizaţiei răsăritene. In acest sens, considera necesară 
schimbarea de accent spre Constantinopol, Bagdad sau Ierusalim, ceea ce trebuia 
să atragă şi o revizuire a periodizărilor care ţineau cont aproape exclusiv de 
evenimentele produse în vestul Europei. Din acest punct de vedere, Brătianu s-a 
apropiat de viziunea lui Nicolae Iorga, întrucât şi acesta dorea o recuperare a 
sensurilor profunde ale civilizaţiei bizantine şi a importanţei reale pe care a avut-o 
de-a lungul istoriei spaţiul oriental. 

Istoricii români din perioada interbelică au fost la curent cu marile 
dezbateri istoriografice derulate la nivel mondial şi au participat activ la marile 
decizii ce priveau viitorul bizantinisticii. După instaurarea regimului comunist 
studiile istorice, în general, cele bizantine în particular, au receptat presiunile 
agresive ale factorului ideologic. Astfel, în acord cu postulatele materialismului 
istoric, au fost privilegiate studiile de istorie economică şi demersurile menite să 
pună în lumină lupta de clasă. In aceste condiţii bizantinistica românească s-a 
profilat pe direcţia cercetărilor arheologice destinate să pună în lumină 
continuitatea autohtonilor la nord de Dunăre, recuperarea la nivel istoriografie a 
tradiţiei politice şi culturale bizantine. Dincolo de unele realizări notabile, 
bizantinistica românească s-a aflat într-un decalaj major în raport cu cea 
europeană de profil. Contactele dintre cercetători au fost sporadice, iar studiile 
originale nu s-au încadrat în proiecte de anvergură de tipul celor prefigurate de 
Nicolae Iorga sau Gheorghe I. Brătianu. 

Elemente definitorii. Periodizarea istoriei Bizanţului 



Imperiul Bizantin a fost un stat tricontinental, care s-a întins în Europa, 
Asia şi Africa. Limitele sale teritoriale au variat de la un timp la altul, în raport de 
situaţia politică, de recuperări ori pierderi teritoriale. 

De existenţa Bizanţului se poate vorbi o dată cu anul 395, când Imperiul 
Roman a fost împărţit de către împăratul Teodosie cel Mare în: partea de apus, cu 
capitala la Ravenna şi partea de răsărit, cu capitala la Constantinopol. 

Locuitorii părţii de răsărit nu şi-au spus bizantini şi nu-şi numeau ţara 
Bizanţ. Termenul de bizantin, cu accepţiunea de astăzi, a început să fie folosit în 
Evul Mediu (sec. XVI). Bizantini erau, în timpul Imperiului, numai locuitorii 
capitalei, deoarece Constantinopolul s-a ridicat pe ruinele vechii colonii 
megariene Byzantion. Ei, locuitorii jumătăţii răsăritene, se considerau şi îşi 
spuneau romani, iar ţara lor era România, sau Pământul roman. Denumirea 
aceasta va fi preluată şi de veneţieni, de turcii selgiucizi (care-şi numeau statul 
„Sultanului Rum") şi de către otomani (care i-au zis „Remelia" uneia dintre 
provinciile balcanice ale Imperiului). Sultanii s-au considerat urmaşi ai 
împăraţilor bizantini. Mehmed al II-lea, cuceritorul Constantinopolului, şi-a 
întocmit chiar o falsă genealogie, prin care se dorea socotit un descendent al 
basileilor. 

Locuitorii Imperiului nu s-au considerat niciodată greci sau eleni, şi au 
apreciat că aceste denumiri au o puternică nuanţă peiorativă, întrucât trimiteau la 
un trecut păgân. Suveranii se considerau urmaşii împăraţilor romani, ale căror 
atribuţii le-au preluat, conferindu-le un sens creştin. Totodată puterea supremă în 
stat şi-a asumat tradiţia orientală hieratismului, ceea ce a conferit monarhiei 
bizantine un statut cu totul deosebit. 

O caracteristică a vieţii bizantine a fost convergenţa spre Constantinopol. 
Edificat din iniţiativa împăratului eponim Constantin cel Mare, acest oraş a fost 
inaugurat la 11 mai 330. Construcţiile, noul palat imperial, forumul, bisericilor, 
zidurile oraşului au fost astfel orientate încât noua reşedinţă să fie identică cu cea 
veche. De altfel, Constantinopolul a şi fost numit „Noua Romă" sau „A doua 
Romă", denumire care s-a instalat din anul 381, când funcţiile oraşului au crescut. 
Aşezat la răspântia continentelor, la întâlnirea marilor drumuri comerciale, 
Constantinopolul „valora singur cât un imperiu". Nu întâmplător el era 
supranumit „împărăteasa", „Oraşul care domneşte", „Oraşul oraşelor" sau, 
simplu, „Oraşul". Pentru bizantini expresia „merge la oraş" însemna „merge la 
Constantinopol". Noul nume al oraşului, Istanbul, de origine grecească, avea 
acelaşi sens („<merge> la oraş"). întreaga viaţă bizantină polariza spre 
Constantinopol. Din perspectivă etnică, principala caracteristică în Imperiul 
Roman de Răsărit (care s-a numit mai târziu Bizantin) a fost convergenţa 
treptată spre elementul grecesc. Faptul acesta îşi are explicaţia sa. Prin pierderile 
teritoriale suferite de-a lungul timpului, Bizanţul s-a redus tot mai mult la părţile 
sale balcanice, în primul rând la acelea de limbă grecească. 

Istoria bizantină este o istorie de sinteză. Elementul roman al formei 
politice şi juridice, conţinutul grecesc al populaţiei, limbii şi culturii, ambele 
într-o osmoză realizată de creştinismul devenit ideologie de stat, iar tot acest aliaj 
presărat cu farmecul oriental al monarhului divin, iată factorii sintezei bizantine. 
La elementul roman, grecesc şi oriental trebuie să se adauge influenţele 
occidentale venite prin cruciade, prin veneţieni şi genovezi, prin crearea 
Imperiului Latin de la Constantinopol (1204) şi a altor regate şi despotate latine 
de pe teritoriul Bizanţului. 

Imperiul Bizantin a fost un factor de transmisie între Europa şi Asia, o 
„punte" de circulaţie a valorilor materiale şi spirituale între Europa şi Orient. 



Acest rol a durat până în sec. al X-lea, când Bizanţul începe să se simtă ca o lume 
aparte, deosebită atât de cea apuseană, cât şi de aceea răsăriteană. 

încă de la începutul existenţei sale, Bizanţul s-a constituit într-un martor 
istoric al evenimentelor ce aveau loc în lumea de atunci; un martor istoric 
spontan, documentat, de la care s-au putut afla multe informaţii despre evoluţia 
Europei medievale. Graniţele lui foarte întinse veneau în contact cu popoare 
numeroase şi diferite. Diplomaţia bizantină a simţit nevoia să cunoască realitatea 
de la hotarele Imperiului şi a consemnat datele pe care le-a aflat. Aceste ştiri 
valorează mai mult pentru istoria popoarelor din Europa Sud-Estică şi de Răsărit, 
dar şi pentru popoarele din Europa Centrală şi Apuseană. începutul istoriei 
neamurilor slave n-ar putea fi cunoscut fără moştenirea documentară lăsată de 
Bizanţ. Apoi, vreme de mai multe secole, istoria poporului grec medieval se 
confundă cu istoria unor teritorii aflate sub autoritatea directă a împăraţilor 
bizantini, în a căror concepţie politică din ultimele secole de existenţă a statului 
bizantin se conturează ideea că ei sunt conducători ai grecilor. 

Cunoaşterea istoriei bizantine prezintă un interes deosebit pentru 
studierea antichităţii clasice, ale cărei comori le-a conservat. Cea mai mare parte 
a manuscriselor scriitorilor antici, greci şi latini, a ajuns la lumea modernă prin 
intermediul culturii bizantine. Spre exemplu, lexicograful bizantin Stobaeus din 
Macedonia, care a scris la începutul sec. al Vl-lea, a lăsat o Antologie de fîlosofîe 
şi poezie. Din 1430 de menţiuni, 1115 provin din opere integral pierdute. 
Patriarhul Fatios, un mare învăţat, a întocmit în sec. IX două importante 
compilaţii cu caracter enciclopedic, Lexicon şi Biblioteca. în această a doua 
lucrare, el citează 470 de autori, dintre care numai 14 sunt cunoscuţi într-o formă 
mai substanţială. „Posteritatea, spunea Steven Runciman, este mai recunoscătoare 
literaturii bizantine pentru acţiunea sa conservatoare decât pentru creaţiile sale. 
Datoria ce o avem către ea nu este datorată atât faţă de rezultatele ei originale, cât 
iubirii cu care ea a prezervat comorile antichităţii clasice ca şi tradiţia clasică în 
filozofie, metodă şi cercetare". Este de înţeles, astfel, rolul Bizanţului în geneza 
Renaşterii şi a Umanismului. 



Asupra începuturilor istoriei bizantine nu există un acord în rândul 
cercetătorilor. Unele sinteze propun perioada lui Diocleţian, altele iau ca reper 
fondarea noii capitale de pe Bosfor în 330, şi, în fine, numeroase lucrări propun 
drept punct de reper unele evenimente politice precum: împărţirea administrativă 
a Imperiului Roman din 395, sau căderea Romei sub stăpânire barbară în 476. 

Cei peste o mie de ani de istorie romano-bizantină şi bizantină se pot 
împărţi în trei mari perioade, luând în calcul factori multipli, demografici, 
economico-sociali, politici şi confesionali, apoi instituţiile şi mentalităţile. 

I. Perioada romano-bizantină (sf. sec. IV - încep. sec. VII) a fost una de 
tranziţie de la Imperiul Roman la Imperiul grec medieval, când s-au întâlnit şi s- 
au înfruntat elemente antice şi medievale, romane şi bizantine, păgâne şi creştine. 
Mutarea capitalei pe malurile Bosforului a fost o măsură simptomatică. Centrul 
de greutate al Imperiului Roman se deplasase spre răsărit. Economia occidentală 
decade şi, ca efect al migraţiilor, se ruralizează. în orient se menţine o viaţă 
urbană puternică, în Egipt, Palestina, Siria, Asia Mică. Moneda de aur a 
împăratului Constantin cel Mare (306-337) a fost sortită unei ascensiuni ilustre, 
impunându-se pentru aproape un mileniu ca etalon al pieţei mondiale. Munca 
sclavilor se menţine, şi încă dominant, în atelierele meşteşugăreşti din oraşele 
mediteraneene, în Egipt, Siria, Asia Mică, Sicilia. în agricultură se impune 



colonatul. în Asia Mică (platoul anatolian) şi în Balcani mica proprietate 
ţărănească liberă deţine o poziţie însemnată. Vechea magistratură romană lasă 
locul birocraţiei bizantine, ca efect al reformelor lui Diocleţian (284-305) şi 
Constantin cel Mare (306-337). Separarea puterii civile de aceea militară, 
fragmentarea administrativ-teritorială (marile provincii romane sunt subdivizate), 
birocratizarea şi centralizarea strictă a aparatului de stat, toate acestea sunt la 
originea atotputerniciei imperiale. Creştinismul, devenit religie de stat (prin 
Edictul de la Milan, 313) a marcat puternic fizionomia societăţii bizantine. 
Factorii constituţionali tradiţionali, senatul, poporul şi armata, pierd poziţii în faţa 
„ofensivei" bisericii. Cultura păgână cedează locul unei culturi creştine, care 
asimilează însă tradiţii elenistice şi influenţe orientale. Arta acestei perioade 
ilustrează „capacitatea culturii bizantine de adaptare la mediul şi sensibilitatea 
creştină". Constantinopolitană prin origine, arta bizantină este sincretică prin 
substanţă (la formarea ei contribuind Orientul şi Occidentul) şi religioasă prin 
motivaţie. In arhitectura religioasă s-a obţinut, la sfârşitul secolului al V-lea, în 
Asia Mică, cea mai mare realizare a artei bizantine timpurii: basilica cu cupolă 
(din sinteza a două formule: basilica romană de plan longitudinal şi planul central 
cu cupolă). 

II. Imperiul grec medieval (începutul sec. VH-sf sec. XI) este socotit 
„perioada clasică a istoriei bizantine". Sunt aproape cinci secole de transformări 
teritoriale şi demografice, când se pierd însemnate regiuni şi, o dată cu ele, 
populaţiile respective. Atunci s-a realizat „o mare uniformitate etnică", 
constituindu-se naţionalitatea greacă; s-a ajuns şi la o unitate confesională a 
statului, ortodoxia devenind „singurul cult profesat". Structura societăţii bizantine 
a înregistrat cea mai radicală transformare. Baza socială a statului bizantin a 
devenit mica proprietate ţărănească liberă. O nouă unitate administrativă, thema, 
constituită pe temelii militare, va fi generată de noua realitate socială. Succesele 
militare ale statului, puterea de a rezista numeroaselor asalturi ale arabilor şi 
bulgarilor, ofensiva militară din a doua jumătate a sec. al X-lea şi începutul sec. 
XI, care avea să readucă statului bizantin hotarele din perioada clasică, îşi au 
explicaţia în restructurările social-administrative. Criza din sec. al Xl-lea a marcat 
„sfârşitul carierei de putere mondială a statului bizantin". Registrul cultural al 
acestei perioade se prezintă neunitar. O primă etapă, care durează până pe la 
mijlocul secolului al IX-lea, a însemnat un declin cultural. Literatura acestei 
perioade a fost profund religioasă, cea profană fiind reprezentată doar de 
Georgios Pisides şi poeta Casia. In artă, iconoclasmul promovat de Isaurieni 
„proscrie scenele religioase figurative, înlocuite cu subiecte profane, lipsite de 
orice emoţie spirituală". A doua etapă, de după jumătatea sec. al IX-lea, se 
caracterizează prin înflorire culturală. „Primul umanism bizantin" patronat de 
împăratul - cărturat Constantin VII Porfirogenetul, reprezintă în literatură „o 
reîntoarcere la valorile culturii clasice". In artă s-a conturat „renaşterea 
macedoneană", care a adus multe inovaţii în arhitectură şi în pictura 
monumentală. 

III. Decăderea Imperiului Bizantin (sf sec. XI - jum. sec. XV) a durat 
aproape patru secole în care acalmia şi criza au alternat până când agonia s-a 
instalat anunţând catastrofa. Două fenomene social economice au dominat acest 
răstimp: feudalizarea Imperiului, proces în care mica proprietate ţărănească 
liberă este lichidată şi se afirmă puternic aristocraţia funciară şi concesiunile 
comerciale acordate republicilor maritime italiene, concesiuni care aveau să 
transforme Bizanţul „într-o anexă economică a Veneţiei şi Genovei". Statul nu a 
mai avut, după dispariţia ţăranilor stratioţi, puterea militară de altădată. Viaţa 
politică internă a fost dominată, în aceste ultime secole, de lupta între autoritatea 



centrală, dornică să-şi menţină puterea, şi forţele aristocratice descentralizatoare. 
Succesele au fost schimbătoare. Pe acest fond politic se va pregăti dezmembrarea 
şi apoi dispariţia statului bizantin. Mişcările de emancipare „naţională" ale 
vlahilor, bulgarilor şi sârbilor, loviturile date de cruciaţi şi de turcii selgiucizi au 
uşurat sarcina turcilor otomani, beneficiarii din urmă şi de lungă durată ai acestui 
proces de agonie. în cultură se constată două etape distincte. Secolul XII şi, 
parţial, secolul XIII reprezintă o prelungire a veacului al Xl-lea: preferinţă pentru 
retorică, influenţă puternică a metropolei asupra provinciei, de unde şi păstrarea 
unităţii culturale. Ultimele două veacuri ale istoriei bizantine aduc importante 
înnoiri în cadrul unei alte „renaşteri", zisă „a Paleologilor". Se pierde unitatea 
culturală, apar „şcoli" regionale care arată autonomie faţă de capitală, se 
manifestă o conştiinţă a lumii bizantine faţă de tradiţiile ei elenice. Umanismul 
Paleologilor cultivă un nou ideal în care se îmbină cunoaşterea universală cu 
gustul pentru acţiune. în ultimele două secole, modele bizantine iradiază pe o arie 
vastă a continentului european. 

De-a lungul existenţei sale milenare, statul bizantin a cunoscut o evoluţie 
teritorială deosebit de interesantă. Avanpostul stăpânirii imperiale din nord se afla 
în peninsula Crimeea, unde Bizanţul a stăpânit, până la marea invazie tătaro- 
mongolă, cu unele scurte întreruperi, partea de sud cu oraşele Cherson şi 
Panticapaeum. Acest teritoriu a constituit o punte de legătură cu populaţiile de 
stepă care furnizau materii prime precum cereale, lemn sau blănuri. Pe aceleaşi 
coordonate nordice se înscrie şi fluctuanta frontieră bizantină din Peninsula 
Balcanică. De-a lungul Dunării exista o întinsă zonă de câmpie mărginită la nord 
de Carpaţii Meridionali şi la sud de Munţii Haemus. La sud de aceştia se întind 
două zone cu relief jos: Câmpia Traciei, de la sud de Munţii Rhodope, până la 
porţile capitalei; Câmpia Thesalonicului, de-a lungul râului Vardar. în vestul 
peninsulei, Alpii Dinarici străjuiesc Coasta Dalmată, îngreunând accesul spre 
Marea Adriatică. 

Baza teritorială a Imperiului Bizantin în Evul Mediu s-a aflat în Asia Mică 
sau Anatolia, spaţiu geografic remarcabil prin varietatea sa. La nord şi sud acesta 
era vegheat de lanţuri montane înalte, cu altitudine de peste 4000 m. Dominanta 
geografică a regiunii era podişul, unde zonele de relief înalt alternau cu cele joase, 
delimitate de cursurile de apă. Existau şi două zone de câmpie de-a lungul 
litoralului vestic şi în jurul Antiohiei, pe valea fluviului Oranto. 

Până la invazia arabă Imperiul Bizantin a controlat principalele rute 
maritime din Marea Egee şi Marea Mediterană, astfel încât a asigurat legătura 
dintre Orient şi Occident. După marea invazie arabă Bizanţul a redobândit statutul 
de thalasocraţie abia în secolul al X-lea, când împăraţii soldaţi din dinastia 
macedoneană au recuperat insulele din Marea Egee, în primul rând Creta, care 
reprezentau principalele puncte de escală. După cruciade Bizanţul a pierdut 
treptat controlul asupra Mării Mediterane şi a bazinelor adiacente, supremaţia 
revenind definitiv occidentalilor. 

întrebări recapitulative 

1 . Care au fost principalii factori de convergenţă din Bizanţ? 

2. Care sunt elementele sintezei bizantinei 

3. Definiţi rolul Bizanţului ca martor istoric şi factor de transmisie. 



PERIOADA ROMANO-BIZANTINA 

(sf.sec. IV-încep sec. VII) 

Economie şi societate 

a) Economia 

Statul bizantin din primele secole şi-a asigurat o viaţă economică 
echilibrată, capabilă să răspundă atât necesităţilor interne curente, cât şi 
acumulării unor rezerve pentru situaţiile imprevizibile (secetă, epidemii, 
calamităţi naturale). Cele două sectoare principale, cel rural (chora) şi cel urban 
(polis) s-au aflat într-un permanent raport; a fost o adevărată „comunicare" între 
sat şi oraş. Agricultura a asigurat aprovizionarea oraşelor, mai cu seamă a 
capitalei (care era un adevărat pericol în caz de lipsuri alimentare), în vreme ce 
„industriile" au oferit cele trebuitoare satului. Schimbul de produse între lumea 
rurală şi aceea urbană a funcţionat permanent şi constituie un specific al părţii 
răsăritene a Imperiului şi o permanenţă a istoriei bizantine. 

In Bizanţul timpuriu existau trei mari regiuni agricole: Egiptul, care era 
cea mai dezvoltată zonă, o adevărată binecuvântare prin rodnicia pământului său, 
Asia Mică şi Peninsula Balcanică. Din papirusurile egiptene s-a putut constata 
atenţia cu care era urmărită cultivarea pământului. Erau înscrise, în unele 
papirusuri referitoare la viaţa rurală, date privitoare la utilajul agricol, la 
selectarea seminţelor şi depozitarea acestora, apoi la mâna de lucru, sistemul de 
irigaţii, unelte, metodele agrotehnice. Miniaturile unor manuscrise celebre 
prezintă, de asemenea, aspecte din domeniul muncilor agricole şi al inventarului 
agricol: unelte (plugul, coasa, furca), scene de arat, secerat, munca la vie, tăierea 
pomilor fructiferi. Culesul viei oferea ocazia unor ample serbări, vestigii ale 
cultului dionisiac. împăratul însuşi prezida, la această ocazie, o serbare oficială. 
Creşterea vitelor era un domeniu foarte important, păşunile deţinând un loc 
substanţial în economia agrară a Bizanţului. Asia Mică era renumită ca teren 

pentru creşterea animalelor. Acolo se afla principalul centru de remontă al 
cavaleriei imperiale. Regiuni favorabile pentru creşterea vitelor se găseau, de 
asemenea, în văile înalte ale Peninsulei Balcanice. Meseria de păstor era dintre 
cele mai apreciate şi, sub influenţa Evangheliei, a ajuns să fie idealizată şi a 
pătruns în arta religioasă (de ex., motivul „Bunului Păstor" din Mausoleul Gallei 
Placidia din Paris). O altă preocupare răspândită, de importanţa vitală, era 
albinăritul. Miniaturi de manuscrise prezintă stupi sub formă de mici cabane, cu 
ferestre în faţă, aşezaţi în mijlocul unor arbuşti. Locul deţinut de peşte în 
alimentaţia omului bizantin, un creştin-ortodox supus unui calendar cu multe zile 
de post şi „dezlegare de peşte", explică dezvoltarea pescuitului. Viaţa şi statutul 
pescarilor ne sunt cunoscute din legislaţia bizantină şi din literatură, unde sunt 
înregistrate metodele şi uneltele de pescuit: bărcile, plasele prevăzute cu plute, 
harponul. Vânătoarea era o necesitate, dar şi o plăcere a tuturor claselor societăţii 
bizantine. De la ţărani la seniori şi împăraţi, timpul de vânătoare era foarte 
preţios. Marii proprietari de pământ şi prinţii întreţineau echipaje costisitoare 
formate din sclavi şi oameni liberi, specialişti pentru depistarea vânatului, valeţi 
pentru câini, dresori şi şoimi. Vânătoarea cu ajutorul păsărilor de pradă (şoimi, 
uli, vulturi) era foarte răspândită în Bizanţ. 

„Industriile bizantine" au fost vestite în lumea de atunci. Statul a încurajat 
dezvoltarea meşteşugurilor, aşa cum reiese din Novelele împăraţilor din secolele 
VVI, Anastasie, Justin I şi Justinian cel Mare. Producţia de papirus, sticlă, 
ceramică, pânzeturi, stofe, covoare, fierărie, arme asigurase Bizanţului un 
ascendent pe piaţa mondială. Au fost înfiinţate ateliere noi, minuţios organizate, 
numite ergasterii, cele mai multe fiind concentrate la Constantinopol, 
Thessalonic, Adrianopol, Smyrna, Alexandria, Antiohia, Damasc, dar şi în oraşe 
mai mici, precum Tyr, Palmira, Nisibis, Petra, Sebastopol. Ergasteriile din Cipru 
produceau mai cu seamă pânzături, cele din Asia Mică erau vestite în producţia de 
stofe, iar cele din Tyr erau cunoscute pentru purpură. Pe la jumătatea sec. al VI- 
lea, în timpul domniei lui Justinian cel Mare, doi călugări au reuşit să aducă din 
China (după o altă opinie din Khoton, un stătuleţ din Asia Centrală), în interiorul 
unui baston de trestie, secretul creşterii viermilor de mătase. Astfel avea să se 
dezvolte una din cele mai prospere ramuri ale industriei bizantine. Creşterea 
viermilor de mătase s-a dezvoltat foarte repede în Asia Mică, mai ales în jurul 
oraşului Niceea, unde au apărut imense plantaţii de duzi. Aşa a fost posibil ca, în 
568, împăratul Justin II să prezinte unor soli din Asia Centrală veşminte de 
mătase colorată în purpuriu, de provenienţă şi fabricaţie bizantină. Un călător 
chinez lăuda, la începutul sec. al VH-lea, iscusinţa ţesătorilor de mătase, ca şi a 
celor de lână şi a fabricanţilor de covoare din Bizanţ. Au fost suprimate, prin 
producţia proprie, vechile cheltuieli legate de importul mătăsii din Orient. In 
timpul lui Justinian cel Mare (527-565), bunăoară, caravanele care aduceau 
baloturi de mătase făceau 150 de zile din China până la frontiera persană şi încă 
80 de zile de la această frontieră până la aceea a Bizanţului. 

Construcţia de nave (bireme, trireme, germoane) în şantierele navale era o 
activitate foarte importantă a economiei bizantine. In aceste secole (IV-VII), 
Bizanţul era o mare putere maritimă. El controla, până la cucerirea arabă, întreaga 
Mediterană. Cel mai important şantier naval era cel de la Constantinopol, urmat 
de cele din Cipru, Creta şi insulele Mării Egee. De asemenea, s-au dezvoltat 
atelierele pentru fabricarea armelor, războiul fiind o trăire cotidiană în veacurile 
bântuite de migraţia barbarilor. 

Schimbul de mărfuri cu străinătatea a fost un adevărat privilegiu pentru 
acest stat imperial care controla cele mai importante drumuri comerciale şi 
dispunea de un sistem vamal foarte bine organizat. In centrul activităţilor de negoţ 

era Constantinopolul, oraşul care a cunoscut cea mai vie mişcare comercială. Aici 
se intersectau căile de uscat şi cele maritime, axele comerciale pe verticală (Pont- 
Mediterana) şi pe orizontală (Europa-Oceanul Indian sau Europa-China). Bizanţul 
a fost o thalassocraţie, prin rutele sale maritime şi o dromocraţie, prin drumurile 
sale terestre. Spre Europa principalele rute erau: 

- Drumul Dunării, care deschidea accesul spre Europa Centrală şi 
Câmpia Ucrainei; 

- Via Egnatia, pleca din Constantinopol, şi continua prin Thessalonic, 
Ochrida, Dyrrachium. De aici, pe mare, se făcea legătura cu Roma şi cu 
Occidentul; 

- Calea regală a Balcanilor, pleca din capitală şi apoi prin Adrianopol, 
Filipopol, Serdica (Sofia), Naissus (Niş), Singidunum (Belgrad). Calea regală 
făcea legătura între Drumul Dunării şi Via Egnatia; 

- Drumul Scythia Minor- Constantinopol urma litoralul pontic prin Tomis 
şi Varna. Pe această cale se ţinea legătura cu oraşele de la Dunărea de Jos şi de la 
gurile Nistrului. 

- Spre Orient, cele mai importante drumuri erau cele care străbăteau 
Podişul Anatoliei. Vechiile drumuri zise „ale Indiilor", care porneau din Sardes 
(drumul regal al perşilor)şi din Efes (drumul roman şi al apostolilor creştini) 
decad, în schimb se dezvoltă: 

- Calea comercială şi militară care pleca din Constantinopol şi traversa 
Anatolia prin Brusa, Niceea, Doryleum şi Iconium; 

- De aici, o ramificaţie urma vechiul drum „al Indiilor" şi, prin Heracleea 
şi Porţile Ciliciene din Munţii Taurus, trecea în Siria, apoi prin Alep ajungea în 
valea Eufratului, îndreptându-se spre Golful Persic şi Ceylon. 

- O altă ramură se îndrepta de la Iconium spre nord-est, atingea Cezareea 
Cappadociei, de unde continua spre valea superioară a Eufratului şi, apoi, prin 
Teodosiopolis (Eryerum), pătrundea în Armenia; 

- Din Teodosiopolis, un alt drum, în prelungirea celor din Mesopotamia şi 
Armenia, continua spre oraşul-port Trapezunt şi apoi, prin Marea Neagră, ajungea 
la Caffa şi Kerson. 

Controlul acestor drumuri maritime şi de uscat, comerciale şi militare a 
fost o prioritate în strategia bizantină. Urmându-le pe hartă constatăm că ele 
formau adevărate nervuri ale spaţiului geografic bizantin. De asemenea, ele pot fi 
socotite o armătură a Imperiului, coloanele lui de susţinere economică şi militară. 
Lupta contra invaziilor barbare a însemnat un mare efort pentru păstrarea unităţii 
Mediteranei, controlul Mării Negre, stăpânirea şi securitatea drumurilor de uscat 
care traversau de la un punct cardinal la altul teritoriul Imperiului Bizantin. 

Bizanţul a avut o activitate comercială foarte activă, cu Orientul, cu 
popoarele din nord şi cu Occidentul. 

Din Orient se procurau mirodeniile şi mătasea. Piperul, scorţişoara şi 
cuişoarele erau folosite în industria farmaceutică şi totodată, ca monedă de 
schimb în relaţiile cu barbarii. După prima asediere a Romei de către Alaric, în 
anul 408, printre bunurile cerute pentru răscumpărarea oraşului de către acest şef 
barbar au figurat şi 3000 de livre de piper. Adesea, împăratul Bizanţului oferea ca 
daruri unor conducători barbari mărfuri exotice. Din Yemen, Bizanţul importa 
tămâie, mirt, aloe şi parfumuri, iar din Africa fildeş, abanos, santal şi lemn 
preţios. 

De la popoarele din nord, negustorii bizantini achiziţionau, prin porturile 
din Crimeea şi Kerson, blănuri şi chihlimbar. Dovadă a acestor schimburi stau 
obiectele de argintărie bizantină descoperite în Rusia şi Siberia. 

Comerţul între Orient şi Occident era practicat de negustori din porturile 
Siriei, din Asia Mică şi din Egipt, toţi cunoscuţi sub numele generic de negustori 
sirieni. Ei duceau în Italia produse agonisite din India şi China. Sirienii şi-au 
întemeiat colonii stabile în toate oraşele mari din Occident, precum Roma, 
Napoli, Ravenna, Marsilia, Narbo. Negustorii sirieni transportau în Europa de 
Vest vinuri, uleiuri, papirus, cerneală, mirodenii, mătase, parfumuri, ţesături de 
bumbac. Acest schimb de mărfuri, aşa de activ şi aducător de venituri va fi 
paralizat de cuceririle arabe din prima jumătate a sec. al VH-lea. 

Sistemul monetar al Bizanţului a fost instituit de Constantin cel Mare, 
care a înlăturat moneda de argint devalorizată şi a adoptat monometalismul de 
aur. Unitatea de bază era solidul (solidus aureus sau galbenul), care cântărea 
între 4,56-4,61 grame aur. In cadrul schimburilor, monedele de aur nu se 
numărau, ci se cântăreau, pentru a se verifica corectitudinea valorii şi depistarea 
falsurilor. 

Solidul (sau nomisma) a fost un etalon internaţional până în sec. al Xl-lea 
când a început devalorizarea. El a fost concurat şi înlocuit de ducatul veneţian şi 
florinul de aur (monedă bătută la Florenţa). 

Moneda a fost un simbol al influenţei Imperiului Bizantin peste hotare, o 
dovadă a stabilităţii şi forţei lui economice. 

b) Societatea 

Societatea bizantină din perioada timpurie (sf. sec. IV - încep. sec. VII) 
este rezultatul evoluţiei societăţii romane cuprinsă de criza secolelor III-V, la 
finalul căreia partea de apus a Imperiului Roman s-a prăbuşit. Un aspect esenţial 
al crizei a fost cel social, în primul rând la nivelul vieţii rurale. Se ştie că marele 
neajuns care a tulburat Imperiul Roman a fost dispariţia ţărănimii libere şi 
generalizarea muncii sclavilor. începând cu secolul IV, numărul sclavilor a scăzut 
rapid ca o consecinţă a lipsei de noi cuceriri şi a progreselor înregistrate de 
răspândirea creştinismului. Decăderea sclaviei presupunea, însă, înlocuirea mâinii 
de lucru servile cu o alta, a oamenilor liberi. Astfel s-a născut şi s-a dezvoltat 
colonatul. In sec. al V-lea, marile domenii erau lucrate de coloni (numiţi şi 
paroikoî), care, ca persoane fizice erau ţărani liberi, dar legaţi de glie (colonus 
adscripticius) (aşadar se aflau în dependenţa economică nu în dependenţa 
personală) şi de sclavi (numiţi şi douloî), a căror persoană era proprietatea 
stăpânului. Paroikoi şi douloi, erau, practic, în aceeaşi situaţie, ei nu puteau părăsi 
pământul pe care îl lucrau şi de care erau fixaţi. Se deosebeau, în schimb, din 
perspectiva fiscului, pentru care paroikoi erau persoane supuse impozitării, iar 
douloi erau nişte „obiecte", proprietate a stăpânului. După cum se vede, sclavia 
decăzuse, dar nu dispăruse. Numărul sclavilor era mic în agricultură, dar sclavia 
era încă puternică în economia urbană. Mai existau pieţe de sclavi, precum cele 
de la Constantinopol, Alexandria sau Antiohia. Sub influenţa creştinismului, 
condiţia sclavului se va îmbunătăţi, ca tratament uman, dar şi ca statut social. 

Colonatul s-a dezvoltat foarte mult, având ca sursă legarea ţăranilor liberi 
de pământ (cei ce nu puteau să-şi achite obligaţiile fiscale şi intrau în dependenţă 
faţă de un mare proprietar, ori cei ce nu se simţeau în siguranţă şi acceptau un 
patronaj) sau înzestrarea sclavilor cu laturi de pământ şi cu gospodărie. Era colon 
cel ce se năştea pe pământul unui proprietar şi era înregistrat la fisc la rolul 
proprietarului respectiv. Un colon nu avea un titlu propriu de proprietate; el 
dispunea de un peculiu (lat. peculium), asupra căruia îşi exercita doar dreptul de 
folosinţă. 

Colonatul a fost o formă socială de trecere de la Antichitate la Evul 
Mediu, care s-a extins mult printr-o instituţie specifică acestei perioade a 
Bizanţului timpuriu: patronatul. Mobilul era de natură fiscală, iar „victimele" 
erau ţăranii liberi. Pentru a se apăra de constrângerile fiscului, ţăranii liberi 
acceptau patronajul unor mari proprietari. Cum aceştia nu plăteau impozite, 
ţăranii ocoleau astfel impunerea pe pământ. Contractul de patronat conducea, în 
final, la pierderea pământului şi transformarea ţăranului liber în colon. Fiind 
vorba despre o evaziune fiscală, statul a încercat să limiteze acest proces, scop în 
care au fost date novelle speciale. 

Treptat, în rândul colonilor au apărut unele diferenţieri. In afară de colonii 
legaţi de pământ, înscrişi (ads criptici), în texte sunt menţionaţi colonii liberi şi 
colonii salariaţi. Prin Novella împăratului Justinian I din anul 539, colonii înscrişi 
care stăteau vreme de 30 de ani pe acelaşi pământ şi se achitau de toate obligaţiile 
puteau deveni coloni liberi. Era şi o categorie intermediară de coloni, amfiboi 
(coloni de ambele feluri), liberi şi aserviţi totodată. Ei aveau un lot în folosinţă, 
dar erau înregistraţi ca locuitori ai unui municipiu. 

La sfârşitul acestei prime perioade din istoria Bizanţului colonatul a 
dispărut, întreaga masă a producătorilor direcţi fiind alcătuită în mediul rural din 
ţărani liberi. 

O permanenţă socială a Bizanţului timpuriu au fost ţăranii liberi, 
proprietari de pământ şi contribuabili la fisc. Impozitele erau percepute în 
monedă, uneori, în perioadele de secetă şi lipsă de produse, plăteau şi în natură. 
Alături de proprietate, ţăranii liberi puteau obţine şi un lot în folosinţă, numit 
emfiteoză. 

La cealaltă extremă a societăţii bizantine era clasa dominantă, proprietară 
de pământuri şi sclavi. Membrii acesteia purtau, curent, denumiri precum domini, 
despotes, kyrioi. Proprietăţile acestora nu erau constituite din domenii unitare, ci 
din stăpâniri răspândite în diverse părţi ale provinciei unde locuiau sau chiar din 
mai multe provincii. Instituţia patronatului a contribuit substanţial la dezvoltarea 
marii proprietăţi, care în aceste secole de început nu dobândise trăsături feudale. 
Informaţiile privitoare la marea proprietate nu îngăduie generalizări. Imperiul de 
Răsărit era departe de a prezenta o tipologie a marii proprietăţi. Situaţia cea mai 
bine cunoscută şi mereu invocată este aceea a Apionilor din Egipt, o adevărată 
dinastie de proprietari, despre care papirusurile ne dau detalii pentru intervalul 
488-625. Apionii erau o familie de înalţi funcţionari care agonisiseră mari 
proprietăţi şi îşi înrolaseră trupe proprii (buccelarii), care să le apere bunurile. 
Aveau şi închisori particulare unde îşi încarcerau colonii fugari şi sătenii 
datornici. în anul 538 aveau 139 de deţinuţi. Proprietarii se ocupau de irigaţii, 
ridicau diguri, întreţineau diverse instalaţii precum mori, teascuri, brutării, băi etc. 
Cucerirea arabă a făcut ca domeniul Apionilor să dispară. 

In Bizanţ, evoluţia marii proprietăţi spre un domeniu de tip feudal s-a 
făcut lent şi a luat forme proprii târziu, după sec. al Xl-lea, diferite de cele din 
Occident. 

In afara celor două clase feudale, clasa producătorilor direcţi (liberi şi 
aserviţi) şi clasa marilor proprietari, societatea bizantină timpurie prezenta şi o 
altă structurare, pe stări sau ordine sociale, care definesc situaţia unui grup social 
din perspectivă juridică. între clase şi stări putea să existe un raport de identitate 
completă sau relativă, după cum acest raport putea lipsi. Ordo senatorius 
reprezenta codificarea juridică a clasei dominante, membrii acestuia purtând 
numiri precum nobilissimi, clarissimi, spectabili etc. Ordo plebeius se constituia 
din negustori, proprietari de ateliere, bancheri şi cămătari, meseriaşi, ţărani liberi 

şi coloni liberi. Oamenii lipsiţi de libertate, colonii înscrişi, legaţi de pământ şi de 
persoana proprietarului şi sclavii nu făceau parte din stări. 

Cei mai importanţi demnitari din perioada romano-bizantină făceau parte 
din consiliul imperial, cei mai importanţi fiind prefecţii Orientului şi Illiricului, 
comes sacrarum largitionum (ministrul de finanţe, responsabil de tezaurul 
imperial), comes rerum privatarum (administratorul bunurilor imperiale), 
chestorul (ministrul de justiţie), prefectul capitalei şi magister officiorum (şeful 
cancelariei imperiale). 

Organizarea noii administraţii a presupus un efort de recuperare şi 
sistematizare a vechii legislaţii imperiale. Astfel, în timpul lui Theodosius al II- 
lea (409-450) vechile culegeri romane Codex Gregorianus şi Codex 
Hermogenianus au fost sistematizate în cadrul unui nou Corpus numit Codex 
Theodosianus. In epoca lui Iustianian cel Mare (527-565) s-a întreprins cea mai 
vastă opera juridică din toată istoria bizantină. Sun îndrumarea juristului 
Trebonian a fost alcătuit Corpus Juris Civilis, care cuprindea Codex Iustinianus 
(decretele imperiale emise de împăraţii romani), Pandectele / Digestele (o selecţie 
a jurisprudenţei romane), Institutele (un manual de drept pentru studenţi), 
Novelele (legislaţia curentă). 

Pentru formarea cadrelor administraţiei imperiale a fost înfiinţată Şcoala 
Superioară de la Constantinopol care-şi va continua existenţa pe toată durata 
statului bizantin, concurând în această perioadă de început cu cele de la Atena, 
Alexandria şi Antiohia, unde tradiţiile păgâne erau foarte puternice. Acesta va fi 
şi motivul pentru care împăratul Iustinian a acţionat constant pentru desfiinţarea 
lor. 

In secolele IV-VI a fost menţinută în linii generale organizarea 
administrativă impusă de Diocleţian, cu două prefecturi, împărţite în dioceze 
conduse de vicari, care, la rândul lor, aveau în subordine provinciile conduse de 
câte un praeses. Teritoriul imperial era apărat de trei componente militare: armata 
de frontieră (limitaneii), armata operaţională, de interior (comitatenses) şi garda 
imperială (scholae). Toate aceste componente au însumat, de-a lungul perioadei 
romano-bizantine, cu aproximaţie, 300.000 de soldaţi. Armata de frontieră era 
compusă mai ales din populaţie locală latinofonă, pe când cea de interior s-a bazat 
în mare parte pe recrutările din rândul barbarilor. In perioada marilor companii de 
recucerire întreprinse de Iustinian, armata operaţională a fost privilegiată în dauna 
trupelor de frontieră, ceea ce pe termen a avut consecinţe dezastruoase pentru 
siguranţa Imperiului. 

Populaţia Imperiului de Răsărit era inegal repartizată. In zonele de litoral 
din Asia Mică, Tracia şi Egipt, densitatea era mai mare, iar cele muntoase din 
Dalmaţia sau zona centrală şi de est a Asiei Mici erau mult mai sărace în locuitori. 
Din punct de vedere numeric populaţia a oscilat în acesta perioadă între 14/16 şi 
24/26 milioane locuitori, acesta din urmă valoare fiind atinsă după reintegrarea 
Italiei, nordului Africii şi sud-estului Peninsulei Iberice în vremea lui Iustinian. 
Cele mai populate centre urbane se găseau în Orient, unde Constantinopolul 
depăşea jumătate de milion de locuitori, iar Antiohia şi Alexandria numărau între 
200.000 şi 300.000. 

Din punct de vedere etno-lingvistic trăsătura dominantă a perioadei 
romano-bizantine era diversitatea. In nordul Peninsului Balcanice, într-un teritoriu 
cuprins între Munţii Haemus la sud şi Carpaţi la nord, brăzdat de fluviul Dunărea 
se găsea o populaţie romanică, vorbitoare de limbă latină. în sudul peninsulei 
majoritatea populaţiei era de origine greacă, iar în Dalmaţia ponderea însemnată o 
deţineau vechile triburi de iliri. Asia Mică se prezenta ca un veritabil mozaic 
etnic, în care ponderea cea mai însemnată o avea totuşi populaţia romanizată. In 

Siria şi Egipt se aflau populaţii de veche sorginte orientală, iar limba cea mai 
răspândită aramaica. 

Societatea bizantină din primele secole cunoaşte o evoluţie care va duce, 
în final, o dată cu sec. VII, la dispariţia relaţiilor sclavagiste şi a colonatului. Din 
sec. al VH-lea începe o nouă perioadă, caracterizată prin predominarea 
comunităţii libere şi procesul lent, îndelungat, de formare a relaţiilor feudale. 

întrebări recapitulative 



1. Cum explicaţi dezvoltarea spectaculoasă a Constantinopolului, capitala 
Bizanţului? 

2. Care au fost cele mai importante ramuri ale economiei bizantine din 
perioada timpurie? 

3. Definiţi conceptele de clasă socială şi stare socială? 



Statul şi biserica 
a) Statul 

Bizanţul a fost o monarhie universală şi creştină. In fruntea statului se 
găsea împăratul, care se considera un autocrator (monarh absolut), suveran cu 
drept divin, ales şi înzestrat de Dumnezeu cu autoritate nelimitată. El se afla 
deasupra oamenilor, era egalul apostolilor (isapostoles), iubit de Dumnezeu 
(philotheos), pios (eusebes), drept (dikaios), omenos (philantropos) şi salvator 
(soter). împăratul era comandant militar şi judecător suprem, unic legislator şi 
apărător al bisericii şi al credinţei ortodoxe. El avea, teoretic, putere universală şi 
absolută. In practică, puterea lui a fost limitată de senat, popor, armată, biserică, 
legislaţii şi tradiţii. 

împăratul era socotit sacru şi tot astfel palatul său. Mai dăinuie, o vreme, 
şi ideea de împărat ales al poporului şi senatului. Treptat, ea este abandonată, 
monarhii prezentându-se ca „unşi ai lui Dumnezeu". Pe lângă elementele 
conferite de senat, popor şi armată, adică învestitura, aclamaţia şi ridicarea pe 
scut, apare unul nou, încoronarea, pe care o făcea patriarhul şi care legitima pe 
cel ales. încoronarea şi-a mai adăugat un element, ungerea cu mir (oncţiunea), 
prin care împăratul intra între preoţi, având acces în altar şi putând conduce 
ceremoniile şi procesiunile. Primul împărat încoronat a fost Leon I Tracul, în anul 
457. începând din anul 491, încoronarea a devenit un act principal al întronării 
prin introducerea obiceiului rostirii de către candidatul la tron a unei confesiuni de 
credinţă, prin care promitea ataşament faţă de ortodoxie şi faţă de interesele 
bisericii. 

încoronarea a adus şi schimbări în vestimentaţie, veşmintele militare fiind 
înlocuite cu hlamida de purpură. 

în Bizanţ n-a existat o regulă strictă de succesiune la tron, aceasta datorită 
concepţiei omului providenţial. Cel ce ocupa jilţul imperial ajungea acolo prin 
voinţa lui Dumnezeu, care era mai puternică decât orice regulă. în anul 578, pe 
patul de moarte, Justin II se adresa astfel urmaşului său, Tiberiu II: „Vezi, 
Dumnezeu ţi-a acordat acest har. Dumnezeu ţi-a dăruit acest veşmânt, nu eu". în 
Bizanţ nu a existat o familie imperială de sânge imperial. Tot bizantinul avea 
„stofă de împărat". Aşa se face că pe tronul imperial au ajuns oameni de condiţie 
modestă, dar vrednici. Leon I (457-474) fusese măcelar, iar Justin I (518-527) 

ţăran macedonean. Mai târziu, pentru a extinde exemplificările, Leon III 
Isaurianul (717-741) fusese meseriaş, iar Vasile I (867-886), fondator de dinastie, 
fusese un simplu ţăran armean. De aceea s-a vorbit, cu dreptate, că în Bizanţ a 
existat o adevărată „boală a purpurei". Din anul 395, când Imperiul Roman s-a 
împărţit, până în 1453, când Constantinopolul a fost cucerit de turci, nu mai puţin 
de 65 de împăraţi au fost înlăturaţi prin revolte, 41 au murit de moarte violentă, 
opt au fost ucişi în luptă şi numai 39 au avut parte de o moarte naturală. 

In ceea ce priveşte succesiunea, exista o contradicţie între concepţia 
omului providenţial şi modul în care împăraţii încercau să-şi asigure succesiunea, 
constituind dinastii. Cine nu avea urmaşi pe linie bărbătească adopta un străin, pe 
care îl integra familiei. Treptat s-au constituit dinastii, mentalitatea bizantină fiind 
modelată în sensul acceptării dreptului ereditar la tron. S-a conturat doctrina 
legitimistă. In timpul dinastiei Macedonenilor, întronată în 867, a apărut instituţia 
porfirogeneţilor, a prinţilor născuţi în Porfira, sala roşie a palatului. 

Cultul împăratului se realiza prin imaginile imperiale, numite „sacra 
laurata". Acestea erau expuse în tribunale, unde martorii jurau pe ele, erau 
aplicate pe stindarde şi uniforme, gravate pe monede, sigilii şi greutăţi ori aşezaţi 
în locuri publice. 

în ceea ce priveşte titulatura, împăratul se numea Augustus, imperator sau 
autocrator. In prima jumătate a sec. VII, după ce Heraclius i-a biruit pe perşi 
(Ninive, 627), împăratul a preluat de la monarhii persani şi titlul de „basileus", 
care sub raportul puterii însemna mai mult decât „autocrator". însuşirea noului 
titlu („basileus") ilustrează doctrina după care împăratul bizantin se considera 
monarh universal. 

împărăteasa deţinea aceleaşi titluri ca şi împăratul. Ea era autocratorisa, 
basilisa sau despoina. Era şi ea încoronată, aclamată. Efigia sa figura pe monede, 
singură ori alături de împărat şi de copii. 

Asociaţii la tron primeau numele de Cezar, iar cei adoptaţi se numeau 
nobilissimus. 

Curtea imperială, de unde plecau toate firele administraţiei, reprezenta 
centrul de guvernământ. Ea ocupa un întreg cartier din Constantinopol. Dregătorii 
în funcţie se numeau presentes, foştii dregători erau vacantes, iar cei din 
provincie, absentes. Principalii dregători erau: prefectul Orientului, prefectul 
Ibricului, prefectul capitalei, questorul (= ministrul de justiţie), magister 
offciorum (=şeful cancelariei, comandantul gărzii imperiale), comes sacrarum 
largitionum (=şeful vistieriei imperiale), comes rerum privatorum (=şeful averilor 
imperiale private). Aceşti înalţi dregători formau sfatul imperial (sau 
consistorium principis). Funcţiile sfatului imperial au fost preluate, în sec. VI, de 
cabinetul sfânt al împăratului (sacrum cubiculum). 

Aparatul de guvernare era complicat. Existau departamente, care erau 
împărţite în servicii numite officia, iar acestea subîmpărţite în birouri numite 
scrinia. 

Senatul a continuat să existe, dar era doar umbra celui roman. El avea un 
rol consultativ şi se pronunţa mai ales în probleme de legislaţie şi de justiţie. în 
perioada de vacanţă a tronului, senatul prelua toată puterea. 

La divizarea Imperiului Roman, în 395, partea de răsărit se întindea de la 
Marea Adriatică până la fluviul Tigru. Tot acest teritoriu se împărţea, ştim din 
Notitia dignitatum (din anul 400), în două prefecturi, Orientul şi Iliricul. După 
cucerirea Italiei de la ostrogoţi, împăratul Justinian a organizat-o, prin Sancţiunea 
pragmatică (554), într-o prefectură, cea de a treia a Imperiului. Prefecturile se 
împărţeau în dioceze, conduse de vicari, iar acestea se subîmpărţeau în provincii, 
care aveau în frunte pe consulares sau praesides. 

Organizarea militară a fost o grijă de căpetenie în Bizanţ. „Araiata este 
pentru stat, ceea ce este capul pentru un corp", iată o reflecţie imperială căreia i s- 
a dat cursul practic aşteptat. Armata era constituită din corpurile provinciale, aşa- 
numiţii palatinae sau comitatenses şi corpurile de la graniţă, formate din aşa- 
numiţii limitanee. Doi magister militum, per Orientem şi per Iliricum, aveau 
comanda supremă a armatei. 

Strategiconul lui Pseudo Mauricius (sf. sec. VI - încep. Sec. VII) ne 
informează că armata bizantină dispunea de trupe de elită (epilekta)şi trupe uşor 
înarmate (hypedestrd). In trupele de elită intrau federaţii, adică mercenarii barbari 
plătiţi din resursele regiunii în care staţionau, cele de buccelari şi cele de 
optimaţi. 

Bizanţul a dispus de o importantă flotă de război, care i-a permis, vreme 
îndelungată (până la expansiunea arabă din sec. VII-VIII), să-şi exercite 
dominaţia în Marea Mediterană. Este ceea ce s-a numit thalassocratia bizantină. 
Flota de război dispunea de patru mari baze navale: Chersones, Akaba (în Marea 
Roşie), Insula Creta şi Constantinopol. 

Codificarea legilor a fost o necesitate devreme simţită în Imperiul Roman. 
Anterior împărţirii definitive din 395, se cunoaşte existenţa a două culegeri 
juridice păstrate fragmentar, Codicele lui Gregorian şi Codicele lui Hermogene. 
Teodosie al II-lea (408-450) a iniţiat întocmirea unui nou codice de legi, care să 
răspundă imperativelor timpului său. In 438, comisia numită de împărat a putut 
prezenta ceea ce s-a numit Codex Theodosianus, care cuprindea 16 cărţi, fiecare 
tratând câte un aspect al guvernării. Codicele Theodosian, introdus în Occident în 
perioada migraţiilor germanice, a avut o mare influenţă asupra legislaţiei barbare. 
Faimoasa Lex Romana Visigothorum, destinată cetăţenilor romani din regatul 
vizigot, nu era decât un rezumat al Codex-ului Theodosian. 

Justinian I cel Mare (527-565) a fost preocupat şi de ordinea din sfera 
legislaţiei. împăratul, spunea Justinian, „trebuie să fie nu numai celebru prin 
arme, ci şi înarmat cu legi, pentru a fi capabil să guverneze în timp de pace, ca şi 
în timp de război". 

Marea întreprindere a împăratului, încredinţată unei comisii de specialişti, 
în frunte cu questorul Trebonian, a avut ca rezultat o operă care a penetrat 
veacurile. în aprilie 529 era gata Codicele lui Justinian, care reunea constituţiile 
imperiale începând de la împăratul Hadrian. S-a trecut, apoi, la clasificarea tuturor 
jurisprudenţelor care mai aveau putere de lege. în anul 533 era finalizat ceea ce s- 
a numit Digesta sau Pandecta. Tot în 533 a apărut şi un manual de drept civil 
roman, intitulat Institutiones . Decretele imperiale promulgate după 534, până la 
sfârşitul domniei lui Justinian, au fost ordonate sub titlul de Novellae leges. Cele 
patru componente ale legislaţiei justiniene au format Corpus Juris Civilis. 
Legislaţia lui Justinian consacra monarhia absolută, autocraţia, ideea că împăratul 
era ales şi înzestrat de Dumnezeu cu putere nelimitată; că nimic nu era mai presus 
decât majestatea imperială. Opera legislativă a lui Justinian a avut o însemnătate 
uriaşă pentru lumea romano-bizantină. Când, în sec. al XH-lea, a început în 
Europa Occidentală să se studieze dreptul roman, Corpus Juris Civilis a devenit, 
pretutindeni, disciplină de învăţământ. 

c) Biserica 

Când, după moartea lui Teodosie cel Mare (17 ianuarie 395), Imperiul 
Roman a fost împărţit între cei doi fii ai săi, creştinismul era demult recunoscut şi 
profesat liber. După victoria obţinută împotriva competitorului său, păgânul 
Maxentius, la Pons Milvius (= Podul Vulturului, 28 oct. 312), împăratul 



Constantin cel Mare (306-337) a oficializat creştinismul {Edictul de la Milan, 
313). Eusebiu din Cezareea, în lucrarea sa Vita Constantini, spune că împăratul s- 
a rugat lui Dumnezeu cerându-i sprijin pentru victorie. In consecinţă, lui 
Constantin i s-a arătat pe cer o cruce cu inscripţia „in hoc signo vinces" (= „sub 
acest semn vei învinge"), iar mai apoi, în vis, i s-a arătat şi chipul lui Iisus 
Christos. Prin aceste „viziuni" se explică convertirea lui Constantin cel Mare la 
creştinism. El a pus să fie reprezentat în Forum printr-o statuie purtând crucea în 
mână. Pe un mozaic din palatul său de la Constantinopol, Constantin cel Mare era 
înfăţişat călcând în picioare un dragon, ceea ce sugerează păgânismul învins. 

Edictul de la Milan (313), care nu este altceva decât confirmarea 
Edictului de toleranţă emis de împăratul Galerius la Serdica, în anul 311, 
retroceda bisericii creştine bunurile confiscate în vremea persecuţiilor împăraţilor 
Diocleţian şi Galerius. 

In anul 325, la Niceea, a avut loc primul conciliu ecumenic al bisericii 
creştine. El a fost convocat pentru a decide în disputa teologică cu privire la 
natura lui Iisus Christos, la relaţia dintre Christos şi Dumnezeu-Tatăl. Din cei 318 
episcopi prezenţi, mulţi erau indecişi. Formula iniţială a Crezului, propusă de 
Eusebiu din Cezareea, părea să fie acceptată de cei mai mulţi, care nu se puteau 
totuşi decide. îndemnat de episcopul Hosius din Cordoba, împăratul Constantin 
cel Mare, prezent la Conciliu, a propus aşa-zisa formulă a „homoousiei", adică 
cosubstanţialitatea dintre Tată şi Fiu, formulă clară şi precisă. 

Majoritatea participanţilor s-au raliat acestui Crez („simbolul de la 
Niceea"), prin care s-au pus bazele doctrinale ale religiei creştine. 



La nivel instituţional, creştinismul a fost reprezentat de biserică, a cărei 
organizare a urmat în Bizanţ pe aceea a statului. Oraşele mai mari din provincii au 
devenit reşedinţe ale episcopilor, capitalele diocezelor ale mitropoliţilor, iar cele 
mai importante oraşe ale Imperiului (Roma, Constantinopol, Ierusalim, 
Alexandria şi Antohia) au găzduit reşedinţele patriarhilor. In ierarhia bisericii 
creştine, cel mai înalt patriarh era cel de la Roma (ulterior s-a numit Papa). La 
Concilizul ecumenic de la Chalkedon (oct. 451, al patrulea în ordinea conciliilor 
bisericii creştine) s-a proclamat egalitatea între Sf Scaun de la Roma şi cel de la 
Constantinopol, Papa păstrând totuşi primul rang onorific în biserica creştină 
mulţumită vechimii scaunului său. 

In scurt timp biserica a devenit extrem de bogată. Ea a primit de la stat 
(împărat) numeroase donaţii şi privilegii. Exemplul împăratului a fost urmat de 
nobili, instituţii şi de oamenii de rând. Folosite la început în scopul unor 
binefaceri, averile i-au conferit, apoi, acestei instituţii o independenţă faţă de stat. 
Totuşi, în Imperiul Roman de Răsărit (devenit Bizantin) biserica nu a fost 
niciodată o instituţie suprastatală, aşa cum s-a întâmplat în Apus. Ea a fost 
subordonată statului pentru că în momentul organizării ei existau structuri de stat 
puternice, capabile s-o domine şi s-o integreze. împăratul Constantin cel Mare 
avusese grijă, din ziua în care făcuse din creştinism o religie de stat, să confere 
autorităţii imperiale dreptul de a interveni în toate problemele eclesiastice. 
Autoritatea împăratului în materie de religie părea aproape absolută. împăratul 
convoca conciliile, iar când nu putea participa era reprezentat prin cei mai înalţi 
dregători. Deciziile conciliilor nu deveneau legi bisericeşti decât după ratificarea 
imperială. împăraţii interveneau în numirea înalţilor demnitari ai bisericii, putea 
să destituie pe patriarhi din motive politice şi religioase. Dintre toţi laicii, numai 
împăratul avea voie să treacă prin uşile sfinte ale iconostasului. 

Un specific al vieţii religioase bizantine a fost monahismul, apărut pe la 
sf. sec. al III-lea ca urmare a refuzului unei părţi a populaţiei de a mai participa la 
viaţa activă a societăţii. S-au constituit repede mănăstiri, adică obşti călugăreşti de 
bărbaţi şi de femei. Numărul acestora a crescut foarte repede. Pe la jum. sec. al 
Vl-lea, Constantinopolul avea nu mai puţin de 67 mănăstiri pentru călugări şi cam 
tot atâtea pentru călugăriţe. Foarte multe obşti călugăreşti existau în Palestina, 
Siria, Mesopotamia, Armenia. Alexandria şi pustiul care se întindea de ambele 
părţi ale Nilului erau pline de mănăstiri. Activitatea monahală a atins extreme 
imprevizibile. La începutul sec. al V-lea, călugării fanatici au trecut la distrugerea 
templelor păgâne, a statuilor, bibliotecilor şi operelor de artă. Călugării au 
promovat o politică de intoleranţă religioasă faţă de păgâni, evrei, eretici. 



De la începuturile lui, creştinismul a fost marcat de numeroase dispute 
christologice. Discuţiile în jurul naturii lui Christos au început la răscrucea 
secolelor III-IV şi au avut mai multe cauze: antagonismele dintre credincioşi şi 
conducerea bisericii, lupta pentru supremaţie din cadrul bisericii, opoziţia dintre 
patriarhi, opoziţia provinciilor orientale (locul de naştere a creştinismului, dar şi a 
ereziilor) faţă de politica fiscală a metropolei. 

Doctrina eretică cea mai importantă a vremii lui Constantin cel Mare a 
fost arianismul. Arie, preot din Alexandria, considera că Iisus, fiul lui Dumnezeu 
este o „creaţie superioară" a Tatălui, dar nu este de aceeaşi substanţă cu aceasta, 
ci de o substanţă asemănătoare. Această doctrină punea accent pe originea 
pământească a fiului lui Dumnezeu. Adversarii lui Arie, în frunte cu Atanasie 
(care a devenit apoi episcop de Alexandria) considerau că Dumnezeu-Tatăl şi 
Dumnezeu - Fiul sunt de aceeaşi substanţă (homoousios). Conciliul de la Niceea 
(325), prezidat de împăratul Constantin cel Mare, a adoptat doctrina lui Atanasie. 
Arie a fost condamnat, ceea ce nu a însemnat şi sfârşitul arianismului. 
Dimpotrivă, această erezie a câştigat teren. In Conciliul de la Constantinopol 
(381), arianismul a fost din nou condamnat şi s-au pus bazele canonice ale 
dogmei ortodoxe {Credo). In anul 391, printr-un edict imperial, împăratul 
Teodosie I a proclamat creştinismul religie de stat, templele păgâne au fost 
închise, iar jocurile olimpice au fost interzise. 

O altă erezie, nestorianismul urma linia lui Arie şi punea accent pe latura 
omenească a lui Christos. Acest curent refuza Măriei calitatea de „născătoare de 
Dumnezeu" (Theotokos) spunându-i-se „născătoarea lui Christos" 
(Christotokos), aşadar mama unui om. In Conciliul de la Efes (431), 
nestorianismul a fost condamnat, iar Nestorius, patriarh de Constantinopol, a fost 
îndepărtat din biserică. 

O nouă erezie, monofizitismul era opusul ereziilor ariană şi nestoriană 
negând umanitatea lui Christos şi absolutizând divinitatea sa. Monofiziţii vedeau 
în Isus Christos „o singură persoană, o singură voinţă" (monophysis). In Conciliul 
de la Chalkedon (451), împăratul Marcian, sprijinit şi de papa Leon I, a 
condamnat această erezie. S-a găsit, atunci, o nouă formulare: un Christos unic, 
cu două naturi, omenească şi dumnezeiască, fără nici o confuzie ori separaţie. 
Condamnarea monofizitismului a stârnit opoziţia clerului din Orient, unde 
majoritatea populaţiei era adeptă a acestui eres. încercarea împăratului Zenon de a 
concilia ortodoxia cu monofizitismul printr-un compromis sintetizat în decretul 
numit Henotikon {Unitate, 482) a agravat conflictul şi a dus la constituirea, în sec. 
al Vl-lea, a bisericilor „naţionale", cu ierarhie proprie, în Egipt, Siria şi Armenia. 

Biserica egipteană a renunţat, de atunci, la oficierea în limba greacă şi a adoptat 
celebrarea slujbei în limba coptă. 

Disputele christologice au continuat şi în secolele următoare. împăratul 
Justinian I (527-565) a practicat o politică de aspră intoleranţă religioasă, căutând 
să lichideze orice altă confesiune. Tuturor ereticilor li s-a dat un termen de trei 
luni pentru a reveni la „dreapta credinţă". Nici un eretic nu putea să ocupe vreo 
funcţie în stat. In anul 529 a fost închisă vestita şcoală păgână de la Atena, ultimii 
şapte profesori de acolo plecând în exil în Persia. Această politică s-a dovedit 
nefericită, ea afectând unitatea Imperiului. Provinciile orientale, dominate de 
monofîzitism, ameninţau cu desprinderea, ceea ce 1-a determinat pe Justinian I sa- 
şi revizuiască atitudinea. El a încercat reconcilierea cu monofiziţii, episcopii 
monofiziţi sunt rechemaţi din exil. „Pacea confesională", aşa de mult dorită nu s-a 
instalat însă. 

Urmaşii lui Justinian au aplicat un tratament sever monofiziţilor. O soluţie 
mai flexibilă de stingere a îndelungatului conflict religios a încercat împăratul 
Heraclius (610-641). După războiul cu perşii (622-627), când Bizanţul a recuperat 
Siria, Palestina şi Egiptul, Heraclius a recurs la o formulă nouă, cunoscută sub 
numele de monotelism (= un singur scop), prin care se recunoştea în persoana lui 
Christos o singură voinţă (energie) şi două naturi (omenească şi dumnezeiască). 
In acest sens a dat şi un decret numit Ectezis (= Proclamaţie sau Expunere de 
credinţă, 638), care s-a dovedit, în final, inutil, ca şi formula în sine. Pentru că, 
între 637-642, Siria, Palestina şi Egiptul au căzut sub stăpânire arabă, iar 
„problema monofizită" şi-a pierdut, astfel, importanţa. Disputele religioase, 
amplificate de intervenţia Papalităţii, de disputa între cele două scaune 
patriarhale, Roma şi Constantinopol, au continuat şi în secolele următoare 
prefigurând „marea schismă" (1054). 



întrebări recapitulative 

1. Care erau competenţele împăratului bizantin şi ce calităţi trebuia să 
cumuleze persoana lui? 

2. Care erau instituţiile centrale în Bizanţul timpuriu? 

3. Definiţi importanţa codificării legilor din perioada romano-bizantină; 

4. Care au fost relaţiile între puterea de stat şi puterea ecleziastică în prima 
perioadă a Bizanţului? 

Luptele cu barbarii 
Restaurarea Imperiului universal 

Politica externă a Imperiului de Răsărit în perioada romano-bizantină a 
fost deosebit de activă, flexibilă şi complexă. Confruntat cu situaţii dintre cele 
mai grele, asaltat din toate direcţiile, obligat să lupte pe mai multe fronturi, 
Imperiul Romano -Bizantin a trebuit să îmbine forţa armelor cu persuasiunea 
diplomaţiei, să găsească permanent căi şi metode cu care să-şi neutralizeze 
duşmanii. „Noua Romă" a practicat o politică externă abilă, utilizând principii şi 
mijloace care i-au adus faimă, asigurându-i suplinirea ori complinirea forţei: 
„divide et impera", plata subsidiilor, tergiversarea convorbirilor, concedarea 
temporară a unor teritorii, organizarea de comploturi şi asasinate în tabăra 
adversă, cultivarea orgoliului unor suverani ori generali barbari prin acordarea de 

titluri şi distincţii, alianţele matrimoniale, convertirea religioasă, instruirea şi 
educarea copiilor de şefi barbari, acordarea de privilegii comerciale. 

Războiul a fost acceptat ca soluţie numai atunci când toate mijloacele de 
comunicare şi de negociere erau epuizate. 

Ca altădată Roma, Bizanţul s-a găsit în obiectivul neamurilor barbare, 
atrase de bogăţia şi fascinaţia acestei lumi. In secolele primei perioade, Imperiul 
de pe Bosfor a trebuit să se apere purtând războaie contra barbarilor germanici 
(vandali, goţi) şi turciei (huni, avari) contra slavilor şi a perşilor. 



Anterior împărţirii Imperiului (395), romanii au avut de înfruntat invaziile 
devastatoare ale goţilor. De pe litoralul nordic al Mării Negre, pe vase bosforiene, 
goţii au întreprins expediţii în Marea Marmara, Dardanele, Arhipelagul Egeean şi 
Grecia. Romanii au fost nevoiţi să le plătească tribut şi să accepte aşezarea lor la 
sud de Dunăre, pe teritoriul imperiului, cu statut de federaţi. în anii domniei 
primului împărat din partea răsăriteană, Arcadius (395-408), vizigoţii lui Alaric, 
întorşi din Italia unde-1 slujiseră pe Teodosie cel Mare (378-395), s-au dedat la 
tulburări. întreaga Peninsulă Balcanică, Macedonia, Grecia Centrală şi 
Peloponezul au cunoscut mari distrugeri. Pericolul vizigot a fost îndepărtat în 
409, când vizigoţii lui Alaric au trecut în Italia. în august 410 ei au cucerit Roma 
pe care au jefuit-o vreme de trei zile. Peste doi ani (412), vizigoţii au pătruns în 
Galia de unde în 415 au trecut în Spania. Pe la jumătatea sec. al VI, între şefii 
vizigoţi din Spania au izbucnit neînţelegeri, ocazie bună pentru împăratul 
Justinian de a-şi pune în practică politica de recuperare teritorială şi de restaurare 
a lumii romane. în anul 550, armata bizantină a pătruns în Spania şi a cucerit 
unghiul de sud-est al Peninsulei Iberice unde s-a organizat o nouă provincie, care 
a rămas în stăpânirea imperială până în anul 624. 

Ceilalţi goţi, ostrogoţii au ocupat, cu permisiunea împăratului Marcian 
(450-457), Pannonia. Ostrogoţii pannonieni au provocat numeroase tulburări în 
imperiu, au devastat în mai multe rânduri Balcanii. împăratul Zenon I (474-491) 
a reuşit să-i treacă în Italia unde în 476 ultimul împărat roman fusese răsturnat de 
herulii lui Odoacru. Locul Imperiului Roman de Apus a fost luat în Italia de un 
regat de tip barbar, cel ostrogot. împăratul Justinian I, dornic să refacă „imperiul 
universal", a intervenit în Italia pe care a cucerit-o de la ostrogoţi în urma unui 
lung război, purtat cu forţe superioare şi generali de elită (Belizarie, Narses), între 
535 şi 554. La sfârşitul acestui greu conflict militar, Italia a fost readusă sub 
autoritatea romană (bizantină) şi organizată sub formă de prefectură. Stăpânirea 
bizantină în Italia a durat puţin, locul ei fiind luat de regatul longobarzilor şi apoi, 
din 774, de regatul lui Carol cel Mare. Bizanţul a mai stăpânit în Italia, până în 
anul 751, ceea ce s-a numit Exarhatul de Ravenna, constituit de împăratul 
Mauriciu (582-602). 

Un alt război pentru recuperare teritorială a fost purtat de bizantini în 
Africa de Nord, care fusese ocupată de vandali în 429. Până la căderea Imperiului 
Roman de Apus, în 476, împăraţii de la Roma şi Constantinopol au colaborat în 
această întreprindere. Cel care a finalizat acţiunea a fost acelaşi Justinian I, iar 
prilejul i-a fost oferit, ca şi în cazul vizigoţilor din Spania ori al ostrogoţilor din 
Italia, de tulburările din casa domnitoare vandală. Conflictul cu vandalii a durat 
15 ani, din 533 până în 548, când Justinian era motivat să se intituleze 
„Vandalicus" şi „Africanus". Africa de Nord a rămas în stăpânire bizantină până 
la cucerirea arabă (666-698, cucerirea Catarginei şi întemeierea Tunisului). 

Războaiele iniţiate de Justinian I în Occident, finalizate cu recuperarea 
Spaniei, Italiei şi Africii romane au făcut ca Mediterana să redevină un „lac 
roman". 

Graniţa răsăriteană a Imperiului Bizantin a fost una dintre cele mai 
mobile. Acolo a fost purtat un lung şi istovitor război cu perşii. In 422 se 
ajunsese la o pace de lungă durată, pacea de „100 de ani", care a funcţionat, în 
realitate, până în anul 502. Conflictele de amploare s-a redeschis sub împărăţia 
marelui Justinian şi au fost determinate de creşterea influenţei bizantine în 
Caucaz. Bizanţul şi-a impus suveranitatea în Kolchida şi Lazica, provincii foarte 
importante pentru strategia economică şi militară a Imperiului. Ocuparea celor 
două regiuni a fost o cauză de război. Izbucnit în 530, acest conflict avea să 
dureze, cu intermitenţe şi cu succese schimbătoare, când de o parte, când de 
cealaltă, până spre sfârşitul domniei lui Justinian I. Pacea s-a încheiat în anul 563, 
pentru 50 de ani şi a durat numai un deceniu. Războiul bizantino-persan s-a 
redeschis în 572 şi s-a prelungit până în 591, tulburând domniile a trei împăraţi, 
Justin II (565-578), Tiberiu II (578-582) şi Mauriciu (582-602). Cel care a dat 
lovitura de graţie perşilor a fost împăratul Heraclius (610-641), şi aceasta după ce 
suferise mai întâi înfrângeri grele, chiar în primii ani de domnie. In 61 1, perşii au 
cucerit Antiohia, în 614 au pus stăpânire pe Damasc, iar la 5 mai 614 au cucerit 
Ierusalimul. Biserica Sf Mormânt a fost arsă, iar relicva sacră, Sf Cruce, pe care 
după tradiţie fusese răstignit Iisus Christos, a fost dusă în Persia. Răpirea sfintei 
relicve a produs o stare emoţională în întreaga lume creştină, războiul căpătând 
astfel un caracter sfânt. în 619, perşii au cucerit Egiptul, principalul grânar al 
Imperiului. 

Contraofensiva bizantină antipersană s-a purtat între 622-628, atunci când 
marele strateg care a fost împăratul Heraclius s-a considerat pregătit. La 5 aprilie 
622, Heraclius a părăsit capitala şi va reveni ca învingător în august 629. Armata 
bizantină a eliberat Mesopotamia, Armenia şi Caucazul. La 12 decembrie 627, 
armata bizantină a reuşit o mare victorie împotriva celei persane la Ninive (pe 
râul Tigru). Acesta a fost actul de deces al puterii persane. Prin pacea încheiată în 
aprilie 628, perşii au eliberat toate teritoriile bizantine cucerite: Siria, Palestina, 
Armenia, Mesopotamia şi Egiptul. De aemenea, au fost eliberaţi prizonierii şi a 
fost restituită Sf. Cruce. Cu aceasta s-a încheiat primul război sfânt cunoscut de 
lumea creştină, moment socotit de unii istorici drept începutul cruciadei 
bizantine. După victoria contra perşilor, Heraclius şi-a luat titlul oficial de basileu 
(în 629). 

Imperiul Roman de Răsărit (Bizantin) a avut de suferit mari devastări şi 
din partea hunilor, prima seminţie asiatică de neam turcie care a pătruns în 
Europa. Uniunea de triburi condusă de marele rege Attila, supranumit de către 
scriitorii creştini „biciul lui Dumnezeu", a făcut prima incursiune la sudul Dunării 
în anul 441, ajungând până la Arcadiopol şi Filipopol. încurajaţi de victoriile 
obţinute în această campanie, hunii au ameninţat, în 443, Constantinopolul. 
înspăimântaţi, bizantinii au îndepărtat imediat pericolul plătind regelui Attila o 
răscumpărare de 4000 livre aur şi au promis subsidii anuale de 2100 livre aur. în 
447, hunii au invadat din nou Imperiul pustiind, după un izvor al timpului, 70 de 
oraşe şi cetăţi. în insolenţa sa, regele hun a pretins împăratului bizantin cedarea 
definitivă a teritoriului dintre Dunăre şi Balcani. în acest scop, a trimis la 
Constantinopol o solie condusă de Edecon, iar bizantinii, pentru a tergiversa, au 
răspuns tot printr-o ambasadă, din care făcea parte şi istoricul Priscus din Panion. 
Trimişii bizantini aveau, în mare secret şi misiunea de a organiza uciderea lui 
Attila, acţiune nereuşită, care a costat scump Bizanţul. Hunii au răspuns cu alte 
atacuri pustiitoare. Salvarea Imperiului a venit din partea Occidentului. în 451, 

hunii au fost înfrânţi catastrofal de o armată romană pusă sub comanda 
generalului Aetius, la Campus Mauriacus. După moartea regelui Attila, puterea 
hunică a fost lichidată. 

Pe la jum. sec. al Vl-lea, o nouă populaţie nomadă de neam turcie, avarii, 
sub conducerea chaganului Baian, s-a aşezat în Pannonia. Puterea avară, cu 
centrul pe Dunărea mijlocie, a fost un pericol real pentru Bizanţ. In anul 583, 
avarii au invadat Dalmaţia şi Ilyria, iar peste un an au asediat Tessalonicul. în 
586-587, coaliţia avaro-slavă a devastat Moesia şi Tracia. Chaganul Baian cu 
trupele lui de asalt a ajuns până sub zidurile Constantinopolului, ceea ce a 
provocat o mare panică. Conflictele au continuat şi în anii următori, împăratul 
Heraclius consimţind să le plătească, în 619, un tribut substanţial, 20.000 de 
nomisme. Un moment de grea încercare pentru statul bizantin a fost anul 626, 
când a avut loc un atac combinat al avarilor, slavilor şi perşilor asupra capitalei 
bizantine. împăratul Heraclius se afla cu armata în Orient, contra perşilor, 
apărarea Constantinopolului fiind organizată de patriarhul Sergios. La 31 iulie 
626, avarii, în număr de 30.000, după estimarea poetului imperial Georgios 
Pisides, au început asaltul general asupra „Noii Rome". Lupta a fost deosebit de 
grea, dar defensiva bizantină, atent organizată, a rezistat. în acele momente a 
acţionat cu eficienţă şi diplomaţia bizantină care a reuşit să destrame alianţa 
avaro-persană punând în valoare un principiu fundamental: „divide et impera". 
Asediul asupra capitalei Bizanţului a eşuat. Patriarhul Sergios, eroul apărării, a 
compus Imnul Acatist, imn de triumf dedicat Fecioarei Măria, căreia locuitorii 
oraşului îi atribuiau protecţia şi biruinţa asupra duşmanilor. După anul 626, 
puterea avarilor a intrat în declin. 

în prima jum. a sec. al Vl-lea, izvoarele bizantine îi menţionează pentru 
prima dată pe slavi în părţile Dunării de Jos. începând cu domnia lui Justin I (518- 
527), incursiunile slavilor în Imperiul Bizantin sunt tot mai frecvente, iar în 
timpul lui Justinian I (527-565) sunt tot mai ameninţătoare. De la Dunăre până la 
Constantinopol, jafurile slavilor au înspăimântat lumea bizantină. „îi ucideau pe 
toţi, indiferent de vârstă şi fără nici o părere de rău", scria Procopius din 
Cezareea. în iarna anului 550-551, slavii au petrecut pentru prima oară pe 
teritoriul Bizanţului. Treptat, ei s-au aşezat la sud de Dunăre, formând colonii 
statornice. Anul 602 a adus schimbări fundamentale în configuraţia lumii 
balcanice. Atunci a avut loc revolta militarilor de pe limesul dunărean contra 
împăratului Mauriciu. Centurionul Focas, „tiranul cel plin de răutate, pe jumătate 
barbar", a fost ales de ostaşi comandant suprem, iar apoi proclamat împărat (23 
noiembrie 602). Prăbuşirea limesului dunărean a permis pătrunderea şi aşezarea 
slavilor „în masă" la sudul fluviului. Pe la jum. sec. VII, slavii de la sud de 
Dunăre îşi constituiseră două structuri statale: Uniunea celor şapte triburi din 
Moesia şi Uniunea de triburi din Macedonia. 

Momentul 602 a marcat o seria de transformări majore în structura etnică 
şi teritorială a Imperiului. Pătrunderea în masă a slavilor la sud de Dunăre după 
retragerea armatelor imperiale a dus la prăbuşirea administraţiei bizantine în toată 
Peninsula Balcanică. Invadatorii s-au instalat în teritoriul dintre Dunăre şi 
Haemus, în Dalmaţia şi Macedonia, ajungând în Pelopones şi Arhipelagul Ionic, 
în aceste condiţii Constantinopolul mai controla efectiv doar Tracia şi unele 
avanposturi de pe litoral, precum Thessalonikul, cea mai importantă metropolă 
din Balcani. 

în secolele IV- VII, Imperiul Romano-Bizantin a fost ameninţat 
permanent din toate direcţiile. Către „Noua Romă" se îndreptau toţi aceia atraşi 
de faima unei civilizaţii care a marcat spaţii foarte întinse. Imperiul Roman de 

Răsărit, devenit Bizantin o dată cu sec. VII, de când, treptat, s-a impus 
naţionalitatea greacă, a găsit soluţii şi resurse pentru a rezista încă multe secole. 

întrebări recapitulative 

1 . Care au fost principiile şi prin ce mijloace a acţionat diplomaţia bizantină? 

2. Care a fost scopul major al războaielor iniţiate şi purtate sub Justinian I? 

3. Care au fost cele mai dificile momente, pentru existenţa statului bizantin, 
din sec. IV- VII? 



Creaţia culturală 

Cultura bizantină a fost un fenomen original, în care se regăsesc elemente 
elenistice, romane şi orientale. Sinteză în continuă mişcare şi deschisă influenţelor 
din afară, creaţia culturală bizantină a înrâurit puternic Europa medievală şi chiar 
lumea musulmană. 

Literatura bizantină şi-a asigurat un specific din contactul intim cu 
antichitatea greacă. In şcolile bizantine autorii greci clasici formau, alături de 
lucrările sfinţilor părinţi ai bisericii, baza educaţiei. Homer era lectura favorită a 
tuturor elevilor. Universitatea din Constantinopol, întemeiată de împăratul 
Teodosie II în 425, a fost un mare seminar de cultură antică. Noua şcoală 
superioară, cuprinzând 31 de catedre, a funcţionat, cu mici întreruperi, până la 
sfârşitul Bizanţului. 

Scriitorii bizantini şi-au găsit modele în autorii clasici şi s-au străduit să-i 
imite. Procopius din Cezareea imita pe Herodot şi Tucidide, iar Agathias, mai 
înclinat spre retorism, se inspira din poeţii antici. 

Creştinismul a influenţat puternic literatura bizantină. Scrierile părinţilor 
bisericii, ale lui Vasile cel Mare, Grigorie din Nazianz şi Ioan Gură de Aur, erau 
studiate în şcolile bizantine şi serveau drept model scriitorilor. Trebuie remarcat 
că numai teologia reprezintă cel puţin jumătate din întreaga producţie literară 
bizantină. 

Literatura istorico-politică este domeniul cel mai important al culturii 
bizantine scrise. Genul cel mai cultivat a fost monografia de istorie 
contemporană. Istoriografia bizantină a depăşit net pe aceea occidentală 
contemporană prin metodă, concepţie, compoziţie şi obiectivitate. Alt gen cultivat 
a fost cronica universală şi, de asemenea, istoria ecleziastică. Eusebiu din 
Cezareea, contemporanul lui Constantin cel Mare, este fondatorul acestor trei 
genuri. El a scris o biografie a lui Constantin cel Mare {Vita Constantini), o istorie 
a bisericii {Istoria eclezistica) şi o Cronică universală. 

Domnia lui Justinian cel Mare a determinat o literatură politică partizană 
şi o alta de opoziţie. Dintre cei ce l-au admirat (cel puţin la modul oficial) şi l-au 
proslăvit, trei nume se impun amintite: Ioan Lydus, Petru Patriciu şi Procopius din 
Cezareea. Acesta din urmă, înalt demnitar, mereu în preajma palatului, participant 
la evenimente, a avut informaţii directe, trăite, de mare valoare. Opera capitală, 
Războaiele, este o frescă a luptelor din Italia, Africa de Nord, de la Dunăre, din 
Pen.Balcanică şi din Orient, lupte prin care Justinian I a restaurat „imperiul 
universal". Este o lucrare de exaltare a împăratului, ca şi opera dedicată activităţii 
constructive a marelui autocrator {De aedificiis). Dacă la modul vizibil, afişat, 

Procopius a glorificat pe Justinian, la cel intim 1-a detestat pentru atitudinea lui 
despotică, mariajul, cheltuielile şi luxul afişat. Istoria secretă, operă anonimă 
descoperită la Biblioteca Vaticanului şi atribuită lui Procopius, este un adevărat 
pamflet, în care Justinian este comparat cu Domiţian, iar dregătorii numiţi de el 
sunt socotiţi nedemni, flecari şi abuzivi. 

Guvernarea lui Mauricius a fost prezentată cu talent de Teofilact 
Simocata, secretar imperial şi guvernator al capitalei. El are o viziune largă şi a 
conceput istoria Imperiului Bizantin ca pe o istorie universală. 

In domeniul prozei poetice de inspiraţie istorică s-a remarcat Georgios 
Pisides, istoriograf al împăratului Heraclius, autor al poemului panegiric intitulat 
Heracliada. 

Filosofici istoriei de pe poziţii creştine a fost fundamentală de către 
Augustin. Ideile augustiniene au influenţat decisiv spiritul creştin, îndeosebi în 
Evul Mediu, dar şi mai apoi. Opera De Civitate Dei a lui Augustin a fost scrisă în 
primul sfert al sec. al V-lea. Ea trebuie socotită drept întâia metafizică de mare 
amploare asupra istoriei. 

Cartea bizantină este o carte nouă nu numai prin forma {codexul) şi prin 
materialul său (pergamentul), ci şi prin concepţia paginii, considerată ca un suport 
atât pentru text, cât şi pentru pictură (miniaturistică). Text, decor, imagine, 
legătură devin adevărate opere de artă. Cele mai vechi manuscrise cu miniaturi 
sunt: Geneza şi fragmente din Evanghelia lui Matei, aflate la Biblioteca Naţională 
din Paris, Iliada Ambrosiană din Milano şi Eneida Vaticană, cu numeroase 
ilustraţii, databile pentru secolele V-VI. 

Arta bizantină este ruptă de realitate; ea nu transfigurează realitatea 
imediată, ci exaltă divinitatea şi puterea imperială. Arta perioadei romano- 
bizantine a fost supusă înnoirilor, fondul nou, creştin, fiind în căutare de forme 
noi. Prin origine arta bizantină este arta capitalei. Constantinopolitană, arta 
bizantină este şi sincretică, la naşterea ei contribuind atât Roma cât şi Orientul. 
Pentru încurajarea activităţii artistice, împăraţii au oferit scutiri de impozite 
pentru profesiunile libere, între aceşti profesionişti fiind şi meşteri de artă. 

Din primele secole ale Bizanţului datează hipodromul, porţile şi zidurile 
capitalei. 

Domnia lui Justinian I a constituit apogeul artei din această perioadă. 
Procopius din Cezareea aminteşte, printre edificiile religioase datorate acestui 
mare împărat, bisericile Sf Apostoli din Constantinopol, San Vitale din Ravenna, 
Sf Dumitru din Tessalonic. 

Biserica San Vitale este împodobită cu mozaicuri celebre, cele mai 
cunoscute reprezentând pe Justinian şi Teodora. Celebritatea lui Justinian I se 
asociază cu marea biserică Sf. Sofia din capitală unde „geniul Romei şi cel al 
Orientului se asociază în cel mai surprinzător ansamblu". Sfânta Sofia sau 
Biserica cea Mare a Ortodoxiei a fost destinată să fie „panteonul artei bizantine". 
Ridicată între anii 532-537, ea a fost hărăzită să întreacă în măreţie templul lui 
Solomon de la Ierusalim. La sfârşitul lucrărilor, vizitând capodopera, împăratul ar 
fi exclamat: „O, Solomoane, te-am învins". De dimensiune impresionantă (77m 
lungime, 72 lăţime, 65 înălţime), pentru biserica aceasta s-au folosit cele mai 
bune şi mai scumpe materiale: marmură multicoloră, lemn de cedru, aur, argint, 
fildeş, pietre preţioase, porfir, purpură orientală, covoare persane şi arabe. Sf. 
Sofia a fascinat pe toţi cei ce au văzut-o. Procopius din Cezareea scria uimit: 
"Când intri în această biserică să te rogi simţi că nu e lucrarea puterii şi 
meşteşugului omenesc, ci chiar faptă dumnezeiască". 

In secolele romano-bizantine (IV- VII), cultura păgână cedează locul 
culturii creştine, care asimilează însă tradiţii elenistice şi influenţe orientale. 

întrebări recapitulative 

1. Care este cel mai reprezentativ domeniu al literaturii bizantine din aceste 
secole? 

2. Cine a fundamentat filosofia istoriei de pe poziţii creştine? 

3. Care este cel mai reprezentativ monument de arhitectură din perioada romano- 
bizantină? 

PERIOADA IMPERIULUI GREC MEDIEVAL (SEC. VII-XI) 
Teritoriul, economia şi societatea 

In secolele de mijloc ale mileniului bizantin, teritoriul Imperiului a suferit 
mari transformări. Configuraţia spaţială realizată în sec. al Vl-lea („secolul lui 
Justinian") a durat relativ puţin. Urmaşii lui Justinian nu au arătat aceeaşi 
vrednicie, dar şi împrejurările politice s-au schimbat foarte mult. Treptat, Bizanţul 
se reduce teritorial, se pierd însemnate provincii, populaţia scade, veniturile 
fiscale sunt afectate. In Balcani, după slavi s-au aşezat, spre sf. sec. VII, bulgarii, 
care au constituit un stat. In Occident, a fost pierdută cea mai mare parte a Italiei. 
In Orient, arabii au asaltat provinciile bizantine cucerind Siria, Palestina, 
Mesopotamia şi Egiptul. Insulele Cipru, Rodos, Cos şi Creta au căzut şi ele sub 
stăpânirea arabă şi, de asemenea, Africa de Nord, Sicilia şi Malta. O parte din 
aceste teritorii au fost recuperate în sec. al X-lea prin vrednicia împăraţilor 
militari N.Fokas, ITzimiskes şi Vasile II. Pierderea marilor provincii din Orient, 
a Balcanilor şi a Africii de Nord a determinat convergenţa spre elementul 
grecesc. Imperiul Bizantin a devenit un stat preponderent grecesc, s-a produs, în 
timp, o mare uniformitate etnică. împăratul Mauriciu (582-602) a declarat greaca 
drept limbă oficială a statului, ceea ce a uşurat comunicarea şi a facilitat procesul 
de grecizare. 

Evoluţia teritorială şi demografică s-a reflectat în starea economiei, 
reprezentată, în continuare, de cele două sectoare de bază, agricultura (zona 
rurală, „chora") şi „industriile" (oraşul, „polis"). Pentru sectorul cultivării 
pământului dispunem de o lucrare fundamentală, de mare interes, o sinteză a 
cunoştinţelor acumulate de-a lungul veacurilor. Este vorba despre Geoponica 
{Truda pământului), întocmită sub patronajul împăratului-cărturar Constantin VII 
Porfirogenetul. Tehnicile agricole (irigarea, îngrăşarea solului), muncile , plantele 
(cerealele, viţa de vie, pomii fructiferi) existenţa unor suprafeţe întinse de păşune 
pentru creşterea vitelor se pot afla din această enciclopedie de agricultură. 
Dezvoltarea sectorului rural a fost împiedicată de lipsa de siguranţă a 
producătorilor direcţi. Pe unele miniaturi sunt reprezentate case ţărăneşti 
înconjurate cu diverse fortificaţii, ceea ce sugerează o stare de permanent pericol. 
Este, indiscutabil, o realitate pentru că şi veacurile acestea au cunoscut o 
îndelungată stare de război, invazii ale barbarilor, devastări de bunuri. Au apărut 
noi factori de pericol, în Balcani şi în Orient. 

Un progres mai vizibil a fost înregistrat în domeniul „industriilor". 
Anumite ramuri, precum „industria" „de apărare, au fost bine protejate contra 
„spionajului industrial", ceea ce a creat avantaje Bizanţului. Statul a reglementat 
pe baze stricte producţia meşteşugărească, reglementări conservate într-un text de 
la încep. sec. X, Cartea prefectului (Eparhikon biblion). Se vorbea, acolo, despre 
existenţa breslelor (sistemata), 22 la număr, conduse de un consiliu ales cu 
acordul prefectului capitalei, apoi despre reglementarea producţiei, procurarea 
materiilor prime, preţul şi locul de desfacere a produselor, numărul orelor de 
muncă, salariile, calificarea lucrătorilor, avansarea de la calfă la meşter. Spre 
deosebire de Occident, breslele din economia bizantină nu au avut rol politic şi 
nici autonomie; ele erau sub controlul funcţionarilor imperiali. 

Statul a intervenit şi în reglementarea comerţului, domeniu în care s-au 
creat corporaţii de negustori. Drumurile, cele controlate de autoritatea bizantină, 
erau foarte active, unul nou afirmându-se în aceste veacuri: cel de la varegi la 
greci, pe valea Niprului, dominat de negustorii ruşi. Un izvor foarte important 

pentru negoţ este legea navală {nomos nautikos), care reglementa transportul şi 
menţionează numărul vaselor de comerţ, echipajele, mărfurile. 

Intervenţia statului, instituirea monopolului asupra unor produse ori 
asupra întregului comerţ extern a favorizat vistieria imperială. Cele mai severe 
interdicţii atingeau produsele necesare ceremonialului bizantin, ceea ce a asigurat 
prestigiul curţii de la Constantinopol. 

Un fenomen nou care se manifestă în aceste veacuri este creşterea 
rolului negustorilor străini în vehicularea mărfurilor bizantine. Este vorba, mai 
întâi, despre negustorii italieni, din Veneţia, Amalfi. O puternică colonie de 
negustori italieni se instalase la Constantinopol, veneţienii devenind principalii 
aliaţi ai Bizanţului în lupta contra normanzilor. In 1082, Alexie I a acordat 
negustorilor din Republica lagunelor importante privilegii. In ciuda deselor 
ciocniri militare, Bizanţul a avut intense legături de negoţ cu arabii. în oraşe 
precum Constantinopol ori Trapezunt, arabii aveau colonii şi importante 
privilegii. Constantin IX Monomahul (1042-1055) a admis să se construiască în 
capitală o moschee pentru arabi. Apoi negustorii ruşi, care îşi transportau 
mărfurile pe drumul de la varegi la greci. La Constantinopol exista şi o colonie 
de negustori ruşi. Negustorii bulgari au pătruns şi ei pe piaţa bizantină, cei mai 
mulţi fiind concentraţi la Tessalonic. Când li s-a mutat piaţa de acolo, ţarul 
Simeon a declarat război Bizanţului. 

Moneda bizantină a continuat să fie şi în această perioadă etalon al pieţii 
mondiale. Cursul ei s-a păstrat, în general, stabil. Concurenţa monedei franceze şi 
a celei lombarde n-a afectat-o prea mult. Devalorizarea a început în timpul crizei 
din sec. XI, când a fost concurată puternic de monedele oraşelor italiene, Veneţia 
{ducatul) şi Florenţa {florinul). 

Evoluţia socială în Bizanţul de mijloc ne oferă o notă originală. Marea 
proprietate, cu deosebire cea laică, rămâne în plan secundar. Locul îi este luat de 
loturile ţărăneşti libere şi totodată, de obştea ţărănească liberă sau comuna rurală 
bizantină. Aceasta nu este altceva decât vechea obşte romană reorganizată în sec. 
VII-VIII datorită accentuării crizei urbane după căderea limesului dunărean în 
anul 602 şi trecerea slavilor „în masă" la sud de Dunăre. In legislaţia acestei 
perioade nu se mai vorbeşte nimic despre colonat, legare de glie ori patronat. 

Pentru cercetarea comunei rurale în Bizanţ există trei izvoare principale: 
Legea agrară (sf. sec. VH-încep. Sec. VIII), Tratatul fiscal (încep. sec. X) şi 
Cadastrul Thebei (a doua jum a sec. XI). Comuna rurală bizantină a avut, în 
special, funcţie fiscală şi economică. Această formă de organizare socială a 
dominat sec.VII-X. Membrii ei erau oameni liberi, cu proprietate funciară privată 
şi ereditară. Pădurile şi păşunile erau în folosinţă comună. întreaga comună plătea 
statului un impozit, conceput pe principiul solidarităţii obşteşti. Comuna rurală 
bizantină depindea direct de împărat, care a apărat-o faţă de amestecul nobilimii 
locale ori centrale. 

O altfel de proprietate privată, mică era aceea a militarilor sau 
proprietatea stratiotică, şi aceasta dependentă direct de împărat. Printr-o serie de 
novelle, împăraţii Vasile I, N. Focas, I. Tzimiskes, Vasile II au protejat comuna 
rurală şi pe proprietarii militari. Treptat, însă, marea proprietate a biruit mica 
proprietate. Ţăranii din obşte, numiţi georgikoi, devin supuşi, numiţi paroikoi 
(sau pareci). Cadastrul Thebei marchează victoria marilor proprietari, numiţi 
dinaţi. în sec. XI începe şi criza proprietăţii libere militare stratiotice. Consecinţa 
a fost slăbirea capacităţii militare a Bizanţului. 

întrebări recapitulative 

1 . Ce teritorii a pierdut Bizanţul în această perioadă? 

2. Ce elemente noi caracterizează viaţa socială rurală? 

3. Care a fost rolul negustorilor străini în economia Bizanţului? 

Instituţiile 

Viaţa instituţională bizantină s-a desfăşurat între tradiţie şi înnoire. Ţara 
este, şi în aceste secole, România, statul este statul romanilor, iar împăratul, 
împăratul romanilor (basileus ton Rhomaion). 

De asemenea, triumfurile sunt tot romane (ex., triumful lui Constantin V, 
763; al lui Tzimiskes, 971; al lui Vasile II, 1018). 

Statul bizantin se înnoieşte treptat, îndepărtându-se de lumea romano- 
occidentală. împăratul îşi asumă, din anul 629 (ca urmare a distrugerii puterii 
perşilor), titlul de basileu, care sugerează mai mult decât acela de imperator. 
Pretenţiile de supremaţie universală s-au exprimat, în veacurile de mijloc ale 
Bizanţului, prin ceea ce s-a numit „familia de regi", conform căreia principii 
creştini formau o familie spirituală, în fruntea căreia se afla împăratul roman, 
ceilalţi principi fiind în raport de acesta „fraţi", „fii" sau „supuşi". Pentru a se 
asigura transmiterea puterii în cadrul aceleiaşi familii, în timpul dinastiei 
macedonene (sec. IX-XI) a apărut instituţia porfir ogeneţilor, a prinţilor născuţi în 
sala roşie a palatului, singurii îndreptăţiţi să ocupe tronul. 

Se accentuează teocraţia imperială, adică caracterul divin al puterii 
imperiale. Vasile I se adresa, astfel, fiului său, Leon VI Filosoful: "Primeşte 
puterea imperială de la Dumnezeu şi coroana imperială de la Dumnezeu prin 
mâna mea". 

Tot acum se produce grecizarea şi orientalizarea imperiului, limba greacă 
se impune în raport cu limba latină. De asemenea, în sec. IX, limba slavă este 
recunoscută ca limbă oficială, alături de greacă şi latină. 

Din sec. al VH-lea, aparatul de stat central se complică foarte mult. 
Existau trei categorii de funcţii: 1) onorifice (sau demnităţi), 2) de stat (sau 
oficii) şi 3) palatine (care ţineau de persoana împăratului). Cele din prima 
categorie se acordau membrilor familiei imperiale ori unor mari personalităţi şi 
purtau nume precum: cezar, curopalat, sebastos, magistru, patriciu, hipates. 
Funcţiile de stat, cele mai importante, erau civile şi militare: marele logothet (sau 
logothetul dromosului), questorul, eparhul, logothetul tezaurului public, 
logothetul militar (sau ton stratiotikon), chartularul (gestiona veniturile vistieriei) 
şi sakelarul (care gestiona cheltuielile vistieriei). Comandantul flotei se numea 
marele drungar. 

înnoirile din societate reclamau o altă legislaţie, pe care împăratul 
isaurian Leon al III-lea şi fiul său Constantin al V-lea au iniţiat-o. In 726 a fost 
promulgată Ecloga (= Culegere), o prelungire şi adaptare a legislaţiei justiniene în 
domeniul dreptului privat şi penal. Ecloga, redactată în limba greacă, reprezintă 
spiritul nou injustiţie, mai uman, în folosul păturilor mici şi mijlocii. Ea acordă o 
mare atenţie dreptului familiei şi celui succesoral. La capitolul dreptului penal, 
legislaţia isauriană nu se mai inspiră din principiile moralei creştine, ci mai cu 
seamă din cutumele şi practicile orientale. Ea legalizează mutilările (tăierea 
nasului, a limbii, castrarea etc). împăraţii macedoneni au avut, şi ei, însemnate 
iniţiative legislative. Juriştii lui Vasile I (867-886) au întocmit două lucrări: 
Procheironul, care era un manual de practică juridică destinat judecătorilor şi 
studenţilor şi Epanagoga (=lntroducere), concepută ca o introducere la o mare 
culegere de legi. {Purificarea vechilor legi). Leon VI Filosoful (886-916) a 
finalizat intenţia părintelui său şi a înzestrat statul cu cel mai mare moment juridic 

bizantin, Basilicale, redactat în limba greacă. Această culegere de legi imperiale 
cuprindea dreptul canonic, civil şi public, rezumând legislaţia lui Justinian şi 
Novellele succesorilor acestuia (Justin II şi Tiberiu). Basilicalele reflectă, în 
modul cel mai explicit, caracterul absolutist al puterii imperiale. 

In ceea ce priveşte organizarea teritorială, s-a impus acum o nouă unitate, 
thema. O dată cu aceasta s-a renunţat la separarea funcţiilor civile şi militare, aşa 
cum preconizaseră împăraţii Diocleţian şi Constantin. Thema era la început o 
circumscripţie militară, unde era cantonat un corp de armată, apoi şi provincia 
respectivă. Funcţiile civile şi militare erau deţinute de aceeaşi persoană. 
Organizarea pe theme a fost inspirată de exarhatele din Italia şi Africa, unde nu a 
operat principiul separării funcţiilor. Primele theme au apărut în a doua jumătate a 
sec. al VH-lea în Balcani, ca o măsură contra pericolului bulgar şi slav. împăratul 
Constantin VIII Porfirogenetul menţionează, în lucrarea sa De thematibus 
{Despre theme), thema Tracia ca prima din partea europeană a Bizanţului. In 
partea răsăriteană această nouă organizare a fost determinată de pericolul arab. 
împăraţii iconoclaşti (sec. VIII) au generalizat sistemul themelor, ceea ce a făcut 
să se vorbească despre „militarizarea imperiului". în prima jumătate a secolului al 
X-lea existau 31 de theme pentru ca, în sec. XI, să se ajungă la 38. Thema era 
conduse de un strateg (uneori, din sec. X, se mai numeşte şi duce sau catepan). 
Strategul avea şi o cancelarie civilă care se ocupa de fiscalitate şi de justiţia 
themei. 

Organizarea pe theme în perioada clasică a istoriei bizantine a corespuns 
noii structuri sociale bazate pe proprietatea liberă ţărănească şi pe militarii 
proprietari (stratioţî). 

Transformările instituţionale din secolele de mijloc ale Bizanţului au 
regenerat statul, făcându-1 apt să răspundă gravelor probleme externe. 

Mişcarea iconoclastă 

O dată cu venirea la putere a dinastiei isauriene, prin Leon al III-lea (717- 
741), se declanşează mişcarea contra icoanelor. Lupta dintre iconoclaşti (cei ce 
respingeau icoanele) şi iconoduli (sau iconofili, cei ce adorau icoanele) a dominat 
istoria Bizanţului vreme de aprox. un secol şi jumătate. Această mişcare nu a fost 
pur religioasă. Ea a reprezentat o manifestare a tendinţelor de laicizare a statului 
şi de formare a aristocraţiei militare, proprietară de domenii. Caracterul religios 
nu este cel mai important, dar este cel mai evident. 

Cauzele mişcării iconoclaste au fost multiple, religioase (înmulţirea 
icoanelor din biserici, alunecarea de la icoana-simbol la idolatrie, ceea ce însemna 
o lezare a transcendentului), politice (conflictul dintre stat şi biserică, lupta contra 
monahismului), militare (lupta împotriva asaltului arabic), economice (concurenţa 
între întreprinderile de stat şi cele ale bisericii). 

în lumea păgână reprezentările antropomorfe s-au bucurat de un mare 
prestigiu, în special cele care ilustrau teme mitologice sau erau legate de cultul 
imperial. 

în primele secole ale creştinismului, imaginile antropomorfe cu caracter 
religios nu erau utilizate în spaţiile de cult. Chiar primele concilii au luat hotărâri 
în această privinţă, invocând moştenirea biblică şi tradiţia apostolică. După ce 
creştinismul a devenit religie oficială s-a produs o fuziune între tradiţia romană a 
imaginii şi practicile creştine. Astfel, noua religie a recurs tot mai des la 
reprezentări pentru a exprima principiile fundamentale ale dogmei aşa cum 
fuseseră acestea stabilite în sinoadele ecumenice. De-a lungul secolelor VI-VII 
imaginile antropomorfe cu caracter religios şi mai ales cele mobile (icoanele) s-au 



31 



bucurat de o popularitate deosebită atât în rândul simplilor credincioşi, cât şi la 
nivelul elitelor sociale şi chiar al Casei Imperiale. Proliferarea acestora a fost 
încurajată de Biserică, cele mai apreciate fiind icoanele achiropite, despre care se 
credea că sunt pictate de mână divină precum cea a Fecioarei, atribuită Sfântului 
Luca. Exista convingerea că acestea deţineau puteri taumaturgice (vindecătoare) 
şi că simpla lor prezenţă determina intervenţia binefăcătoare a personajului ceresc 
reprezentat. 

Victoriile dobândite de creştini în luptele cu necredincioşii presupuneau 
intervenţia obligatorie a Divinităţii, direct sau prin intermediul unor sfinţi. Pentru 
a dobândi acest ajutor armatele lui Heraclius au purtat în luptă drept stindard o 
reprezentare a Mântuitorului. De altfel, imaginea lui Hristos a fost asociată 
cultului imperial, asocierea dintre împărat şi acesta fiind menită să exprime 
legătura indisolubilă dintre suveranul ceresc şi reprezentantul său pe pământ. 
Conciliul din 629, patronat de Iustinian al II-lea, a exprimat concis această 
convingere, printr-o parabolă conform căreia lumea creştină reprezenta o corabie 
condusă de Dumnezeu şi cârmuită de reprezentantul său, basileul. Din acest punct 
de vedere asocierea dintre suveranul ceresc şi cel terestru a devenit o adevărată 
politică de stat. 

Pornind de la consideraţiile de mai sus, iniţierea unei politici iconoclaste 
poate să pară un gest care a fost justificat, paradoxal, tocmai prin calitatea 
împăratului de trimis al lui Dumnezeu pe pământ, în virtutea căreia putea impune 
orice orientare la nivel confesional. Dincolo de acest argument schimbarea de 
atitudine din politica imperială are rădăcini mult mai profunde. Adversarii lui 
Leon al III-lea au răspândit ideea că acesta a fost influenţat de Islam, mai ales că 
în anul 721 califul Yazid al II-lea a interzis cu desăvârşire imaginile antropomorfe 
cu caracter religios în lumea musulmană. 

In Asia Mică ideile iconoclaste au prins contur încă înainte de 726, ca 
urmare a influenţelor iudaice, a celor venite dispre Biserica Armeană şi a 
răspândirii sectei dualiste a paulicienilor. Alături de aceste înrâuriri trebuie luată 
în calcul şi dorinţa lui Leon al II-lea de a consolida puterea imperială atât la nivel 
ideologic, cât şi prin raportare la autoritatea ecleziastică. In ceea ce priveşte prima 
dintre aceste mize s-a considerat că prin ruperea legăturii dintre persoana 
spirituală a lui Isus şi reprezentarea sa suveranitatea terestră a reprezentat sau ar fi 
căpătat un caracter absolut. In ceea ce priveşte Biserica Bizantină, şi mai ales 
componenta sa monahală, se bucura de un prestigiu deosebit întemeiat pe modelul 
clerical de viaţă, pe icoanele, moaştele şi relicvele pe care le deţinea. De 
asemenea, o bună parte a populaţiei active prefera retragerea din lume, privând 
astfel statul de impozite şi combatanţi. Totodată, mănăstirile au beneficiat de 
numeroase donaţii, atât în bani cât şi în proprietăţi. Astfel, atât din punct de 
vedere al prestigiului simbolic, cât şi din perspectiva economică, Biserica 
reprezenta un concurent redutabil al puterii imperiale. In ceea ce priveşte 
justificările de ordin teologic, partizanii iconoclasmului au susţinut că această 
politică era dusă în numele ortodoxiei, întrucâ reprezentarea lui Isus echivala cu 
exaltarea naturii sale umane. Din acest motiv s-a considerat că simbolul cruciform 
ilustrează cel mai bine natura duală a Mântuitorului, aşa cum a fost ea exprimată 
de părinţii Bisericii. Pornind de la ideile creştinismului primitiv, şi de la una din 
pornirile „ Decalogului "(„ Să nu-ţi faci chip cioplit..."), iconoclaştii considerau 
icoanele drept idolatrie. Era pentru prima dată în istorie când o problemă de 
imagini zguduia ordinea unui mare stat. Manifestări iconoclaste au existat şi 
înainte de sec. VIII. In sec. VI, la Edessa, bunăoară, militarii au distrus icoanele 
din biserici. Leon al III-lea Isaurianul, cel ce a pornit războiul imaginilor, a făcut- 
o fie pentru a împărtăşi, cu titlu personal, o opinie la modă, fie din raţiuni de stat, 

pentru a-i apropia mai mult de imperiu pe supuşii săi din Asia Mică de răsărit, 
unde iconoclasmul era foarte puternic. 

Primul act al mişcării iconoclaste a fost distrugerea, din ordinul lui Leon 
III, în 722, a imaginii lui Iisus Christos (făcută în mozaic) de la intrarea principală 
a palatului imperial (Poarta Chalne sau Poarta de Bronz). Acest gest a precedat cu 
patru ani edictul imperial de interzicere a icoanelor (726). Cum rezultatele au 
fost minore, în anul 729 împăratul a dat un decret pentru distrugerea icoanelor. 
Averile mănăstirilor au fost confiscate, iar călugării au fost obligaţi să treacă la 
viaţa laică. Constantin V (741-775), fiul şi urmaşul lui Leon III, a înăsprit şi mai 
mult măsurile iconoclaste. Mănăstirile au fost închise, iar clădirile lor 
transformate în şcoli, azile, cazărmi; pământurile confiscate de la mănăstiri au 
fost dăruite bisericii de mir şi aristocraţiei militare. Călugării au fost obligaţi să se 
căsătorească. A fost interzis cultul moaştelor şi al relicvelor, iar învăţământul a 
fost scos de sub tutela bisericii. In anul 754, împăratul a convocat un conciliu la 
Constantinopol pentru aprobarea hotărârilor iconoclaste, ceea ce s-a şi întâmplat 
şi care echivalează cu o reformă a bisericii monahale. 

Politica iconoclastă a Isaurienilor a întâlnit, cum era de aşteptat, rezistenţa 
bisericii, care şi-a găsit expresia în învăţăturile lui Ioan Damaschin, iconodul 
convins, prelatul care a promovat ideea independenţei bisericii faţă de stat. 
Tendinţa aceasta avea să se dezvolte în perioada următoare, căpătând, prin 
personalitatea învăţatului patriarh Fatios, contemporanul împăraţilor Mihail III şi 
Vasile I, forma cea mai expresivă. După o perioadă de „reflux" (780-802) şi o alta 
de „flux" (802-842), mişcarea iconoclastă a apus. In anul 843, împărăteasa 
Teodora, care-1 tutela pe fiul său minor Mihail III, a dat edictul de restaurare a 
icoanelor. Iconoclaştii nu au făcut atunci nici un fel de rezistenţă, ceea ce arată 
clar că lupta contra icoanelor a fost mult mai complexă; că dincolo de aspectul 
ideologic, deschis, manifest, stătea unul economico-social. Iconoclasmul a dus la 
formarea unei noi clase dominante pe baza proprietăţii monahale confiscate. 
Această nouă clasă a fost aristocraţia militară, care pe la jum. sec. IX era deja 
formată. Scopul principal fusese finalizat. Cine să mai reacţioneze? 

întrebări recapitulative 

1 . Care au fost înnoirile legislative din această perioadă? 

2. Ce nouă unitate teritorială a fost adoptată şi prin ce se caracteriza? 

3. Care au fost cauzele mişcării iconoclaste? 



Stagnare şi apogeu militar 

In perioada de mijloc a istoriei Bizanţului, politica externă a cunoscut 
două perioade distincte. Basileii iconoclaşti s-au îndepărtat de tradiţiile greco- 
romane renunţând la utopia imperiului universal. Interesele vitale ale statului 
vizau, în vremea lor, apărarea contra noilor factori militari extrem de periculoşi, 
arabii şi bulgarii, care au ocupat însemnate teritorii pe seama Bizanţului. Apoi, în 
vremea împăraţilor macedoneni a fost reluată politica ofensivă de recuperare 
teritorială (Balcanii, Armenia, Mesopotamia, Siria) şi de restabilire a 
thalassocraţiei bizantine în Mediterana. „Marea epopee bizantină" a fost 
reprezentată de împăraţii N.Fokas, I.Tzimiskes şi Vasile II. Restaurarea teritorială 
şi-a găsit reflectarea, pe planul doctrinei politice, în revenirea la teza unicităţii 
imperiului şi a puterii sale mondiale. 

Bizanţul şi arabii 



33 



încă din primii ani ai erei creştine Imperiul Roman s-a arătat preocupat de 
situaţia politică din zona Deşertului Sirian şi a Peninsulei Arabice. In spaţiul de 
contact dintre statul roman şi cel persan a fost organizat un limes după modelul 
celui danubian şi rhenan. Aici existau unele centre comerciale importante, precum 
oraşul Petra, iar din secolul al III-lea d.Hr. s-a dezvoltat Regatul Palmyrei în 
frunte cu regina Zenobia. Triburile arabe din zonă s-au organizat sub conducerea 
a două dinastii: Ghassanizii şi Lakhmizii. Primii ocupau un areal situat la est de 
Damasc, întinzându-şi stăpânirea până la râul Eufrat. Ei au fost aliaţi constanţi ai 
Imperiului Roman, unii dintre ei adoptând creştinismul de tip monofizit şi servind 
ca trupe auxiliare în armata lui Iustinian, angrenată în confruntările cu perşii. In 
nord, cu centrul pe cursul superior al Eufratului, se afla formaţiunea politică a 
Lakhmizilor, aliaţi ai statului sasanid. In Peninsula Arabică propriu-zisă, singura 
formaţiune politică de tip statal era cea a Yemenului din sudul regiunii. Restul 
populaţiilor din peninsulă duceau o viaţă nomadă întreţinând în mod constant 
relaţii comerciale cu bizantinii. 

Omul care i-a unificat pe arabi şi a fondat o religie universală a fost 
Mahomed. Aderarea arabilor la noua religie s-a făcut cu multă greutate, a existat 
o puternică opoziţie. Din cauza persecuţiilor, Mahomed a părăsit Mecca şi s-a 
retras la Medina unde era o atmosferă mai favorabilă islamismului. Fuga aceasta a 
avut loc în anul 622, an care constituie începutul erei musulmane. 

Ofensiva arabă împotriva Bizanţului a fost organizată de califul Omar 
(634-644), a început în 634 şi s-a desfăşurat cu o rapiditate derutantă. împăratul 
Heraclius, marele strateg care a distrus puterea perşilor, n-a putut da replica 
aşteptată. Siria, Mesopotamia, Palestina şi Egiptul cad sub stăpânire arabă până în 
642. Din Orient, cucerirea arabă s-a extins spre apus, pe coasta Africii de Nord. 
După ce, sub conducerea lui Mohavia, arabii şi-au construit flota, ei au întreprins 
primele expediţii pe mare. în scurt timp au cucerit insulele Cipru, Rhodos, Cos şi 
Creta. în 655, o escadră arabă s-a îndreptat spre Constantinopol, aspiraţie 
îndrăzneaţă a expansiunii arabe. Capitala bizantină a suferit primul atac arab între 
674-678, atac îndelung şi greu, terminat cu victoria „romeilor". întreaga flotă 
arabă a fost arsă şi scufundată, iar 30.000 de oşteni arabi au pierit în bătălie. La 
victoria bizantinilor a contribuit decisiv o armă secretă, „focul grecesc" sau „focul 
lichid", invenţie pusă la dispoziţia împăratului Constantin IV Pogonatul de un 
arhitect sirian. Al doilea şi cel mai mare asediu arab asupra Constantinopolului a 
fost în anul 717, când Leon III Isaurianul abia se instalase în jilţul imperial. 
Asediul metodic al arabilor, conduşi de vestitul general Maslama, a întâlnit 
superioritatea pe mare a bizantinilor: focul grecesc. Flota arabă, de 1800 de vase, 
a fost în întregime distrusă. După dezastrul suferit în august 718, arabii n-au mai 
cutezat să atace cetatea basileilor. De asemenea, peste şase decenii Asia Mică n-a 
mai cunoscut atacurile sarazinilor (=arabii). 

Războiul dintre Bizanţ şi Califatul arab a continuat, conflictele armate 
putând fi grupate în trei mari zone geopolitice: în Asia Mică, în Mediterana 
răsăriteană şi în Mediterana centrală. Succesele au fost schimbătoare până la 
jum. sec. al IX-lea, pentru ca apoi, prin vrednicia militară a împăraţilor 
macedoneni, balanţa victoriei să se încline decisiv în favoarea Bizanţului. La 
începutul sec. XI, puterea politico-militară a arabilor a decăzut foarte mult în 
favoarea turcilor selgiucizi, ceea ce a uşurat sarcina Bizanţului. 

Cea mai cunoscută explicaţie pentru succesul fulgerător al arabilor s-a 
bazat pe forţa noii religii, pierzându-se însă din vedere că mare parte din 
invadatorii primelor decenii nu au îmbrăţişat noua credinţă şi că aceasta nu 
conţinea, cel puţin în faza sa primară, precepte sau sugestii care să ducă la ideea 

războiului sfânt. A doua explicaţie priveşte factorii geografici şi climatici. în acest 
sens s-a vorbit despre constrângerile deşertului şi despre presiunea demografică 
din sânul lumii arabe. 

La baza succeselor obţinute de arabi au stat şi unii factori conjuncturali, 
precum schimbarea de atitudine a Imperiului din perioada finală a domniei lui 
Heraclius. Acest împărat a refuzat să mai plătească subsidii arabilor din zonele de 
graniţă, ceea ce a determinat din partea acestora iniţierea unor raiduri de jaf pe 
teritoriul bizantin. De asemenea, pot fi enunţate o serie de cauze legate de situaţia 
internă a provinciilor imperiale orientale. Astfel, lungul război cu perşii epuizase 
practic resursele Egiptului şi Siriei, principalele contributoare la visteria 
imperială. De asemenea, pot fi aduse în discuţie şi motive de ordin confesional, 
ştiut fiind faptul că populaţia locală îmbrăţişase doctrina monofizită şi se arăta 
ostilă încercărilor de reconciliere în formula compromisului reprezentat de 
monothelism. Şi din punct de vedere militar aceste provincii fuseseră oarecum 
neglijate, apărarea lor fiind încredinţată unor trupe slab pregătite, care erau 
conduse de generali incompetenţi şi tentaţi mai curând să ţeasă intrigi politice. 



Bizanţul şi bulgarii 

Neam de origine turcică, bulgarii erau constituiţi într-o uniune de triburi 
situată pe teritoriul dintre cursul inferior al Volgăi şi coasta răsăriteană a Mării de 
Azov. Pe la jum. sec. al VH-lea, sub presiunea khazarilor, această uniune tribală 
s-a destrămat. Un grup puternic, sub conducerea lui Asparuh, a ocupat regiunea 
de stepă de la nordul gurilor Dunării, regiune numită Bugeac (unghiul format de 
Nistru, Dunăre şi Marea Neagră, căruia bulgarii i-au spus Honglon). 

Bulgarii lui Asparuh erau un potenţial duşman pentru Bizanţ, de aceea 
bizantinii i-au ţinut sub observaţie. După victoria împotriva arabilor, în 678, 
împăratul Constantin IV Pogonatul şi-a îndreptat toate forţele spre nord, 
împotriva uniunii de triburi slave din Balcani şi a bulgarilor din Bugeac. In 680, 
basileul a organizat o campanie pe uscat şi pe mare contra acestor duşmani, dar o 
întâmplare nefericită (îmbolnăvirea împăratului) avea să compromită întreaga 
acţiune. Victorioşi, bulgarii şi slavii au încheiat o convenţie pentru înfiinţarea 
unui stat comun. în 681, împăratul a recunoscut existenţa şi independenţa acestui 
stat barbar. Este ceea ce, după creştinarea bulgarilor în 864, avea să se numească 
primul Tarat Bulgar. Frontierele noului stat din Balcani erau la început; spre 
apus, Timocul, spre răsărit, Marea Neagră, la nord Dunărea, iar la sud Munţii 
Balcani. Reşedinţa a fost fixată la Plisca. 

Bizanţul a admis existenţa acestui stat şi 1-a recunoscut forţat de 
împrejurări. Politica externă a Imperiului Bizantin de la sf. sec. VII şi până la 
încep. sec. XI a avut în relaţiile cu bulgarii un capitol foarte important. 
Raporturile bizantino-bulgare au tribulat, în toată această perioadă, între pace şi 
război, evoluţie şi recuperarea balcanilor de către împărăţia bizantină. 

Primul împărat care şi-a pus în gând să-i distrugă pe bulgari a fost 
Constantin V (741-775). între 755 şi 775, el a purtat nouă campanii victorioase 
contra hanatului bulgar, terminate cu o pace favorabilă bizantinilor. Au urmat ani 
de acalmie, dar şi de încordare. Pacea a fost ruptă şi ostilităţile reluate. în 811, 
împăratul Nicefor I a făcut o greşeală tactică şi armata bizantină an fost distrusă 
într-un defileu (Vârbiski). împăratul şi statul său major au pierit în bătălie. In 
iunie 813, marele han al bulagrilor, războinicul Krum, a atacat Bizanţul, a luat cu 

asalt Adrianopolul şi Constantinopolul. Ratând asediul capitalei, Krum şi-a 
condus hoardele spre Adrianopol, care a fost cucerit şi prădat. O bună parte a 
populaţiei de aici a fost dusă în „Bulgaria de dincolo de Istru", adică în Honglon, 
de unde abia în 837-838, flota bizantină a readus în patrie pe supravieţuitorii 
deportaţilor. A urmat o lungă pace, respectată la început de hanul Boris (852- 
889), care în 864 s-a creştinat împreună cu poporul său. Acceptând 
evanghelizarea, el şi-a luat numele de Mihail şi titlul de ţar. Astfel, bulgarii au 
intrat în aria civilizaţiei bizantine. 

Influenţată de ideea imperială bizantină, casa princiară bulgară a afişat 
intenţii înalte, aspirând chiar la tronul de la Bizanţ. Ţarul Simeon, urmaşul lui 
Boris-Mihail, a sperat să ajungă „împărat al romanilor", ceea ce a dus la un lung 
război, desfăşurat în mai multe etape. El a izbucnit în 894 şi a durat, cu 
intermitenţe, până în 924. In toţi aceşti ani, teritoriile bizantine au avut mult de 
suferit, capitala fiind atacată în două rânduri (913 şi 924). 

In a doua jumătate a sec. al X-lea, Bulgaria traversa o situaţie critică. 
Bizantinii simt momentul şi reiau programul de distrugere a acestui stat. Trei 
împăraţi războinici, N.Focas, I.Tzimiskes şi Vasile II, pe parcursul a unei jumătăţi 
de secol, au erodat sistematic forţa primului tarat bulgar, condamnându-1 la 
prăbuşire. In urma campaniilor din anii 968-971, partea de răsărit a Bulgariei, sau 
Bulgaria dunăreană, împreună cu Dobrogea, a fost încorporată Imperiului 
Bizantin şi organizată într-o nouă themă, Paristrion, cu reşedinţa la Durostorum 
(Silistra). Partea Bulgariei rămasă liberă, cu centrul în Macedonia, la Ochrida, a 
făcut obiectivul unui lung război purtat de împăratul Vasile II între 976 şi 1018. la 
29 iulie 1014, oştirea bizantină şi cea bulgară s-au confruntat în pasul Kimba- 
Longos (Câmpulung), între Ochrida şi Skoplje. împăratul Vasile II a obţinut 
acolo o mare victorie, 14.000 de oşteni ai ţarului Samuel au fost luaţi prizonieri şi 
mutilaţi prin orbire. Intre 1014-1018, Taratul Bulgar, cât mai rămăsese, a fost 
marcat de lupte civile, ucideri în casa monarhică şi cădere totală. Basileul Vasile 
II şi-a desăvârşit programul supunând întreaga Bulgarie, pe care a organizat-o în 
theme, după modelul bizantin. întors la Constantinopol, el a fost primit în triumf 
şi supranumit „Bulgaroctonul". Vreme de aproape două secole, bulgarii şi-au 
pierdut viaţa de stat. 

Impactul Bizanţului cu ruşii 

Impactul bizantino-rus a avut loc în anul 860, când flota kieveană (200 de 
monoxile), condusă de cnezii Askold şi Dir, a atacat Constantinopolul. Ruşii au 
fost înfrânţi, suferind pierderi grele, dar de atunci înainte ei vor avea un rol 
important în spaţiul geopolitic de la Marea Neagră şi Dunărea de Jos. Forţa 
ruşilor s-a dezvoltat continuu şi concomitent aspiraţiilor lor politice. în 882, Oleg, 
cneazul Novgorodului, a cucerit Kievul, care a devenit capitala statului rus. La 
începutul sec. X, ruşii kieveni au redeschis conflictul cu bizantinii. în anul 907, 
trupele ruseşti, conduse de cneazul Oleg, au atacat Constantinopolul, silind pe 
bizantini la încheierea unui tratat comercial, încheiat în 911, care privilegia 
activitatea negustorilor ruşi. După trei decenii, în 941, flotila rusă comandată de 
cneazul Igor a luat cu asalt Constantinopolul care a fost salvat, ca şi altădată, de 
„focul grecesc". Conflictul a recidivat, şi în 945, bizantinii reînnoiesc ruşilor 
avantajele comerciale din 911. Negustorilor ruşi le era rezervat un întreg cartier 
din Constantinopol, erau prevăzute clauze speciale pentru mărfurile prohibite 
(precum metalele, armamentul, purpura) sau parţial îngrădite de la comercializare 
(de ex. mătasea). Tratatul din 945 a statornicit pentru multă vreme caracterul 
relaţiilor dintre Bizanţ şi Rusia Kieveană. 

Religia a venit să adauge încă un element de stabilitate şi de perspectivă 
pentru evoluţia lumii ortodoxe. în 957, cneaghina Olga, regenta fiului ei 
Sviatoslav, a făcut o vizită la Constantinopol, unde s-a botezat, naş fiindu-i chiar 
împăratul Constantin VII Porfirogenetul. Gestul ei de creştinare a trasat viitorul 
lumii ruseşti. In anii următori s-au încheiat, între cele două case princiare, şi 
relaţii matrimoniale. In 987, Vladimir, marele cneaz al Kievului, a obţinut 
promisiunea mâinii prinţesei Anna, sora împăratului Vasile II, cu condiţia 
convertirii sale la creştinism, ceea ce s-a şi întâmplat. Vladimir s-a creştinat 
împreună cu poporul său (în 988-989), iar porfirogeneta Anna a luat calea 
Kievului. Ortodoxia a devenit confesiunea oficială în statul kievean, ceea ce a fost 
un mare succes al diplomaţiei bizantine din sec. al X-lea. 

In secolele următoare, influenţa Bizanţului în Rusia se va dezvolta 
continuu. Din „oraşul lui Constantin" ruşii au primit nu doar creştinismul, ci şi 
modelul de guvernare, unele instituţii, dreptul, arta, scrierea, moneda. Treptat, a 
fost acreditată ideea „Moscova a treia Romă". 

Bizanţul şi turcii selgiucizi 

La sf sec. al X-lea, când uzii locuiau între Lacul Arai şi Marea Caspică, 
din marea lor comunitate s-a desprins un grup important, condus de Selgiuc, care 
deţinuse o poziţie superioară în uniunea tribală. Grupul acesta s-a aşezat dincolo 
de Lacul Arai şi Amu-Daria, în vecinătatea lumii musulmane. Selgiuc, care a dat 
numele grupului separatist, a trecut la islamism, gest definitoriu pentru viitorul 
turcilor selgiucizi. In 1040, selgiucizii au ocupat Khorasanul, Iranul şi Irakul, 
punând bazele vestitului stat al Marilor Selgiucizi, în frunte cu Togrul-beg, 
nepotul lui Selgiuc. Ofensiva acestor turci a continuat spre Armenia, atingând 
grav interesele Imperiului Bizantin. Prin atacul Armeniei Mari, în anii 1047-1048, 
au început conflictele dintre Bizanţ şi turcii selgiucizi. 

înaintarea selgiucidă a găsit Imperiul Bizantin într-o perioadă de criză 
politică, declanşată după apogeul militar din vremea lui Vasile II Bulgaroctonul 
(+1025). Armata fusese neglijată, măsurile de protejare a obştilor ţărăneşti şi 
stratioţilor fuseseră abandonate, sistemul militar bizantin tradiţional se prăbuşise. 
Vreme de câteva decenii, viaţa de stat a fost sub înrâurirea aristocraţiei civile, 
împăratul Roman IV Diogene (1068-1071), care a fost sprijinit de aristocraţia 
militară, a organizat mai multe campanii contra selgiucizilor. Aceea din anul 1071 
a fost cea mai importantă pentru destinele acestui stat. Trupele imperiale s-au 
îndreptat spre Armenia, fiind permanent hărţuite de cele selgiucide, pentru ca, în 
final, să fie atrase „în lanţurile unei curse". în bătălia de la Manzikert (26 august 
1071, lângă lacul Van), armata bizantină a suferit o grea înfrângere. Basileul a 
fost făcut prizonier, iar pentru eliberarea sa sultanul Alp-Arslan a pretins o samă 
foarte mare, un milion de nomisme şi a impus Bizanţului un tribut anual de 
360.000 nomisme. 

Anul 1071 a fost crucial pentru Bizanţ. înfrângerea de la Manzikert a 
însemnat sentinţa de condamnare la prăbuşire a stăpânirii bizantine în Asia Mică. 
Tot atunci, normanzii au cucerit ultimele posesiuni bizantine în Italia, iar ungurii 
au ocupat cetatea Belgradului. Bizanţul a încetat să mai fie, din 1071-1072, o 
putere mondială. 

Criza politică din casa imperială bizantină după momentul Manzikert a 
stimulat şi uşurat cucerirea Asiei Mici de către selgiucizi. în condiţiile disputelor 
pentru jilţul imperial, unii pretendenţi au solicitat sprijinul mercenarilor turci, care 
s-au aşezat în câteva cetăţi bizantine asiatice, iar apoi au obţinut chiar teritorii în 
Anatolia. în deceniul 1071-1081, selgiucizii au cucerit o mare parte a Asiei Mici, 

pe care au organizat-o într-o formaţiune proprie, Sultanatul Rum, care a rezistat 
până în 1307. Reşedinţa acestui stat selgiucid a fost la început la Niceea, iar apoi 
la Iconium. 

Recuperarea Asiei Mici de la selgiucizi a fost un obiectiv major al 
administraţiei basileului Alexie I Comnenul, fondatorul dinastiei cu acelaşi nume. 
în 1097, bizantinii, cu sprijinul cruciaţilor (Cruciada I-a, 1096-1099), au recucerit 
oraşul Niceea, determinând mutarea capitalei Sultanului la Iconium. Apoi, armata 
bizantină a readus sub stăpânirea imperială întreaga faţadă egeică a Asiei Mici. 
Urmaşii lui Alexie I, Ioan şi Manuel au consolidat poziţia Bizanţului în Asia 
Mică. In 1161, Manuel Comnenul a reuşit să impună suzeranitatea Bizanţului 
asupra Sultanatului Rum. Ofensiva bizantină pentru eliberarea Asiei Mici a fost, 
însă, curmată de victoria selgiucizilor la Myriokefalon (17 sept 1196), unde 
oştirea „romeilor" a fost complet distrusă. 

Războiul cu turcii selgiucizi a fost un război de cruciadă, care pe o 
perioadă de timp s-a suprapus cruciadelor occidentale, numite şi cruciade 
„clasice". Cu marea deosebire că, în vreme ce cruciadele occidentale au fost 
ofensive, cruciada bizantină a fost defensivă şi recuperatorie. 



Secolele de mijloc ale istoriei Bizanţului au însemnat, din punct de vedere 
militar, un timp de mare înfruntare. Statul „romeilor" pierde teritorii însemnate, le 
recuperează, îşi reface poziţiile. Diplomaţia şi războiul şi-au asociat eforturile 
pentru ca Bizanţul să rămână o putere respectată şi de temut. Dinastia 
Macedonenilor a reconstruit imaginea statului de altădată, o adevărată „măreţie" a 
timpului. Dar criza sec. XI a făcut să se năruiască statutul de putere mondială al 
Bizanţului. Se anunţa perioada de declin şi de prăbuşire. 

întrebări recapitulative 

1. Care au fost obiectivele principale, politice şi militare, ale Bizanţului din 
această perioadă? 

2. Ce factori noi de impact militar au apărut în aceste secole? 



Declin şi înflorire culturală 

Cultura acestei perioade a avut o evoluţie interesantă, care s-a mulat pe 
marile transformări din imperiu. In dezvoltarea ei se disting două etape. Cea 
dintâi, cuprinsă între sec. VII - jum. sec. IX, se caracterizează prin declin cultural. 
Literatura acestei etape a fost predominant religioasă. In creaţia literară profană 
două nume s-au impus: Georgios Pisides şi poeta Casia. In artă, iconoclasmul a 
proscris scenele religioase figurative, înlocuindu-le cu subiecte profane, lipsite de 
orice emoţie spirituală. Acest „coridor întunecos", cum i s-a mai spus, a făcut 
trecerea de la „era bazilicii paleocreştine" la „era bisericii cruciforme". 

Etapa a doua, care s-a desfăşurat de la jum. sec. IX până la sf.sec. XI, este 
una de înflorire culturală. Acum se manifestă ceea ce s-a numit „primul umanism 
bizantin", care în literatură reprezintă întoarcerea la valorile culturii clasice. 
Acelaşi lucru se constată şi în planul artistic, unde „renaşterea macedoneană" 
aduce importante inovaţii, atât în arhitectură, cât şi în pictura monumentală. 

Cea mai interesantă manifestare culturală a acestor veacuri a fost, negreşit, 
umanismul bizantin, sintagmă acceptată de unii istorici, contestată de alţii. Şi 

aceasta pentru că în Bizanţ nu se poate vorbi despre o mişcare generată de factori 
economici, precum în Italia secolelor XIII-XV. S-a considerat mai potrivită 
denumirea de erudiţie savantă, îndreptată spre dobândirea unor cunoştinţe 
enciclopedice. In raport cu antichitatea, ea se caracterizează, după o reflecţie care 
s-a impus, „mai mult prin grija pentru conservare, decât prin elan creator". 

La jumătatea sec. al IX-lea, cezarul Bardas a reorganizat, în palatul 
Magnaura, Şcoala Superioară de la Constantinopol, prima universitate creştină 
medievală din Europa. Aici se studiau cele şapte arte liberale (gramatica, retorica, 
dialectica, aritmetica, geometria, astronomia şi muzica), jurisprudenţa, medicina 
şi teologia. Acolo a studiat celebrul învăţat ajuns patriarh, Fotios, cel mai mare 
cărturat din acest veac. Scrierea sa Biblioteca, cuprinzând excerpte şi rezumate 
literare, este o enciclopedie prin care s-au salvat părţi din lucrări pierdute pentru 
totdeauna. Intre erudiţii acestui veac trebuie menţionat şi învăţatul - împărat Leon 
VI Filosoful, iniţiator al celui mai mare monument juridic bizantin, Basilicalele 
şi al manualului de artă militară bizantină Tactica. Fiul său, Constantin VII 
Porfirogenetul reprezintă, prin iniţiative şi realizări, momentul culminant al 
umanismului bizantin. împreună cu un grup de învăţaţi, împăratul s-a ocupat de 
alcătuirea unor compendii pentru agronomie, medicină, zoologie, tactică, istorie, 
diplomaţie literatură etc, vreo 50 la număr, astăzi pierdute. Sub semnătura 
monarhului însuşi sunt cunoscute trei opere de proporţii: lucrarea istorico- 
geografică Despre theme, sfaturile pentru fiul său Romanos, Despre guvernarea 
Imperiului şi cartea Despre ceremoniile curţii bizantine. 

Istoriografia a fost reprezentată de Leon Diaconul, cel care 1-a însoţit pe 
Vasile II în toate campaniile. Lui i se atribuie o istorie a acestui împărat, păstrată 
doar în partea ei de început. Alt reprezentant al scrisului istoric a fost 
MAttaliates, autor al unei lucrări pentru o perioadă a crizei din sec. XI (1041- 
1081). Istoria Bizanţului din acelaşi veac XI şi-a găsit în I. Skylitzes un autor 
dintre cei mai reprezentativi. Lucrarea lui este cel mai important izvor pentru 
domnia împăratului-militar Vasile II. 

Renaşterea bizantină din sec. XI a avut în M.Psellos pe cel mai ilustru 
reprezentant. El poseda toate caracteristicile umaniştilor italieni: cultul 
antichităţii, devoţiunea faţă de Homer şi Platon, imitarea stilului clasic şi 
vanitatea literară. Activitatea lui a atins cele mai variate domenii: teologie, 
filosofie, istorie, literatură, drept, astronomie, matematică. Psellos a fost socotit 
un adevărat Voltaire al timpului său. Principala sa operă, scrisă sub formă de 
memorii, a fost Cronografia. 

In arhitectură, prima etapă, marcată de luptele cu arabii şi de iconoclasm, 
nu s-a remarcat printr-o înflorire deosebită. A continuat să se construiască după 
planul basilical cu cupolă (ex. Biserica Sf Irina de la Constantinopol, Sf. Sofia 
de la Tessalonic). Sub dinastia Macedonenilor s-a impus formula cea mai 
răspândită în arhitectura bizantină. Este vorba despre planul în cruce greacă 
înscrisă, „izbândă desăvârşită a echilibrului şi logicii". Aceasta era „soluţia cea 
mai satisfăcătoare a adaptării cupolei, simbol al bolţii cereşti, la planul 
dreptunghiular moştenit de la basilica paleocreştină" (ex., Bis. Myrelaion şi Sf. 
Dumitru din Constantinopol, Mitropolia Mică din Atena şi Sf. Teodori tot din 
Atena etc. In cruce greacă s-a construit în Calabria şi Sicilia, în Rusia de la Kiev). 

La bisericile mănăstirilor de la Muntele Athos, la crucea greacă înscrisă se 
adaugă elementele necesare celebrării slujbelor religioase: absidele, care lărgesc 
braţele nord şi sud ale crucii. Această „invenţie" a generat planul triconc sau 
treflat. 

In arhitectura profană s-a construit mult, cu gust şi cu lux. A rămas 
celebru palatul Bryas, zidit de împăratul Teofil (829-842) în Asia Mică, pe 

direcţia Constantinopolului. De asemenea, din aceeaşi iniţiativă, noua sală a 
tronului la marele palat, numită, din cauza planului său, sala Triconc. In palatul 
imperial, împăratul Teofîl a pus să se amenajeze pavilionul Mysterion, unde se 
produceau efecte de acustică. Vasile I a ridicat un palat la Mangana, cu cinci etaje 
şi vedere spre ţărmul Asiei Mici, iar N.Focas a completat salba palatelor cu unul 
nou, lângă celebrul Bucoleon. 

Cultura bizantină a fost folosită şi ca un instrument de mare importanţă în 
diplomaţie. Exemplul cel mai elocvent din această perioadă este, credem, 
misiunea învăţaţilor Constantin (Chirii) şi Metodiu din Tessalonic, care au 
propovăduit creştinismul în rândul slavilor. In acest scop ei au creat un alfabet 
special, la baza căruia a stat litera mare grecească (unciala greacă). Este ceea ce 
cultura universală a moştenit sub numele de alfabetul chirilic. Misiunea lui 
Constantin şi Metodiu a început în 863 printre slavii din Moravia Mare (anterior, 
ei avuseseră aceeaşi sarcină în rândul khazarilor) şi s-a sfârşit cu slujba pe care au 
oficiat-o în Catedrala Sf Petru de la Roma, la finele anului 867. 

întrebări recapitulative 

1. Etapizaţi, din perspectivă culturală, perioada Bizanţului de mijloc; 

2. Care sunt cele trei mari personalităţi, care au ilustrat cultura scrisă a 
acestor veacuri? 

3. Ce inovaţii oferă arhitectura bisericească din secolele IX-XI? 



DECĂDEREA IMPERIULUI BIZANTIN 

(sf. sec. Xl-jum. sec. XV) 

Perioada târzie a istoriei Bizanţului a fost un timp încercat de mari 
frământări. Refacerea teritorială din vremea Comnenilor a fost urmată de ani grei 
de criză, care a culminat cu dezmembrarea teritorială din 1204. Mai apoi, 

unificării din 1261 i-a succedat o lungă agonie, care a prefigurat prăbuşirea din 
1453. 

In ultimile secole ale vieţii bizantine, societatea s-a feudalizat, mica 
proprietate ţărănească liberă a fost lichidată, iar aristocraţia provincială, de 
tendinţe centrifugale, a trecut în primul plan al vieţii sociale şi politice. 

Imperiul Bizantin şi-a pierdut, în ultimile secole de existenţă statală, 
poziţia economică în favoarea republicilor comerciale italiene. Concesiunile 
oferite negustorilor peninsulari de către basilei, justificate prin nevoi militare 
stringente (de ex., ameninţarea normandă), au făcut din Bizanţ un stat dependent, 
lipsit de resurse financiare, gata să facă oricând şi alte concesii. 

Repercusiunile politico-militare şi administrative ale acestei situaţii 
economice nu au întârziat. Statul a slăbit, armata naţională a dispărut, a crescut 
numărul şi rostul mercenarilor care s-au dovedit un adevărat pericol pentru 
imperiu. Imperiul Bizantin s-a descentralizat, autoritatea basileului a scăzut, s-au 
dezvoltat principatele de tendinţă centrifugală şi mişcările de emancipare 
naţională ale vlahilor, bulgarilor, sârbilor, croaţilor etc. 

Din exterior, Bizanţul este tot mai ameninţat: normanzii şi cruciaţii, pe de 
o parte, selgiucizii şi otomanii, de cealaltă parte. Decăderea economică şi 
descentralizarea au făcut din Bizanţ o victimă uşoară pentru turcii otomani, 
beneficiarii din urmă şi de lungă durată ai acestui imperiu care a cunoscut, 
deopotrivă, mărirea şi decăderea. 

Regimul aristocraţiei militare 

Cu venirea la putere a dinastiei Comnenilor, în 1081, se deschide o nouă 
perioadă în istoria Bizanţului. Aceasta se caracterizează prin feudalizarea rapidă a 
societăţii bizantine, aristocraţia militară devenind „armătura socială a statului 
bizantin". 

La instaurarea pe tron a lui Alexie I (1 aprilie 1081), situaţia Bizanţului 
era foarte gravă. In perioada crizei politice dintre 1025-1081, Bizanţul suferise 
mari pierderi teritoriale. Ana Comnena, fiica împăratului întemeietor de dinastie, 
scria în Alexiada că „Imperiul se limita de la oraşul Adrianopol şi până la 
ţărmurile Bosforului". într-adevăr, Asia Mică era ocupată, aproape în întregime, 
de turcii selgiucizi, care au întemeiat Sultanatul de Iconium. Italia de sud intrase 
sub stăpânire normandă, iar teritoriul de la Dunărea de Jos se afla sub controlul 
pecenegilor şi al elementelor locale. In Peninsula Balcanică pătrundeau adesea 
maghiarii, iar sârbii tindeau să se constituie într-un stat. 

Primul obiectiv militar al lui Alexie I Comnenul a fost stăvilirea şi 
respingerea ofensivei normanzilor, care urmăreau anexarea Peninsulei Balcanice. 
Pentru aceasta, el a recurs la ajutorul Veneţiei, căreia i-a acordat mari privilegii 
comerciale. Flota normandă, condusă de Robert Guiscard, a fost învinsă lângă 
insula Kefalonia, din Marea Adriatică. Respinşi pe apă, normanzii au continuat 
asaltul pe uscat şi au provocat o grea înfrângere forţelor imperiale, în februarie 
1082, sub zidurile oraşului Dirrachium. Mai apoi, armata bizantină a reuşit să-i 
înfrângă pe normanzi şi să elibereze Macedonia. Conflictele au continuat, dar 
forţa normanzilor a intrat în recul după moartea lui Robert Guiscard (iulie 1085) 
şi certurile dintre fiii acestuia, Bohemund şi Roger. 

Al doilea obiectiv al lui Alexie I a fost redobândirea controlului asupra 
teritoriilor dintre Balcani şi Dunăre prin înlăturarea ocupaţiei pecenege şi 
temperarea elanului de autonomie al şefilor politici de la Dunărea de Jos, 
constituiţi într-un fel de confederaţie. Ana Comnena îi aminteşte, între şefii cu 
tendinţe de independenţă, pe Tatos, Sestlav şi Satza, care aveau drept centre 

principale Dristra (Silistra) şi Vicina. Ceea ce autoarea menţionată numeşte 
„Războiul scitic" s-a desfăşurat în două etape: 1087-1089, defavorabilă Bizanţului 
şi 1089-1091, când forţele bizantine, având şi alianţa cumanilor, i-a înfrânt 
definitiv pe pecenegi în urma luptei de la Lebunion (29 aprilie 1091). 

Pentru restabilirea completă a situaţiei din Balcani, Alexie I a trebuit să 
reglementeze relaţiile cu sârbii şi cu ungurii. Mai întâi, a încercat să împiedice 
constituirea unui stat sârbesc, ceea ce n-a reuşit. Sub Constantin Bodin (1082- 
1101) sârbii au reuşit să-şi consolideze poziţiile prin unirea tuturor regiunilor sub 
un singur sceptru. Statul lor a evoluat greu, s-a dezmembrat şi s-a refăcut, 
căpătând o autoritate apreciabilă sub domnia lui Ştefan Nemania (1168-1196). 
Bizanţul a recunoscut acest stat şi 1-a folosit contra maghiarilor, care urmăreau 
cucerirea coastei dalmate. 

Recucerirea Asiei Mici de la turcii selgiucizi a preocupat stăruitor pe 
Alexie I Comnenul. Forţele bizantine erau însă, atunci, insuficiente pentru o 
asemenea întreprindere. Era nevoie de sprijinul Occidentului, iar acesta a devenit 
posibil numai când s-au organizat Cruciadele apusene sau „clasice". Cruciadele 
răspundeau atât intereselor feudalilor din Europa de Vest de a cuceri noi teritorii, 
cât şi celor ale papalităţii de a-şi subordona biserica răsăriteană. 

Cruciada I-a (1096-1099) a avut rezultate remarcabile. Urmare a 
înţelegerii cu împăratul Alexie I, cruciaţii, ajutaţi şi de bizantini, urmau să ocupe 
şi să restituie puterii de la Constantinopol Asia Mică, Mesopotamia de Nord, 
Siria şi Palestina. Ei, cruciaţii, puteau lua în stăpânire teritorii recuperate de la 
selgiucizi, cu condiţia ca acestea să nu fi fost stăpânite vreodată de bizantini. Cum 
înţelegerea n-a fost respectată, ruptura între Bizanţ şi Cruciaţi a devenit 
inevitabilă. Dacă teritoriile eliberate din Asia Mică au revenit în stăpânirea 
Bizanţului, în schimb Mesopotamia de Nord şi Siria, unde s-au creat două 
principate, al Edessei şi al Antiohiei, au revenit cavalerilor occidentali. La 15 
iulie 1099, forţele cruciate au pătruns în Ierusalim, masacrând cea mai mare parte 
a populaţiei musulmane. S-a creat atunci regatul Ierusalimului, a cărui coroană a 
fost atribuită lui Godefroy de Bouillon. Cum se vede, cu toată diplomaţia sa, 
împăratul Alexie I nu a putut evita primejdia încercuirii Bizanţului de către 
occidentali. A reuşit, în schimb, să împiedice formarea unui front comun al 
occidentalilor contra Bizanţului. 

Conflictele cu selgiucizii au continuat pe parcursul întregului secol al XII- 
lea. In anii Cruciadei a Ii-a (1 147-1 149), condusă de regele Franţei Ludovic VII şi 
de împăratul german Conrad III, selgiucizii au obţinut mai multe victorii contra 
bizantinilor şi cruciaţilor (Doryleum, Laodiceea, Damasc, Askalon). Mai apoi, 
bizantinii au revenit consolidându-şi poziţiilor în Armenia şi Cilicia. In 1159, 
Antiohia a fost readusă în stăpânirea bizantină. împodobit cu toate însemnele 
imperiale, basileul Manuel Comnenul (1143-1180) a intrat în oraş călare, fiind 
primit şi privit ca stăpân al întregului Orient creştin. 

Criza politică internă de la sf. sec. XII şi încep. sec. XIII a prefigurat un 
moment nenorocit pentru Imperiul Bizantin. împăraţii din familia Anghelilor 
(1185-1204) s-au dovedit incapabili pentru conducerea unui stat confruntat cu 
probleme interne şi externe aşa de grave. Marea răscoală a vlahilor şi bulgarilor, 
constituirea unui nou stat al acestora în Balcani, creşterea presiunii sârbeşti şi 
formarea statului independent sârb sub Ştefan Nemania (recunoscut de Bizanţ în 
1 190), evenimentele din Orient (ocuparea Ierusalimului de către musulmani, la 15 
sept 1 187, regele Guy de Lusignan fiind luat prizonier) n-au putut fi controlate de 
aceşti basilei. Cruciada a IlI-a (1189-1192), care s-a organizat sub starea 
emoţională creată de căderea Oraşului Sfânt sub musulmani, condusă de Filip II 
August, regele Franţei, Richard Inimă de Leu, regele Angliei şi Frederich Barbă 

Roşie, împăratul Germaniei, a avut rezultate anemice. Cruciaţii au reuşit să 
cucerească insula Cipru, care a devenit regat şi cetatea Akra, unde a fost aşezată 
capitala regatului Ierusalimului. In 1192 s-a încheiat un armistiţiu între Richard 
Inimă de Leu şi sultanul Saladin, prin care se permitea intrarea pelerinilor în 
Ierusalim. 

Dacă urmările Cruciadei a IlI-a au fost neînsemnate, Cruciada a IV-a, 
1202-1204 (numită şi „cruciada deviată" datorită scopurilor ei excentrice în 
raport cu ceea ce a însemnat conceptul de cruciadă), a avut o altă desfăşurare şi 
finalitate. Destinaţia principală a fost acum Constantinopolul, iar urmarea, 
cucerirea şi împărţirea Bizanţului. Organizată în urma apelului papei Inocenţiu 
III, la această cruciadă au participat cavaleri francezi, italieni şi germani conduşi 
de Bonifaciu de Montferrat şi Balduin de Flandra. In această cruciadă un rol 
important a avut Veneţia. Datorită forţei sale economice, politice şi militare, 
Veneţia urmărea să-şi extindă posesiunile spre răsărit şi să câştige cât mai multe 
privilegii comerciale pentru a deveni singura intermediară între Occident şi 
Orient. Poziţiile câştigate în Bizanţ nu o mai satisfăceau, era necesar acum un pas 
mare şi decisiv, cucerirea acestui imperiu. Mişcările populare din Bizanţ (1180, 
1182-1183), care s-au soldat cu măcelărirea negustorilor italieni, politica lui 
Andronic Comnenul (1183-1185) de sprijinire a elementelor autohtone au 
imprimat politicii veneţiene tendinţa de cucerire a Bizanţului. 

Situaţia internă din Bizanţ, tulburările din casa imperială (detronări 
„frăţeşti" şi refugieri în Occident după ajutor) au fost utilizate ca pretext pentru 
intervenţia cruciaţilor. La 13 aprilie 1204, cavalerii occidentali au luat cu asalt 
Constantinopolul şi l-au cucerit. Capitala bizantină a fost prădată şi distrusă, iar 
valorile din aur şi argint topite şi transformate în lingouri. Cronicarul francez al 
acestei cruciade, Willehardouin, avea să scrie că „niciodată de când e lumea nu s- 
a luat atâta pradă dintr-un oraş". Bizanţul a fost cucerit şi dezmembrat. Pe 
teritoriul ocupat de „latini" (= occidentali) s-au constituit patru state: 1) Imperiul 
Latin de la Constantinopol; 2) Regatul Tessalonicului; 3) Ducatul Atenei şi Tebei; 
4) Principatul Achaia sau Moreea (în Peloponez). Trei mari regiuni bizantine au 
rămas independente; 1) Despotatul Ep irului (Albania, o parte a Macedoniei şi 
Epirul grecesc); 2) Statul de la Niceea (partea de vest a Asiei Mici, cu excepţia 
unui teritoriu din faţa Constantinopolului) şi 3) Statul de la Trapezunt (nordul şi 
nord-estul litoralului pontic al Asiei Mici). Veneţia, artizana acestei întreprinderi 
temerare, avea sub autoritatea sa toate punctele care îi permiteau să controleze 
drumurile spre Constantinopol: coasta dalmată, insulele ionice, Arhipelagul 
egeean, porturile Peloponezului, Creta şi porturile fortificate ale Traciei şi 
Macedoniei, formându-şi, astfel, un vast imperiu colonial, cu o existenţă seculară, 
distrus apoi de otomani. 

Rezultatele Cruciadei a IV-a se explică prin procesul istoric de fărâmiţare 
feudală din Imperiul Bizantin. Cu anul 1204, Bizanţul a încetat să mai fie o 
putere, dar a continuat să existe ca stat. Din cele trei formaţiuni statale bizantine 
constituie după 1204, Epir, Niceea şi Trapezunt, una, aceea de la Niceea, avea să 
se numească imperiu, deşi în realitate acest concept nu mai avea acoperire. Statul 
de la Niceea şi-a spus imperiu pentru ca ideea aceasta să nu dispară. Era o 
denumire de speranţă, care promitea şi susţinea acţiunea de refacere teritorială. 

Imperiul de la Niceea, condus de familia Lascaris, a iniţiat şi finalizat 
reunifîcarea statului bizantin. împăraţii de la Niceea s-au folosit de toate forţele şi 
au uzat de toate împrejurările favorabile pentru a reveni la ceea ce a fost Imperiul 
Bizantin. Intre cei ce au sprijinit refacerea Bizanţului a fost şi Frederic II de 
Hohenstaufen (1212-1250), ultimul împărat occidental cu pretenţii de monarh 
universal. într-un moment favorabil, când Imperiul Latin de la Constantinopol era 

slăbit şi tot astfel statul bulgar, când Despotatul Epirului fusese neutralizat prin 
alianţa Statului de la Niceea cu bulgarii, iar apoi învins, şi când invazia tătarilor a 
slăbit mai mult Bulgaria şi a concentrat atenţia Sultanului Rum spre răsărit, 
Niceea a trecut la acţiunea decisivă. Teodor al II-lea Lascaris (1254-1258), un 
vrednic unificator, care restabilise hotarul dinspre Adriatica prin ocuparea 
importantului port Dirachium, a murit prematur. Fiul său minor, Ioan IV 
Lascaris, care i-a succedat la tron, a fost înlăturat printr-o lovitură de stat 
organizată de generalul Mihail Paleologul. Proclamat şi încoronat împărat 
(Mihail VIII), acesta a încheiat la Nymphaion (13 martie 1261) un tratat cu 
genovezii. In schimbul ajutorului militar solicitat, negustorii republicii ligurice 
primeau mari avantaje economice, scutiri de taxe şi impozite în tot imperiul. La 
25 iulie 1261, sub conducerea lui Alexios Strategopoulos, oştirea de la Niceea a 
recucerit Constantinopolul, speculând absenţa flotei veneţiene. Lua, astfel, sfârşit 
Imperiul Latin de la Constantinopol. Imperiul Bizantin era refăcut, iar basileul 
rezida din nou în Oraşul de pe Bosfor. Mihail VIII Paleologul, restauratorul din 
1261, şi-a spus „Noul Constantin". 

Prăbuşirea statului bizantin 

După 1261 statul bizantin nu a mai avut capacitatea să-şi refacă puterea 
militară şi prestigiul politic, inexorabilul său declin datorându-se unor clauze de 
ordin structural, cât şi unor factori conjuncturali. In ceea ce priveşte prima 
categorie trebuie menţionat faptul că lumea bizantină a rămas mult în urmă faţă 
de cea latină din punct de vedere tehnic, atât în ceea ce priveşte sfera economică, 
cât şi cea militară. Totodată, prăbuşirea administraţiei a dus la o contiună 
diminuare a veniturilor statului. De asemenea, nici în acesta perioadă nu s-a 
impus un principiu succesoral ferm, bazat pe primogenitură şi masculinitate. La 
nivel social s-a produs o polarizare între un grup restrâns de potentaţi şi marea 
majoritate a populatei, care a devenit tot mai săracă. 

In ceea ce priveşte factorii conjuncturali, pot fi amintite nesfârşitele 
dispute din interiorul familiei Paleologilor, lipsa unor suverani puternici şi cu 
bune calităţi militare, atât de necesare în momentele critice din ultima fază a 
existenţei Imperiului, la care s-au adăugat numeroase calamităţi naturale şi 
epidemii devastatoare. 

Imperiul reunificat nu ocupa toate teritoriile greceşti. In afară au rămas 
Despotatul Epirului (doar vasal faţă de Constantinopol), şi Statul la Trapezunt. 
Imperiul Bizantin al Paleologilor cuprindea, la 1261, o mare parte din Asia Mică 
occidentală, Tracia, Macedonia, Tessalonicul, Tessalia, nordul Arhipelagului 
egeean şi Peloponezul. 

La sf. sec. al XlII-lea şi în primele decenii ale celui următor, evenimentele 
s-au desfăşurat şi în Occident şi în Balcani, ca şi în Asia, potrivnic Bizanţului. 

In Italia a crescut influenţa regilor francezi. Carol de Anjou, fratele regelui 
Franţei Lodovic IX, a întemeiat, cu sprijinul Papei, un stat în Sicilia şi Italia de 
Sud. în concepţia lui Carol de Anjou, acest stat angevin trebuia să devină centrul 
unui puternic imperiu mediteranean, care ar fi urmat să înglobeze în răsărit 
teritoriul Imperiului Bizantin, iar în apus pe acela al statului aragonez. In această 
situaţie, Bizanţul a apelat din nou la un instrument care s-a dovedit foarte eficace: 
diplomaţia. Folosindu-1 ca negociator pe Giorgios Akropolites, Mihail VIII a 
avansat ideea unirii celor două biserici, care a fost imediat îmbrăţişată de Papa 
Clement IV (1265-1268) şi de Ludovic IX „cel Sfânt", regele Franţei (1226- 
1270). Situaţia, favorabilă acum Bizanţului, 1-a făcut pe Carol de Anjou să 
renunţe la ideea sa. După un conciliu preliminar (Constantinopol, 1273), la Lyon 

(6 iulie 1274) s-a perfectat prima unire a celor două biserici creştine (catolică şi 
ortodoxă) după schisma din 1054. împăratul Mihail VIII a recunoscut învăţătura 
catolică şi supremaţia Papei. Realizarea practică a acestei uniri a fost cu neputinţa 
în Bizanţ din cauza unei puternice opoziţii populare (zeloţii). 

La scurt timp, o altă coaliţie antibizantină s-a proiectat în Occident. 
Artizanul, acelaşi Carol de Anjou, a avut sprijinul Papei Martin IV (1218-1285). 
In 1281, la Orviento, s-au pus bazele alianţei dintre Statul angevin, Veneţia şi 
Papalitatea. Obiectivul era restaurarea Imperiului Latin (1204-1261), uzurpat de 
Paleologi. Şi de această dată Bizanţul a reuşit, pe calea diplomaţiei, să înlăture 
pericolul. Puterea de la Constantinopol a sprijinit nemulţumirea maselor siciliene 
şi a pus la cale răscoala populaţiei contra dominaţiei Angevinilor în Sicilia. Aşa s- 
au declanşat celebrele „Vecernii siciliene" la 31 martie 1282, în urma cărora 
Angevinii au fost răsturnaţi şi înlăturaţi din Sicilia. 

In Balcani, Bizanţul a încercat, încă o dată, să-şi restabilească hegemonia 
în defavoarea Serbiei şi Bulgariei. Patriarhia de la Constantinopol a acţionat în 
raport cu statul şi a retras bisericilor din Serbia şi Bulgaria statutul de autocefalie, 
subordonându-le Arhiepiscopiei de Ochrida. Şi bulgarii şi sârbii au reacţionat: cei 
dintâi au ocupat Anchialos şi Messembria, ceilalţi, conduşi de regele Miliutin, au 
cucerit noi teritorii pe seama Bizanţului. 

Marea invazie tătaro-mongolă (1241) a creat o situaţie favorabilă pentru 
puterea de la Constantinopol. In stepa nord-pontică s-a format Hoarda de Aur, 
prin cucerirea unor teritorii care aparţineau Rusiei Kievene. In 1256, mongolii au 
cucerit Iranul formând acolo statul Hulagu, iar în Egipt au constituit statul 
mamelucilor. Cu acest sistem de state tătăreşti, Bizanţul a legat alianţe contra 
bulgarilor şi contra Occidentului. 

In Asia, evenimentele au cunoscut o evoluţie catastrofală pentru Bizanţ. 
Sub conducerea lui Ertogrul, turcii osmanlâi au întemeiat un stat şi au înaintat 
constant spre vest, în direcţia teritoriilor bizantine. Pe vremea lui Osman (1288- 
1326), ofensiva contra Bizanţului a devenit o constantă a noilor turci. Războaiele 
civile din casa imperială bizantină au stimulat şi favorizat acţiunile turcilor 
otomani. In 1326 ei au cucerit Brussa, în 1331 Niceea, iar în 1337 Nicomedia. Pe 
fondul celui de al doilea război civil dintre Ioan V Paleologul şi Ioan VI 
Cantacuzino, otomanii au trecut în Europa, primul pas fiind Peninsula Galipoli 
(1354). Aceasta a fost capul de pod al expediţiilor otomane pe continentul nostru. 

Expansiunea rapidă a turcilor otomani în Europa a fost uşurată de 
următorii factori: superioritatea lor militară; diminuarea capacităţii de apărare a 
Bizanţului; fărâmiţarea statelor balcanice şi incapacitatea coalizării lor; 
pasivitatea statelor occidentale faţă de pericolul pe care îl reprezenta înaintarea 
otomană. 

După ce în 1354 otomanii ocupaseră Galipoli, cinci ani mai târziu se aflau 
sub zidurile Constantinopolului. A fost întâia prospectare asupra capitalei 
bizantine. In 1363, turcii cuceresc Adrianopolul, care devine capitala sultanului 
Murad I. Treptat, regiuni însemnate din Tracia şi Macedonia intră sub stăpânirea 
otomană, constituindu-se astfel provincia turcească europeană Rumelia. Prima 
fază a ofensivei otomane spre Europa s-a încheiat pe la 1370. 

A doua etapă a înaintării turceşti s-a desfăşurat spre regiunile răsăritene 
ale Serbiei. La Cirmen, pe râul Mariţa (26 sept. 1371), sârbii conduşi de cnezii 
Uglieşa şi Vucaşin au fost biruiţi, iar partea de sud a ţării lor a intrat sub 
dominaţie otomană. Sub presiunea acestor evenimente, Bizanţul a apelat la o 
soluţie pacifistă, care îl apăra pe moment de o posibilă agresiune. împăratul a 
recunoscut suzeranitatea sultanului şi s-a obligat la plata unui tribut anual. Ioan 
V Paleologul (1341-1391) a fost nevoit să-1 urmeze pe Murad I în războiul contra 

emirilor selgiucizi din Asia Mică. Condiţia de vasal nu era deloc onorabilă pentru 
un împărat creştin cu veleităţi ecumenice, dar era singura salvatoare atunci. Pe 
acest fond marcat de pericole, în Bizanţ a izbucnit un nou război civil. Andronic 
IV, fiul împăratului Ioan V, sprijinit de fiul mai mare al sultanului Murad I (care 
se revoltase şi el împotriva tatălui) a organizat un complot contra părintelui său. 
Războiul, desfăşurat între 1376-1379, a accentuat criza politică din Bizanţ, care s- 
a transformat într-o confederaţie de stătuleţe. Victoria otomanilor contra sârbilor 
şi bosniecilor la Kossovopolje (15 iunie 1389), moartea sultanului Murad I prin 
stiletul patriotului sârb Milos Obilici, captivitatea şi executarea cneazului sârb 
Lazăr, căderea Serbiei în stare de vasalitate, uciderea tuturor căpeteniilor sârbe 
din ordinul noului sultan Baiazid I, colonizările masive de turci în Serbia, toate 
acestea încheiau nefericit pentru creştini al doilea timp al expansiunii otomane 
spre sud-estul Europei. 

Cea de a treia fază a ofensivei otomane a avut ca obiectiv principal 
Bizanţul. In 1393 şi 1396, Bulgaria a fost transformată în paşalâc. Statul creat de 
Asăneşti la sfârşitul sec. al XH-lea a dispărut din istorie pentru aproape 500 de 
ani. A urmat expediţia lui Baiazid I în Ţara Românească terminată nefericit 
pentru turci: la 17 mai 1395, la Rovine, turcii sunt biruiţi, ceea ce a dat o nouă 
speranţă creştinilor şi a spulberat ideea invincibilităţii ostaşilor Semilunei. Cnezii 
sârbi vasali turcilor, Constantin Dejanovici şi Marco Kralievici, participanţi la 
expediţia contra românilor în oştirea otomană (conform obligaţiilor de vasali) s-au 
rugat atunci pentru victoria creştinilor sau pentru moarte pe câmpul de luptă. 

între 1399-1403, Manuel II Paleologul (1391-1425) a făcut o călătorie la 
Roma, Paris şi Londra pentru a obţine sprijin contra ameninţării otomane. A fost 
un demers diplomatic zadarnic. Salvarea pentru moment a Bizanţului, amânarea 
iminentei prăbuşiri a venit din partea lui Timur-Lenk, hanul mongolilor. In marea 
bătălie de la Ankara (28 iulie 1402), Timur a produs o grea înfrângere turcilor 
otomani. Marele Baiazid I, făcut prizonier, a murit în captivitate. Criza politică 
internă care a urmat acestui nefericit deznodământ a durat mai bine de un deceniu. 
După 1402, Bizanţul a încetat să mai fie vasal turcilor, nu a mai plătit tribut, a 
reluat Tessalonicul şi o parte a litoralului Mării Negre. 

Relaţiile noului sultan Mahomed I cu Bizanţul au fost paşnice. Urmaşul 
său însă, Murad II (1421-1451) a reluat ofensiva contra Bizanţului, atacând chiar 
la începutul domniei (în 1422) Constantinopolul, care s-a dovedit, încă o dată, 
greu de cucerit. Moartea împăratului Manuel II Paleologul, în 1425, a consfinţit 
intrarea Bizanţului în faza finală a existenţei sale. In timpul lui Ioan al VUI-lea 
(1425-1448), Imperiul de altădată ajunsese o confederaţie de stătuleţe în continuă 
decădere, care a continuat să spere într-un ajutor din partea Apusului. Calea era 
una singură: unirea religioasă şi recunoaşterea supremaţiei papale, în fond 
capitularea bisericii bizantine în faţa celei romane. 

împăratul Ioan VIII Paleologul a făcut, în acest scop, o călătorie în 
Occident. Convorbirile au dus la convocarea Sinodului de la Florenţa unde, la 6 
iulie 1439, cele două biserici au fost unite. Nici hotărârea acestui conciliu nu a 
avut aplicare practică. Două opoziţii s-au manifestat atunci în Bizanţ: 1) opoziţia 
populară, un adevărat climat de intoleranţă şi fanatism consemnat de cronica lui 
Dukas şi 2) curentul aşa-zis „patriotic " („grecii adevăraţi"), reprezentat de acei 
bizantini care doreau refacerea ţării prin forţe proprii, respingând, deopotrivă, şi 
pe „latini" şi pe otomani. Acest curent se reflectă în cronicilie lui Sphrantzes şi 
Chalkokondyl. N-au lipsit nici „colaboraţioniştii", adică cei care respingându-i 
total pe „latini" erau dispuşi la colaborarea cu forţele otomane. Aşa gândeau unii 
mari feudali bizantini, atitudine reprezentată în planul scrisului istoric de Critobul 
din Imbros. Nerealizarea practică a Unirii bisericilor, lipsa ajutorului statelor 

occidentale, mai ales a republicilor maritime italiene, părea că vor condamna 
imediat Bizanţul la prăbuşire. Dar clipa fatală s-a mai amânat datorită luptei 
eroice a poporului albanez condus de Gh. Kastriotul Skanderbeg şi a românilor 
conduşi de Iancu de Hunedoara. 

Căderea Constantinopolului (1453) 

In 1451, pe tronul sultanilor a venit Mehmed II, supranumit Cuceritorul, 
fiul lui Murad II. Era un tânăr instruit, iubitor de literatură şi pictură, el însuşi 
poet. Musulman nefanatic, energic, curajos şi ambiţios, noul împărat otoman nu 
şi-a ascuns intenţia de a da lovitura finală Bizanţului. 

Pe celălalt tron, al basileilor, a urcat în 1449 Constantin XI, fratele lui Ioan 
VIII. Fusese despot la Mistra, în Peloponez, era oştean vrednic şi priceput, 
generos şi răbdător. Coroana o primise nu de la patriarh, conform obiceiului 
instalat în urmă cu o mie de ani, şi nu la Constantinopol, ci la Mistra. Era prima 
excepţie (în afara împăraţilor care au condus la Niceea), determinată de 
precipitarea evenimentelor şi agravarea pericolului ce ameninţa capitala şi statul 
însuşi. 

Pregătirile sultanului pentru asediul Constantinopolului se înteţiseră, 
bizantinii erau cuprinşi de panică, iar basileul căuta soluţii salvatoare. 

La începutul anului 1452, în Catedrala Sf. Sofia s-a anunţat marele 
pericol. Locuitorii trebuiau avertizaţi şi pregătiţi moral, era nevoie de o acţiune 
generală de apărare. Aparatul diplomatic s-a pus în mişcare, cel dintâi chemat la 
solidaritate creştină fiind Alfons V, regele Aragonului, al Siciliei şi Neapolului. A 
fost un eşec, dar basileul nu a disperat. 

Marea hotărâre a asaltului general asupra capitalei Bizanţului a fost luată 
de sultan în ianuarie 1453. Vase de tot felul (bireme, trireme, galere, parandaria, 
în total 123) erau concentrate în Dardanele, pe malul Gallipolei. La sfârşitul lunii 
martie această armadă a trecut în Marea Marmara. Oştirea otomană de uscat s-a 
adunat în Tracia, teritoriul din faţa Constantinopolului. Erau, după izvoarele cele 
mai moderate, vreo 80.000 - 100.000 de luptători, ieniceri, crescători de şoimi şi 
îngrijitori ai haitelor de câini. Nu lipseau „maşinile" de asalt, catapultele şi 
berbecii pentru distrugerea zidurilor de atâtea ori încercate de-a lungul secolelor. 
Faimă a făcut atunci celebrul tun, zis „namila lui Urban", construit de meşterul 
ungur din Transilvania şi oferit sultanului după ce basileul, care primise primul 
oferta, nu-i putuse achita onorariul cerut. La 5 aprilie 1453, Mehmed II a sosit în 
faţa Constantinopolului. 

In capitala bizantină, de la concentrarea armatei turceşti lângă cetate, au 
început pregătirile pentru apărare sub conducerea împăratului Constantin XI. 
Bărbaţi şi femei, tineri şi bătrâni lucrau la repararea zidurilor. Au fost adunate 
arme şi provizii, s-a constituit un fond special. Solii pentru ajutor au plecat în 
Italia, la Veneţia şi Genova şi la regele Alfons V al Aragonului. In februarie 1453, 
Senatul Veneţiei a hotărât să trimită la Constantinopol două vase şi alte 15 galere 
în perioada următoare. Papa Nicolae a trimis arme şi alimente pe trei vase 
genoveze. Colonia veneţiană din Constantinopol şi veneţienii din Creta şi-au 
oferit şi ei sprijinul. Genovezii conduşi de celebrul condotier Giovanni Giustini 
Lango au arătat un înalt simţ al onoarei şi, din proprie iniţiativă, au venit în 
apărarea cetăţii creştine. Locuitorii din Perra şi colonia catalană din capitala 
bizantină s-au solidarizat, de asemenea, cu nevoile momentului. Din Castilia a 
sosit nobilul viteaz Don Francisco de Toledo care susţinea că descinde din 
Comneni. 

Când a început asediul otoman, în Cornul de Aur erau 26 de vase pregătite 
pentru luptă. O disproporţie şi mai mare era între armata de uscat a turcilor şi 
forţele bizantine din cetate. Ordonând secretarului său, Giorgios Sphrantzes, să 
facă inventarul bărbaţilor buni de luptă, basileul s-a îngrozit aflând că sunt doar 
4983 bizantini şi vreo 2000 de străini. Cifra n-a fost divulgată pentru a nu se 
produce panică. 

Asaltul asupra capitalei bizantine a început la 6 aprilie 1453, cei asediaţi 
arătând un eroism demn de faima cetăţii. Constatând prelungirea operaţiunilor, 
Mehmed II, inspirat de soluţia unui italian aflat în slujba sa, a decis o operaţiune 
spectaculoasă: trecerea vaselor, cu un fel de albii pe roate, peste deal, din Bosfor 
în Cornul de Aur şi realizarea unui atac surpriză. Este ceea ce s-a întâmplat 
duminică noaptea, 22 aprilie 1453. Soluţia, deosebit de ingenioasă, nu a avut 
efecte imediate. Rezistenţa bizantină a continuat. Asaltul general otoman a avut 
loc în noaptea de 28-29 mai 1453. Ceea ce s-a întâmplat atunci echivalează cu o 
epopee. întreaga populaţie a capitalei, laici şi preoţi, călugări şi călugăriţe au 
arătat un eroism legendar. Doar o întâmplare avea să decidă soarta cetăţii lui 
Constantin cel Mare, apărată tot de un împărat Constantin: o poartă din zid 
(Kerkoporta), uitată deschisă de un oştean neatent şi obosit, a grăbit momentul 
fatal. Otomanii au pătruns în Constantinopol unde, între ziduri, s-a dat o luptă pe 
viaţă şi pe moarte. Acolo a căzut împăratul Constantin XI, Don Francisco de 
Toledo, Teofil Paleologul şi Ioan Dalmatul. Steagurile turceşti au fost înălţate pe 
turnurile Constantinopolului, acolo unde fluturaseră flamurile cu vulturul 
împărătesc. 

Capitala Bizanţului a suferit un jaf cumplit, populaţia a fost trecută, la 
început, prin sabie, au pierit mulţi oameni, de toate condiţiile. Au fost distruse 
multe bunuri de preţ, odoare, mozaicuri, icoane, biblioteci. Biserica mare a 
Patriarhiei ortodoxe, Sf Sofia, a fost transformată în moschee. Mehmed II s-a 
purtat onorabil cu demnitarii bizantini rămaşi în viaţă. In schimb, italienii căzuţi 
în captivitate (genovezii şi catalanii) au fost ucişi. Cei ce s-au „închinat" la 
intrarea sultanului în oraş, cartierele care şi-au „plecat capul" au fost cruţate, 
împreună cu bisericile, aşa cum spunea legea musulmană. Din ordinul sultanului a 
fost ales un nou patriarh în persoana lui Giorgios Ghenadie Scholarios. Sultanul, 
socotindu-se un urmaş al împăraţilor bizantini, a respectat biserica ortodoxă. La 
Constantinopol, devenit capitală a Imperiului musulman, a continuat să 
funcţioneze o patriarhie ortodoxă. 

Cucerirea Constantinopolului de către otomani nu a însemnat sfârşitul 
statului bizantin. Ocuparea Atenei (1456) a Moreei (1460) şi a Trapezuntului 
(1461) de aceiaşi „ostaşi ai lui Allah" avea să semnifice dispariţia unui stat cu o 
existenţă milenară care a cunoscut, deopotrivă, „mărirea şi decăderea". 

Civilizaţia bizantină a continuat să trăiască, veacuri la rând, sub diverse 
forme. A existat, cum frumos a spus N. Iorga, un „Bizanţ după Bizanţ". 

întrebări recapitulative 

1 . Care au fost obiectivele acţiunii bizantine de recuperare teritorială din secolele 
XI-XII)? 

2. Cum explicaţi marile succese militare otomane din sec. XIV-XV? 

3. Ce forţe au concurat la apărarea Constantinopolului? 

Tradiţie şi înnoire culturală 
învăţământul superior 

în occidentul medieval universităţile au fost o creaţie spontană, care a 
căpătat forma unei asocieri dintre profesori şi studenţi. Ele ilustrau elocvent 
modelul medieval urban al asocierilor în scopul prezervării unor privilegii şi 
menţinerii monopolului asupra exercitării profesiunii. In Bizanţ, învăţământul 
superior s-a plasat în continuarea celui antic, atât din punctul de vedere al 
organizării studiilor, cât şi al structurii administrative. Astfel, principalele materii 
erau grupate sub forma clasicului trivium (gramatica, retorica, dialectica) şi 
qvadrivium (astronomia, aritmetica, geometria, muzica), iar învăţământul teologic 
era pus sub tutela patriarhală. Profesorii erau consideraţi funcţionari ai statului, iar 
după încheierea activităţii primeau un titlu onorific. In ceea ce priveşte metodele 
de predare, erau păstrate vechile tehnici antice de memorare, iar baza studiului era 
formată de opere antice precum Poemele homerice, sau medievale, precum 
Corpus Juris Civilis, Basilicalele macedonene etc. 

Prima şcoală superioară a fost întemeiată în noua capitală imperială de 
Constantin cel Mare în anul 330 şi reorganizată de Theodosius al II-lea. 
Principalele materii de studiu erau gramatica, retorica, dialectica şi dreptul. Alte 
şcoli superioare fiinţau la Alexandria, unde se remarca medicina, Berytus, faimos 
prin studiile de drept şi Atena, care era centrul filosofiei neoplatoniciene. In 
perioada romano-bizantină aceste instituţii de învăţământ superior erau 
frecventate atât de creştini cât şi de păgâni. De asemenea, funcţiona bilingvismul, 
studiile de drept efectuându-se în limba latină, iar cele de gramatică şi dialectică 
în limba greacă. Treptat, primul dintre aceste idiomuri a pierdut teren în favoarea 
limbii majoritare, cea greacă. Dacă până la Iustinian se poate vorbi de coabitarea 
şcolilor păgâne şi a celor creştine, acest împărat le desfiinţează pe primele, însă 
păstreză interesul pentru studierea dreptului roman. 

Perioada de la sfârşitul secolului al Vl-lea până la sfârşitul celui următor, 
care se suprapune parţial şi peste perioada iconoclastă, este una de stagnare şi 
chiar regres în ceea ce priveşte învăţământul superior bizantin. Cu toate acestea, 
sunt atestate o serie de şcoli în timpul împăratului Heraclius, iar în secolul al VII- 
lea a existat o şcoală juridică la Constantinopol care asigura necesarul de cadre 
juridice pentru administraţia imperială. împăratul Teofil a restaurat învăţământul 
superior de factură clasică în noua şcoală ce-şi avea centrul la palatul Magnaura. 
In ceea ce priveşte învăţământul teologic un rol important 1-a jucat mănăstirea 
Studion. 

Secolele IX-X reprezintă o perioadă a erudiţiei savante tutelate de dinastii 
macedoneni. în această perioadă multe opere antice ameninţate de dispariţie au 
fost transcrise pe pergament, un material care putea să înfrunte mai uşor vitregiile 
timpului. Acum s-au alcătuit marile lexicoane şi a avut loc inventarierea creaţiilor 
clasice şi ale Evului Mediu timpuriu. Din acest punct de vedere trebuie remarcat 
patronajul cultural al împăratului Constantin al VH-lea Porfirogenetul şi al 
patriarhului Photios. în acord cu dinamica epocii, caracterizată mai curând prin 
pasiunea pentru conservare şi mai puţin prin elan creator, tehnicile didactice s-au 
bazat pe memorarea textelor. 

Secolul al Xl-lea reprezintă perioada de maximă expansiune teritorială şi 
de apogeu cultural, dar şi declinul epocii macedonene. Acum învăţământul 
superior a fost organizat după criterii riguroase din iniţiativa lui Constantin al IX- 
lea Monomachos, căpătând forma unei confederaţii de şcoli, dintre care se 
remarcau prin prestigiu cea, condusă de Ioan Xiphilinos, care a primita titlul de 
apărătorul legii şi şcoala filosofică, condusă de Mihail Psellos, consulul 
filosofilor. Profesorii erau remuneraţi de stat şi de senatul imperial, care îi 
investea în funcţii. Titularii catedrelor obţineau funcţia prin concurs, în condiţiile 

concurenţei acerbe din secolul al Xl-lea. Materiile erau aproximativ aceleaşi din 
perioada romano-bizantină, retorica fiind piatra de încercare a oricărui învăţat, iar 
studiile juridice şi filosofice pregăteau funcţionari şi oameni de stat. 

In perioada dinastiei Comnenilor (sfârşitul secolului al Xl-lea - secolul 
XII) învăţămîntul superior nu a dispărut, însă el a trecut în umbra mult mai 
presantelor preocupări politice. După dezastrul din 1204 Lascarizii de la Niceea 
au reînfiinţat şcoala superioară sub conducerea eruditului Nicephor Blemydes. In 
perioada Paleologilor statul nu a mai fost capabil să susţină un întreg corp 
profesoral, cei interesaţi de învăţătura înaltă grupându-se în jurui câte unui 
magistru. 

In paralel cu învăţământul superior laic a existat la Constantinopol şi o 
şcoală patriarhală condusă de un rector aflat sub ascultarea Sinodului. Aceasta se 
concentra pe studierea adevărului revelat, iar profesorii erau recrutaţi în 
majoritatea lor din personalul de la Sfânta Sofia. 

Creaţia culturală 

Creaţia culturală bizantină din ultimele secole nu a fost unitară. 
Elementele de prelungire culturală, precum influenţa metropolei asupra provinciei 
ori gustul pentru retorică, s-au asociat cu înnoirile din sec. XIII-a doua jumătate şi 
din prima jumătate a sec. al XV-lea, prin ceea ce s-a numit „renaşterea 
Paleologilor". Aceasta a însemnat fărâmiţarea unităţii culturale şi apariţia 
„şcolilor" regionale, recuperarea şi exaltarea elenismului. 

Se dezvoltă interesul pentru cunoaşterea universală, legăturile cu lumea 
ortodoxă şi occidentală. Filologul Maxim Planudios, ambasadorul lui Andronic al 
II-lea (1282-1328) la Veneţia, a tradus în greceşte numeroase opere ale literaturii 
latine, profane şi creştine. Demetrius Cydones, care îşi însuşise limba latină la 
Milano, a tradus în greceşte Summa Theologiae a lui Toma d'Aquino şi alte 
scrieri ale Părinţilor Bisericii latine, începând cu Fericitul Augustin. Multe 
romane cavalereşti şi balade italiene, provensale sau franceze au fost adaptate în 
poezia populară greacă. 

In sec. al XlV-lea şi la începutul celui următor tineri italieni au venit să-şi 
facă studiile la Constantinopol. Unul din cei mai renumiţi profesori ai înaltei şcoli 
din capitala Bizanţului, Manuel Chrisolaras (1350-1415) a fost invitat să predea 
cursuri de limbă greacă la Florenţa, la Pavia şi apoi la Roma. Alţi umanişti 
bizantini, precum Ioan Arghiropoulos şi Gheorghe din Trapezunt, au predat la 
Florenţa şi în alte oraşe din Italia. Visarion din Trapezunt a trecut la catolicism, a 
militat pentru unirea celor două biserici şi s-a aflat în compania unor celebri 
umanişti, precum Poggio Braciollini. Visarion a ajuns cardinal şi a lăsat moştenire 
Veneţiei bogata sa bibliotecă, ce avea să fie unul din fondurile principale de la 
Biblioteca Marciana. 

Domeniul cel mai fecund şi mai interesant al culturii rămâne literatura 
social-politică, unde se reflectă situaţia Bizanţului din ultima perioadă, decăderea, 
agonia şi iminentul sfârşit. Istoricii din aceste secole se reclamă urmaşii marilor 
scriitori ai antichităţii greceşti, ai lui Herodot, Tucidide şi, mai ales, Polybius. La 
fel, ai dramaturgilor Eschil, Euripide şi Aristofan. In literatura istorică persistă 
ideea imperială, credinţa că Bizanţul reprezintă cultura şi civilizaţia şi că el 
trebuie salvat. Soluţiile oferite au fost diverse, de la sprijinul solicitat 
Occidentului catolic până la încrederea în forţele proprii ori pactizarea cu 
duşmanul. 

O strălucită reprezentantă a scrisului istoric a fost Ana Comnena, fiica 
împăratului Alexie I. Alexiada, monografia dedicată tatălui său, a stârnit de la 

apariţie un interes deosebit, fapt explicabil prin informaţia istorică comunicată. 
Autoarea ne asigură de obiectivitate („iubesc pe tata, dar iubesc şi mai mult 
adevărul"), deşi rareori şi-a putut depăşi condiţia de fiică a basileului. Monografia 
aceasta, bogată în detalii de familie, intrigi de curte, diferende între familia 
Comnenilor şi a Dukaşilor, interesează întâi de toate pentru problemele 
fundamentale cu care se confrunta Bizanţul la sf sec. al Xl-lea şi începutul celui 
următor. Elementele de politică generală, legitimitatea dinastică, rostul politic al 
bisericii, politica religioasă a împăratului Alexie I, aspecte ale ideologiei bizantine 
fac din această operă un izvor de mare valoare istorică. 

Ioan Zonaras, mare drungar al gărzii imperiale şi secretar al cancelariei de 
stat, este autorul unei cronici universale intitulate Rezumat de istorii, care narează 
faptele de la Facerea lumii până la 1118, anul venirii la domnia Bizanţului a lui 
Ioan II Comnenul (1118-1143). Informaţia lui este bogată, iar orizontul istoric 
destul de larg. Prin intermediul lui Zonaras ne sunt cunoscute primele 21 de cărţi 
din opera lui Dio Cassius. 

Ioan Kinnamos, fost secretar imperial, autorul lucrării numite Epitome, 
înfăţişează evenimentele din vremea domniilor lui Ioan al II-lea şi Manuel I 
Comnenul, aşadar de la 1118 la 1180. Opera sa se remarcă prin precizia 
informaţiei, competenţa expunerii şi imparţialitate. Nicetas Choniates, fost mare 
logothet şi guvernator provincial, este autor al mai multor lucrări, principala fiind 
Istoria, alcătuită din 21 de cărţi în care narează evenimentele dintre 1 1 18-1206. 

Ca izvoare a folosit tradiţia orală, mărturiile contemporanilor ca şi 
propriile sale impresii şi amintiri. Autorul prezintă în detaliu răscoala Asăneştilor 
şi întemeierea statului vlaho-bulgar, punând în evidenţă rolul fundamental al 
vlahilor în aceste evenimente. Capitolele despre Andronic Comnenul (1 183-1 185) 
şi Cruciada a IV-a sunt, de asemenea, foarte interesante, relevând patriotismul 
autorului, duşmănia pe care o arată „latinilor" (=catolicii). 

Grigorios Akropolites, apropiat al împăratului Teodor al II-lea Lascaris 
(1245-1258), a fost mare logothet şi diplomat. Cea mai de seamă operă a sa este 
Istoria, în care urmăreşte evenimentele de la 1203 la 1261, adică aşa numita 
perioadă a Imperiului de la Niceea. Akropolites este un autor obiectiv şi un bun 
cunoscător al evenimentelor contemporane la care a participat nemijlocit. 

Nicefor Gregoras este una dintre cele mai de seamă personalităţi ale 
culturii şi literaturii bizantine. Opera sa fundamentală este Istoria romeilor, unde 
prezintă, în 37 de cărţi, evenimentele de la 1204 la 1359. Angajat în viaţa politică 
şi în dezbaterile de idei ale vremii sale, Gregoras narează faptele dintr-o 
perspectivă subiectivă, uneori chiar pătimaş. 

Ioan Cantacuzino a ocupat înalte demnităţi în stat, angajându-se şi în 
disputa pentru tronul imperial. Sub numele de Ioan VI Cantacuzino a domnit 
efectiv între 1347 şi 1354. îndepărtat din domnie, el s-a retras la o mănăstire 
atonită, în 1355, unde şi-a desfăşurat activitatea de cărturar sub numele de Ioasaf. 
Istoria sa, în patru cărţi, relatează faptele dintre 1320 şi 1356, fiind un izvor foarte 
preţios, aparent obiectiv. Numai aparent, pentru că autorul a fost implicat în 
evenimentele prezentate, ceea ce nu-i poate asigura sinceritatea şi imparţialitatea 
discursului. 

Constantin Manasses, fost mitropolit de Naupactos (+1173), s-a numărat 
printre oficialii curţii lui Manuel I Comnenul (1143-1180). Opera sa istorică 
fundamentală este un Cronograf m 6733 de versuri, unde istoriseşte evenimentele 
de la „creaţia" lumii până la 1081. Prin traducerile sale în limba slavă, 
Cronograful lui Manasses a avut o mare circulaţie în sud-estul Europei, printre 
altele şi la noi în ţară, influenţând istoriografia românească. 

în sec. al XV-lea, literatura istorică este preocupată de soarta Bizanţului 
ajuns în pragul prăbuşirii. Istoricii se situează pe poziţii diferite faţă de gravitatea 
situaţiei. Dukas {Istoria turco-bizantinăî, 1341-1362) este un prooccidental, în 
vreme ce Georgios Sphranzes {Memorii, 1401-1437) este un adversar al unirii 
bisericilor, care ar fi însemnat o abdicare în faţa „latinilor" (=catolicii). Laonic 
Chalcocondyl {Expuneri istorice, 1328-1436) realizează o istorie paralelă a 
turcilor şi a bizantinilor, urmărind ascensiunea celor dintâi şi decăderea celorlalţi 
iar Critobul din Imbros {Din domnia lui Mehmed al II-lea, 1451-1467) este un 
filoturc, afişând admiraţie pentru cuceritorii Constantinopolului. 

Arhitectura înfăţişează o tendinţă spre complicarea planurilor, spre 
supraîncărcarea decorului exterior, ceea ce a făcut să se vorbească despre „un fel 
de baroc bizantin". Arta construcţiei a trăit în Bizanţul târziu nu o renaştere 
precum în Quattrocento Italiei, ci ultima fază a evoluţiei sale, asemănătoare celei 
a goticului flamboyant. A continuat să se construiască în stil cruce greacă 
înscrisă, atât în teritoriul încă bizantin, cât şi în teritoriile pierdute, precum în 
Serbia, Macedonia. De asemenea, s-a edificat în plan triconc, cu abside laterale 
la nord şi la sud (la Muntele Athos, în Tessalia, Serbia, pe valea Moravei). Planul 
bazilical (cu trei nave) a rămas prin tradiţie consacrat mitropoliilor. Astfel a fost 
concepută catedrala din Mistra (Peloponez), înălţată la 1292, dedicată sfântului 
militar Dimitrie. De asemenea, catedrala ridicată de Alexie I Comnenul la 
Trapezunt. Cupola era învelită cu aramă aurită, din care cauză a fost supranumită 
Chrysokephalos (cu creştetul de aur). Edificiile religioase din epoca Paleologilor 
oferă o trăsătură care se poate întâlni, deopotrivă, la Constantinopol, în 
Macedonia, Serbia sau Ţările Române. Este vorba despre importanţa acordată 
faţadelor. „Se pare că începând din această perioadă, arhitecţii s-au adresat mai 
mult privirilor decât sufletelor" (Ch. Delvoye). 

Pictura, ameninţată în sec. XII de manierism, şi-a găsit, treptat, noi forme 
de expresie, pe măsura aspiraţiilor timpului, a rafinamentului păturilor sociale 
cultivate. In special pe vremea Paleologilor (sec. XIII-a doua jum. /sec. XV-prima 
jum.) se simte o revitalizare şi o înnoire a formelor. Edificii vechi sunt repictate, 
altele noi sunt decorate cu mozaicuri ori acoperite cu frescă. Se tinde „către o 
anume predominare a sensului uman asupra sensului sacramental". Are loc, în 
acest fel, o apropiere de credincioşi. Mozaicul cedează locul frescei, atât din 
cauza sărăcirii vistieriei imperiale, cât şi pentru că acesta nu mai satisfăcea 
exigenţele esteticii noi. Subiectele, motivele ornamentale sunt preluate din 
miniaturile vechilor manuscrise. Se preferă ca inspiraţie arta antică, ceea ce era 
firesc într-o perioadă de umanism. Spiritul baroc, care s-a simţit în arhitectură, 
şi-a găsit loc şi în pictura murală. Artiştii preferă atitudinile de duioşie şi 
melancolie. Sunt redate, frecvent, scene de familie cu amănunte pitoreşti. 
Subiectele picturale sunt mai diverse: din povestirile evanghelice, din viaţa 
Fecioarei, Imnul Acatist, vieţile sfinţilor. „Proporţiile personajelor se alungesc 
prefigurând arta lui El Greco....". Pictorii bizantini nu au căutat, precum cei 
italieni, exactitatea anatomică. „Până la sfârşit, arta bizantină va rămâne 
credincioasă năzuinţei spre transcendenţă, care situează chiar şi cele mai familiare 
scene în lumea visului şi a legendei" (Ch. Delvoye). 

Miniaturistica, o adevărată vocaţie a artei bizantine, s-a dezvoltat şi în 
Bizanţul târziu. Numeroase manuscrise bizantine împodobite, însoţite de 
ornamente, se găsesc la Biblioteca Naţională din Atena, la bibliotecile 
mănăstirilor de la Athos, la Biblioteca Universităţii din Princeton (SUA), 
Biblioteca Naţională din Paris, la Vatican ori la Biblioteca Bodleiană (Oxford). O 
trăsătură fundamentală pentru această artă este îndepărtarea de idealism şi 
orientarea spre naturalism. Personajele reprezentate sunt, uneori, în costume de 

epocă. Un realism cu totul remarcabil afişează miniaturile, în număr de aproape 
600, care împodobesc manuscrisul lucrării Compendiu de istorii al lui Ioan 
Skylitzes, păstrat la Madrid. Miniaturile care ilustrează această cronică abundă în 
notaţii pitoreşti despre obiceiurile şi moravurile societăţii bizantine. 

Contrar interdicţiilor de dogmă, în această perioadă, sub influenţa 
Apusului catolic, se dezvoltă şi în Bizanţ sculptura funerară. Marile familii 
bizantine şi-au dorit şi ele sarcofagii sculptate în bisericile înălţate. Apar decoraţii 
pe arcade, arhivolte împodobite cu frunze de acant, îngeri. La Muzeul Arheologic 
din Istanbul sunt mai multe fragmente de arhivolte (= ornament plastic la partea 
de sus a unei arcade), din care unul păstrează monograma Paleologilor. Sunt şi 
arhivolte decorate cu busturile Apostolilor. Se cunosc imagini sacre, în marmură 
şi în calcar, precum chipul lui Iisus Christos de la Mistra (Peloponez). 

Arta ţesăturilor a rămas printre cele mai frumoase şi mai înfloritoare la 
Constantinopol. In lucrarea sa, atât de interesantă, Prattica della mercatura, 
negustorul florentin Pegolotti ne informează că, pe la 1350, capitala Imperiului 
Bizantin era principala piaţă de unde se puteau cumpăra mătăsuri şi postavuri 
brodate cu aur. Atunci când a refăcut tezaurul de la Biserica Sf Sofia, Mihail VIII 
Paleologul, restauratorul Bizanţului la 1261, i-a donat numeroase ţesături şi vase. 
Piese de cult brodate cu fir de aur erau adesea trimise ca simbol de preţuire, ca 
daruri cu prilejul negocierilor şi încheierii tratatelor. Pe unele miniaturi, precum 
acelea din Cartea lui Iov, apar femei brodând ori lucrând la războiul de ţesut. 
Broderia religioasă bizantină a căpătat o dezvoltare care avea să se prelungească 
şi după căderea Constantinopolului. 

Arta bizantină a supravieţuit încă vreme de trei secole în diverse teritorii 
foste bizantine, precum insula Cipru (care a fost cucerită de turci abia în 1570, 
sub Selim II), Creta (cucerită de sultanul Ahmed, în 1669) sau comunitatea greacă 
de la Veneţia. Pictura postbizantină a fost reprezentată de peste 250 de pictori 
greci. Un tânăr cretan, menit să atingă celebritatea, Domenicos Theotokopoulos, 
numit mai târziu El Greco, avea să fie ultimul dintre marii pictori „bizantini". 

Forme ale culturii bizantine aveau să se conserve în ţările din estul şi sud- 
estul Europei. 

întrebări recapitulative 

1. Care este principalul izvor narativ privitor la răscoala vlahilor şi bulgarilor şi 
constituirea celui de al doilea stat bulgar? 

2. Care sunt trăsăturile picturii bizantine din perioada târzie? 

3 . Ce forme artistice continuă şi dezvoltă tradiţia culturală bizantină? 



împăraţii Bizanţului 



I. Dinastia Teodosiană 

Arcadius, 395-408 
Teodosie II, 408-450 
Mar cian, 450-457 
Leon I 457-474 
Zenon, 474-491 
Anastasiei, 491-518 

II. Dinastia Justiniană 

JustinI, 518-527 
Justinian I cel Mare, 527-565 
Justinll, 565-578 
TiberiuII, 578-582 
Mauriciu, 582-602 
Focas, 602-610 

III. Dinastia Heraclizilor 

Heraclius, 610-641 

Constanţii, 641-668 

Constantin IV Pogonatul, 668-685 

Justinian II, 685-695 

Leonţiu, 695-698 

TiberiuIII, 698-705 

Justinian II, 705-711 

Filippikos, 711-713 

Anastase II, 713-715 

TeodosielII, 715-717 

IV. Dinsatia Isauriană 

Leon III Isaurianul, 71 7- 741 
Constantin V Copronimul, 741-775 
Leon IV Hazarul, 775-780 
Constantin VI, 780-797 
Irina, 797-802 
Nicefor I Logofătul, 802-811 
Mihaill, Rhangabe, 811-813 
Leon V Armeanul, 813-820 

V. Dinastia Amoriană 

MihaillI, 820-829 
Teofil, 829-842 
MihaillII, 842-867 

VI. Dinastia Macedoneană 

Vasile I Macedoneanul, 867-886 

Leon VI Filosoful, 886-912 

Constantin VII Porfirogenetul, 912-959 

Roman I Lecapene, 920-944 (ca tutore al împăratului) 

Roman II, 959-963 

Vasile II Bulgaroctonul şi Constantin VIII, 959-1025 

Nicefor II Focas, 963-969 (prin uzurpare) 

Ioan I Tzimiskes, 969-976 (prin uzurpare) 

Constantin VIII, 1025-1028 

Zoe, 1028-1050 (de drept) 

Roman III Arghiros, 1028-1034 

MihaillV, 1034-1041 

Constantin IX, 1042-1055 

Mihail VI, 1056-1057 

Isac I Comnenul, 1057-1059 

Constantin X Ducas, 1059-1067 

Mihail VII, 1067-1078 (de dept) 

Roman IV Diogene, 1068-1071 
Mihail VII, 1071-1078 
NiceforIV 1078-1081 

VII. Dinastia Comnenilor 

Alexie I 1081-1118 
Ioan II, 1118-1143 
Manuell, 1143-1180 
Alexie II 1180-1183 
AndronicI 1183-1185 

VII. Dinastia Anghelilor 

IsacII 1185-1195 
Alexie III, 1195-1202 
IsacII, 1203-1204 
Alexie V 1204 

IX. Dinastia Lascaris de la Niceea (1204-1261) 

Teodor I Lascaris, 1204-1222 
Ioan III Vatatzes, 1222-1254 
Teodor II Lascaris, 1254-1258 
Ioan IV Lascaris 1258-1261 

X. Dinastia Paleologilor 

Mihail VIII, 1261-1282 

Andronic II, 1282-1328 

Andronic III, 1328-1341 

Ioan V 1341-1391 

Ioan VI Cantacuzino, 1347-1355 (prin uzurpare) 

ManuellI, 1391-1425 

Ioan VII, 1400-1402 (ca asociat la tron) 

Ioan VIII, 1425-1448 

Constantin XI Dragases, 1449-1453. 

